MALTA DEBATES TAL-KAMRA TAD-DEPUTATI (Rapport Ufficjali u Rivedut) IT-TMIEN PARLAMENT Seduta Nru. 27 It-Tlieta, 11 ta'Frar, 1997 Stampat fl-Ufficcju ta' l-Iskrivan Kamra tad-Deputati MALTA Prezz Lm1 IT-TMIEN PARLAMENT Seduta Nru. 27 It-Tlieta, 11 ta' Frar, 1997

Il-Kamra tad-Deputati ltaqghet fil-Kamra tal-Parlament, il-Palazz, il-Belt Valletta, fis-6.13 p.m.

Talba

SEDUTA NRU.

It-Tlieta, 11 ta' Frar, 1997

WERREJ MINUTI 362

RULING TA' MADAM SPEAKER 362

MISTOQSIJIET-TWEĠIBIET ORALI 364

TQEGĦID TA' KARTI FUQ IL-MEJDA 370

KSUR TA' PRIVILEĠĠ 371

ORDNIJIET TAL-ĠURNATA

KUMITAT TA' PROVVISTA

ESTIMI ĠENERALI 1997

ID-DISA' JUM STABBILIT

MINISTERU TAD-DJAR 372

AĠĠORNAMENT 403

MISTOQSIJIET GHAL TWEĠIBIET ORALI IMWIEĠBA BIL-MIKTUB 404

MINUTI

Il-Minuti tas-Seduta Nru. 26 li saret fis-7 ta' Frar, 1997 ġew konfermati.

RULING TA' MADAM SPEAKER

MADAM SPEAKER (Onor. Myriam Spiteri Debono): B'riferenza għall-points of order imqajma mill-Onor Austin Gatt fis-seduta tas-7 ta' Frar 1997, dwar ir- risposti għad-domandi li l-Onor.

Membru talab li jiġu mwieġba bil-miktub, fejn semma l-Ordni Permanenti Nru 22 u l-Ordni Permanenti Nru 29, jingħad illi l-Ordni Permanenti Nru 22 bl-ebda mod ma jagħti xi żmien li fih iridu jiġu mwieġba mistoqsijiet parlamentari, iżda jitkellem biss għal avviż ta' mill-inqas tlitt ijiem li jrid jingħata għal interpellanza jew għal mozzjoni.

Minkejja dan, iżda, dak li dejjem sar kien illi meta l-mistoqsija tidher fuq in-notice paper wara t-tlitt ijiem ta' l-avviż fir-rigward ta' mistoqsijiet orali, din tingħata risposta, jew xi forma ta' risposta, għax jista' jingħata holding answer f'dik l-istess ġurnata.

Għar-rigward ta' mistoqsijiet li jitolbu tweġiba bil-miktub, is-sitwazzjoni hija differenti, kif ser jingħad aktar 'l isfel u għalhekk ir-risposti li jintalbu bil- miktub jingħataw lill-Onor.

Membru meta dawn jaslu mill-ministeru.

Aktar 'l isfel ukoll jiġi eżaminat l-Ordni Permanenti Nru 29.

Il-points of order imressqa mill-Onor.

Membru irrikjedew illi s-Sedja teżamina l-fatti kollha rilevanti għar-rigward ta' kif għandhom isiru l- mistoqsijiet f'dan il-Parlament u jġibu wkoll l-implimentazzjoni ta' sistemi ġodda fl-uffiċċju tal-Parlament.

Jidher li sal-lum mistoqsijiet li għalihom tintalab tweġiba bil-miktub ma tantx kienu komuni f'dan il-Parlament.

Minn spezzjoni manwali ta' l-aġendi u l-minuti mill-1964 sal-lum irriżulta illi f'dan il-Parlament l-inċidenza ta' mistoqsijiet li kellhom jingħataw tweġiba bil-miktub l-aktar li tiltaqa' magħha huwa fi żmien ir-recess tas-sajf.

F'dawn l-aħħar snin daħlet id-drawwa illi l-mistoqsijiet minn membru wieħed li jidhru fuq l-agenda, fit-total tagħhom, jiġifieri bejn orali u bil-miktub, ma kenux jeċċedu sitta.

L-iStanding Orders isemmu l- limitazzjoni ta' sitta fir-rigward ta' interpellanzi orali biss fl-Ordni Permanenti 29.

Fil-fatt, mill-istess eżami manwali ta' l-agendi u l-minuti fuq imsemmija rriżulta illi kien hemm diversi drabi, qabel dawn l-aħħar snin, fejn membru kellu addizzjonalment mas-sitt mistoqsijiet orali, numru wkoll ta' mistoqsijiet illi tagħhom intalbet u ngħatat tweġiba bil-miktub.

Is-Sedja iżda kkonsidrat il-fatt illi hemm nuqqas ta' regolamentazzjoni fl-iStanding Orders għar-rigward ta' mistoqsijiet li jitolbu tweġiba bil- miktub u għalhekk fl-ispirtu ta' Ordni Permanenti 197 irrikorriet għall- Erskine May.

Erskine May, 21st Edition, f'paġna 285 jgħid illi m'hemmx limitu għan- numru ta' mistoqsijiet li għalihom tintalab tweġiba bil-miktub minn membru f'ġurnata waħda.

L-istess Erskine May, f'paġna 284, jgħid illi għalkemm fil- każ ta' mistoqsijiet li għalihom qed jitlob tweġiba bil-miktub il-membru jista' jindika l-ġurnata meta jeħtieġ tweġiba, it-tweġiba mhux neċessarjament tingħata f'dik id-data.

Erskine May jispeċifika:

"The answer will not necessarily be given on that date; the House has, however, endorsed the view that Ministers should endeavour to answer unmarked questions within a working week of their being tabled.".

Għandu jingħad ukoll illi n-nuqqas ta' limitazzjoni għad-dritt li jiġu magħmula domandi li jridu jingħataw risposta bil-miktub ma jfissirx illi hemm xi dritt illimitat li jingħataw risposti.

Jibqa' fatt stabbilit b'rulings preċedenti tas-Sedja li s-Sedja m'għandhiex kontroll fuq it- tweġibiet li jingħataw.

L-Erskine May, f'paġna 293, inter alia jgħid illi ministru jista' ma jweġibx għall-mistoqsijiet parlamentari, u dan għal diversi raġunijiet.

Interessanti hawnhekk jingħad illi ministru jista' saħansitra jirrifjuta li jagħti risposta għar-raġuni illi ser ikun hemm spiża disproporzjonali biex din tingħata u difatti fir-Renju Unit l-ammont ta' l-ispiża huwa kwantifikat.

(Constitutional and Administrative Law - Stanley de Smith and Rodney Brazier, Sixth Edition li jikkwota minn House of Commons debate 429 ta' l-14 ta' Marzu 1988)

L-Ordni Permanenti 28 jgħid illi kull membru li jixtieq risposta orali għal interpellanza għandu jimmarkaha b'asterisk.

Dan jidher li mhux qiegħed isir u l-membri, f'dawk il-każijiet fejn rarament sal-lum kienu jitolbu tweġibiet bil-miktub, kienu jindikaw speċifikament illi t-tweġibiet iriduhom bil-miktub.

Għaldaqstant il-mistoqsijiet sottomessi kienu qegħdin jiġu trattati bħala mistoqsijiet orali sakemm ma jiġix indikat mod ieħor.

Is-Sedja qiegħda titlob lill- Onor. Membri biex mil-lum 'il quddiem jindikaw b'asterisk dawk il-mistoqsijiet li jridu li jitwieġbu orali u bl- ittra "W" dawk il-mistoqsijiet li jridu għalihom tweġiba bil-miktub, peress illi ser jibdew jiġu reġistrati separatament.

Il-mistoqsijiet li għalihom tintalab risposta orali jibqgħu bħalma sar s'issa, jingħataw ir-risposti fis-seduta waqt il-ħin tal-mistoqsijiet.

Dawk li ma jiġux mgħajta fil-Kamra, fid-dibattitu jidhru bħala li ngħataw risposta bil-miktub.

Il-mistoqsijiet li għalihom tintalab tweġiba bil- miktub jidhru fuq in-notice paper wara li jgħaddu t-tlitt ijiem ta' l-avviż kif rikjest fl-Ordni Permanenti 22 u mbagħad l-istess mistoqsijiet flimkien mat-tweġibiet mogħtija jidhru fid-debate meta fil-fatt jiġu mwieġba.

Is-Sedja trid tara illi l-mistoqsijiet u t-tweġibiet ikunu konformi ma' kif inhuma fil-preżenti l-Ordnijiet Permanenti.

Is-Sedja fid-dover ukoll illi fl-assenza ta' regolamentazzjoni mill-iStanding Orders, tirrikorri għar-regoli, modi u drawwiet tar-Renju Unit bħala gwida.

Is-Sedja titlob il-koperazzjoni ta' kull membru u tirrakkommanda l-prudenza u l-buon sens ta' kull membru ta' din il-Kamra fl-ippustjar ta' mistoqsijiet u fl-għoti ta' tweġibiet, u dan biex jiġu salvagwardati d-drittijiet ta' kulħadd.

MISTOQSIJIET-TWEĠIBIET ORALI

IMPJEGATI MAL-GVERN

L-ONOR.

AUSTIN GATT staqsa lill-Prim Ministru: Jista' l-Prim Ministru jinforma lill-Kamra dwar kemm kien hemm ħaddiema mpjegati ma' kull dipartiment tal-gvern, awtorita', kummissjoni, kumitat jew korp statutorju ieħor li fih il-gvern għandu interess kif ukoll kull kumpannija li fiha l-gvern għandu, direttament jew indirettament, majority shareholding, fil-31 ta' Ottubru, 1996?

Jista' l-Prim Ministru jagħti din l-informazzjoni kategorizzat skond kull enti?

ONOR.

ALFRED SANT (Prim Ministru): Madam Speaker it-tagħrif mitlub qed inqegħdu fuq il-Mejda tal-Kamra.

AMBAXXATI - XUFIERA

L-ONOR.

JOE BORG staqsa lill-Viċi Prim Ministru, Ministru għall- Affarijiet Barranin u ta' l-Ambjent: Fir-rigward ta' kull ambaxxata ta' Malta barra minn Malta, jista' l-Viċi Prim Ministru jgħid kemm hemm xufiera mpjegati jew imħallsa mill-ambaxxata; kull wieħed minnhom, f'liema sena beda jaħdem ma' l-ambaxxata; x'inhi n-nazzjonalita' ta' kull wieħed; x'inhi l-paga ta' kull wieħed; u hemm xi ħlasijiet oħra obbligatorji - bħal, per eżempju, is-sehem ta' l-employer tas-sigurta' soċjali - li l- Gvern Malti jagħmel għal kull wieħed minnhom?

ONOR.

GEORGE VELLA (Viċi Prim Ministru, Ministru għall-Affarijiet Barranin u ta' l-Ambjent): Madam Speaker, qed inqiegħed l-informazzjoni mitluba fuq il-Mejda tal-Kamra.

AMBAXXATI - KAROZZI

L-ONOR.

JOE BORG staqsa lill-Viċi Prim Ministru, Ministru għall- Affarijiet Barranin u ta' l-Ambjent: Fir-rigward ta' kull waħda mill- ambaxxati ta' Malta barra minn Malta, jista' l-Viċi Prim Ministru jgħid kemm hemm karozzi proprjeta' tal-Gvern Malti; ta' liema tip u marka huma; meta nxtraw u b'liema prezz; u x'mileage għandha kull karozza?

ONOR.

GEORGE VELLA: Madam Speaker, l-informazzjoni mitluba qed inqiegħda fuq il-Mejda tal-Kamra.

PULIZIJA - BREATHALYSER

L-ONOR.

GEORGE PULLICINO staqsa lill-Prim Ministru: Jista' l-Prim Ministru jgħid jekk il-Gvern preżenti hux favur l-introduzzjoni tal- breathalyser?

Jekk fl-affermattiv, meta hu maħsub li jiġi ntrodott dan it- test li jista' jkun ta' għajnuna fil-kontroll ta' l-abbużi li jsiru waqt is-sewqan?

ONOR.

ALFRED SANT: Iva.

It-test imsemmi mill-Onor.

Membru jiġi introdott meta l-Parlament jgħaddi l-liġi li l-abbozz tagħha kien ġie ppubblikat fil-Gazzetta tal-Gvern tal-23 ta' April tas-sena l-oħra.

MADAM SPEAKER: L-Onor.

Michael Bonnici, mistoqsija supplimentari.

ONOR.

MICHAEL BONNICI: Jista' l-Prim Ministru jgħid jekk dan il- breathalyser huwiex qed jintuża, speċjalment mill-isptar?

Mingħalija li dan it-tip t'apparat diġa' jeżisti.

MADAM SPEAKER: Il-Prim Ministru.

ONOR.

ALFRED SANT: Jien m'għandix dubju li apparat bħal dan jeżisti imma m'iniex żgur mija fil-mija jekk f'Malta għandniex minnu.

Il-kwestjoni hija jekk hemmx liġi li tinkwadra l-użu ta' dan l-apparat fit-toroq, jiġifieri għar-rigward tal-kontroll tas-sewwieqa.

Din il-frame law għadha f'forma ta' abbozz u għadha lanqas tressqet quddiem il-Parlament.

MADAM SPEAKER: L-Onor.

Michael Bonnici.

ONOR.

MICHAEL BONNICI: Nitlob lill-Prim Ministru jikkonferma jekk kenitx ħarġet xi legal notice fuq il-breathalyser, għax jekk ma niżbaljax kienet ħarġet waħda?

MADAM SPEAKER: Il-Prim Ministru.

ONOR.

ALFRED SANT: Sinjura President, l-informazzjoni li għandi effettivament tindika li dan m'huwiex il-każ u fil-fatt quddiemi għandi l- abbozz ta' liġi, li għalkemm kien ġie ppubblikat fil-Gazzetta tal-Gvern fit- 23 t'April 1996, baqa' ma ġiex diskuss.

SAN ĠWANN - XOGĦLIJIET

L-ONOR.

CHRIS CARDONA (f'isem l-Onor.

Adrian Vassallo) staqsa lill- Viċi Prim Ministru, Ministru għall-Affarijiet Barranin u ta' l-Ambjent: Peress li x-xogħol li qed isir f'Misraħ il-Ward, San Ġwann m'huwiex dak li deher fuq pjanta li ppubblika l-kunsill lokali, jista' l-Ministru jgħid jekk dan ix-xogħol li qed isir huwiex skond il-permess ta' l-Awtorita' ta' l-Ippjanar?

ONOR.

GEORGE VELLA: Nixtieq ninforma lill-Onor Interpellant li x-xogħol li qiegħed isir fil-ġnien pubbliku ta' Misraħ il-Ward, San Ġwann huwa mingħajr permess.

Għaldaqstant, is-Sezzjoni ta' l-Infurzar ta' l-Awtorita' ta' l-Ippjanar ħarġet avviż kontra sid l-art, Mr. Adrian Gouder bħala Kummissarju ta' l-Artijiet, u kontra s-Segretarju tal-Kunsill Lokali ta' San Ġwann li qiegħed jagħmel ix-xogħol.

Sadanittant dan is-sit qed jiġi regolarment spezzjonat mill-enforcement officer ta' l-area biex jiżgura li dan l-avviż jiġi osservat.

MADAM SPEAKER: L-Onor.

Tony Abela, mistoqsija supplimentari.

ONOR.

TONY ABELA: Jista' l-Ministru jieħu l-passi meħtieġa sabiex f'dawk il-każijiet fejn ikun qed isir xogħol ta' embellishment fi proprjeta' pubblika ma jibqax ikun hemm bżonn il-permess ta' l-Awtorita' ta' l- Ippjanar?

MADAM SPEAKER: Il-Viċi Prim Ministru.

ONOR.

GEORGE VELLA: Jien ma nistax ngħid li f'każijiet bħal dawn m'għandux ikun hemm il-permess ta' l-Awtorita' ta' l-Ippjanar imma nifhem li meta jkun qed isir xogħol ta' embellishment, jiġifieri ma jkunux qed isiru strutturi jew bini, għandu jkun hemm ftit latitudini.

Jekk tgħid li m'għandux ikun hemm dan il-permess allura kulħadd jibda jitlaq għal triqtu u mbagħad minn barra embellishment nibdew naraw ukoll bini u affarijiet oħra u għaldaqstant għandu jkun hemm miżura ta' kontroll.

Jien ma narax għalfejn m'għandux jingħata l-go-ahead għal proġett ta' embellishment sakemm ix-xogħol fuqu jkun qiegħed isir skond it-talba li tkun saret għall- permess u sakemm it-talba ma tkunx saret kontra l-policies stabbiliti, fi kliem ieħor, f'każijiet fejn il-ħruġ tal-permess ikun biss kwestjoni ta' żmien .

MADAM SPEAKER: L-Onor.

Ċensu Galea, mistoqsija supplimentari.

ONOR.

ĊENSU GALEA: Fid-dawl ta' din ir-risposta, jista' l-Viċi Prim Ministru jikkonsidra li fil-każ t'applikazzjonijiet minn dipartimenti tal- gvern, kunsilli lokali u awtoritajiet oħra tal-gvern, dawn jiġu kkonsidrati minn bord għal tapposta jew inkella jkun hemm sistema biex il- proċess dwar proġetti bħal dawn ikun jista' jitħaffef?

MADAM SPEAKER: Il-Viċi Prim Ministru.

ONOR.

GEORGE VELLA: Jien naqbel mas-suġġeriment ta' fast channel għal ċerti applikazzjonijiet u dan għandu jiġi kkonsidrat flimkien mas- suġġerimenti l-oħra kollha li saru lill-Awtorita' ta' l-Ippjanar.

Jien ma naqbilx pero' li għandu jkun hemm bord differenti biex jara dawn il-każi għaliex inkella jkollna frammentazzjoni li toħloq aktar komplikazzjonijiet fil-Planning Authority milli diġa' hemm.

DJAR - SITWAZZJONI ĠENERALI

L-ONOR.

CHRIS CARDONA (f'isem l-Onor.

Sandro Schembri Adami) staqsa lill-Ministru tad-Djar: Jista' l-Ministru jgħid xi problemi li l-Gvern preżenti wiret mingħand il-Gvern preċedenti fil-qasam tad-djar?

ONOR.

ALFRED PORTELLI (Ministru tad-Djar): Uħud mill-iżjed problemi diffiċli minn fost il-ħafna li wiret il-Gvern Laburista fil-qasam tad-djar kienu dawn li ġejjin:

a) Kien hemm numru kbir ta' talbiet, ċioe' madwar 4,600, għall- akkomodazzjoni alternattiva quddiem id-Dipartiment ta' l-Akkomodazzjoni Soċjali.

b) L-Awtorita' tad-Djar kienet 'il bogħod ħafna milli tlaħħaq mad-domanda kbira għax-xiri jew għal kiri ta' djar.

c) Minkejja n-numru kbir ta' postijiet privati battala, il-prezz tal-kera tagħhom kien għoli ħafna u dan wassal għal nuqqas kbir ta' postijiet b'kera raġjonevoli.

d) Il-prezz ta' l-art kien għola b'rata esaġerata.

e) Il-mezzi li kellu l-Gvern, kemm ta' riżorsi umani kif ukoll leġislattivi, ma kenux adegwati biex jikkumbatti din is-sitwazzjoni.

Minkejja din is-sitwazzjoni kerha li writna, il-Ministeru tad-Djar il- ġdid qiegħed jaħdem fuq għadd ta' inizjattivi u fuq l-impenn li mhux biss nattakkaw il-problemi bil-metodi tal-passat iżda billi qed infittxu modi ġodda bħal dak ta' sħubija mal-privat kif imfissra fil-Programm Elettorali u kif imsemmija fid-Diskors tal-Budget ftit ilu.

QRATI - AFFIDAVIT

L-ONOR.

CHRIS CARDONA (f'isem l-Onor.

Sandro Schembri Adami) staqsa lill-Ministru tal-Ġustizzja u Kunsilli Lokali: Jista' l-Ministru jgħid kemm x-xiehda bl-affidavit għenet biex jitnaqqas ftit mid-dewmien fil- proċess ġudizzjarju?

ONOR.

CHARLES MANGION (Ministru tal-Ġustizzja u Kunsilli Lokali): Hu pjuttost diffiċli biex wieħed jikkwantifika l-benefiċċju li joħroġ minn riformi ta' proċedura bħalma hu s-sistema ta' xiehda b'affidavit.

Nista' ngħid pero' li llum din is-sistema qed tintuża minn aktar avukati u quddiem aktar ġudikanti u fejn din is-sistema tintuża tajjeb qed jirriżulta li l-ġbir tal-provi qed isir f'iqsar żmien, qed ikun hemm anqas provi irrilevanti u konsegwentement il-qorti u l-avukati qed ikollhom aktar ħin biex jittrattaw l-punti kruċjali tal-proċess.

Jirriżulta wkoll illi meta partijiet ikollhom f'idejhom ix-xiehda b'affidavit tal-parti l-oħra qed ikun aktar faċli għalihom biex jiftiehmu dwar il-fatti li dwarhom jaqblu u li jistabbilixxu dak li hu kontestat u b'hekk ma jinħeliex il-ħin tal-qorti f'xiehda mhux utli.

MARSA - MONUMENT TAR-REPUBBLIKA

L-ONOR.

CHRIS CARDONA (f'isem l-Onor.

Sandro Schembri Adami) staqsa lill-Ministru ta' l-Edukazzjoni u Kultura Nazzjonali: Jista' l-Ministru jassigura li l-Monument tar-Repubblika fi Triq Diċmebru 13, il-Marsa ssirlu l-manutenzjoni meħtieġa regolarment biex b'hekk jinżamm fi stat dekoruż?

Min hu responsabbli biex jagħmel dan ix-xogħol?

ONOR.

JOE MIZZI (Ministru mingħajr Portafoll, f'isem il-Ministru ta' l- Edukazzjoni u Kultura Nazzjonali): Il-manutenzjoni u r-restawr ta' monumenti pubbliċi ma jaqax taħu ir-responsabbilta' tal-ministeru tiegħi.

Għaldaqstant, nissuġġerixxi lill-Onorevoli Interpellant li jindirizza l- mistoqsija tiegħu lill-Ministru tax-Xogħlijiet Pubbliċi u Kostruzzjoni peress li dan ix-xogħol isir mit-Taqsima għat-Tiswija u Restawr fi ħdan dak il-ministeru.

KONVENZJONIJIET - RATIFIKA

L-ONOR.

CHRIS CARDONA (f'isem l-Onor.

Sandro Schembri Adami) staqsa lill-Vici Prim Ministru, Ministru għall-Affarijiet Barranin u ta' l- Ambjent.: Jista' l-Viċi Prim Ministru jgħid liema huma l-konvenzjonijiet li l-Gvern Malti beħsiebu jirratifika imminentement?

ONOR.

GEORGE VELLA : L-Onor.

Interpellant japprezza li f`dan l-istadju hu xi ftit diffiċli biex wieħed jidentifika liema huma l-konvenzjonijiet li l-Gvern Malti beħsiebu jirratifika imminentement.

Dan il-proċess jinvolvi studju bir-reqqa tal-provvedimenti u l-implikazzjonijiet ta` dawk il- konvenzjonijiet li Malta għadha ma ffirmatx.

Hawnhekk tajjeb li jingħad li l-Gvern mhux ser joqgħod lura milli jirratifika dawk il-konvenzjonijiet li Malta tibbenefika direttament minnhom, kif wkoll dawk il-konvenzjonijiet li permezz ta' l-implimentazzjoni tagħhom Malta tkun qed tingħaqad ma` pajjiżi oħra fil-ħarsien kemm tal-prinċipji fundamentali tal-bniedem u ta' diversi oqsma oħra.

DJAR - SUSSIDJI

L-ONOR.

CHRIS CARDONA (f'isem l-Onor.

Sandro Schembri Adami) staqsa lill-Ministru tad-Djar: Jista' l-Ministru jispjega f'miżura ta' dettall liema huma l-iskemi u s-sussidji li toffri preżentemant il-Housing Authority għal benefiċċju taċ-ċittadini Maltin?

Jista' l-Ministru jispjega kif ħadmet kull waħda minn dawn l-iskemi tul is-snin?

ONOR.

ALFRED PORTELLI: Madam Speaker qed inqiegħed fuq il-Mejda tal- Kamra l-informazzjoni mitluba.

AMBAXXATURI MALTIN

L-ONOR.

CHRIS CARDONA (f'isem l-Onor.

Sandro Schembri Adami) staqsa lill-Vici Prim Ministru, Ministru għall-Affarijiet Barranin u ta' l- Ambjent.: Jista' l-Viċi Prim Ministru ġentilment jelenka l-Ambaxxaturi Maltin li fil-preżent huma akkreditati għal stati barranin?

Jista' l- Ministru jindika dawk li huma permanentement residenti barra minn Malta?

ONOR.

GEORGE VELLA: Risposta tingħata f`xi seduta oħra.

ETC - IMPJIEGI

L-ONOR.

AUSTIN GATT staqsa lill-Ministru tal-Ħarsien Soċjali: Jista' l-Ministru jgħid l-Employment and Training Corporation kemm għandha talbiet għall-impjieg mingħand il-gvern, l-entijiet statutorji indipendenti, l-entijiet u l-kumpanniji li jaqgħu taħt il-kontroll effettiv tal-gvern, il-kumpanniji b'ishma indaqs bejn gvern u privat, u l-kunsilli lokali?

Jekk hu possibbi, jista' l-Ministru jagħti l-informazzjoni skond kull dipartiment jew enti kif ukoll jindika l-grad/pożizzjoni mitluba u n- numru ta' mpjiegi rikjesti?

ONOR.

EDWIN GRECH (Ministru tal-Ħarsien Soċjali): It-talbiet għall- impjieg lill-Korporazzjoni ta` Xogħol u Taħriġ mingħand entijiet statutorji indipendenti, kumpaniji li jaqgħu taħt il-kontroll effettiv tal-gvern u kumpaniji b`isħma ndaqs bejn gvern u privat, u kunsilli lokali bejn l-1 ta` Novembru 1996 u t-30 ta` Jannar 1997 huma kif indikat fil-lista t'hawn taħt.

Din il-lista turi wkoll x`permessi ħarġu mill-ETC biex il-vakanzi jidhru bħala avviżi fil-gazzetti.

|Date |Employer |Job Title|No. of| | | | |Vacanc| | | | |ies | |13.11.|Qrendi |Council |1 * | |96 |Local |Secretary| | | |Council | | | |11.12.|M`Xlokk |Part-time|1 * | |96 |Local |Clerk | | | |Council | | | |25.11.|Qormi |Front |1 | |96 |Local |Office | | | |Council |Clerk | | |09.12.|Safi |Part-time|1 | |96 |Local |Clerk | | | |Council | | | |17.12.|B`Kara |Clerk |1 | |96 |Local | | | | |Council | | | |19.12.|Mdina |Part-time|1 | |96 |Local |Clerk | | | |Council | | | |19.12.|St.Venera|Clerk |1 | |96 |Local | | | | |Council | | | |23.01.|Mqabba |Part-time|1 | |97 |Local |Clerk | | | |Council | | | |29.01.|Zabbar |Administr|1 | |97 |Local |ative | | | |Council |Assistant| | |29.01.|Fgura |Clerk |1 | |97 |Local | | | | |Council | | | |05.11.|Sterling |Group & |1* | |96 |Travel & |Incentive| | | |Tourism |Coordinat| | | | |or | | |12.11.|Middle |Junior |1* | |96 |Sea |Clerk | | | |Valletta | | | | |Life | | | | |Assurance| | | |12.11.|Middle |Policy |1 * | |96 |Sea |Servicing| | | |Valletta |Clerk | | | |Life | | | | |Assurance| | | |12.11.|Middle |Data |1 * | |96 |Sea |Processin| | | |Valletta |g Clerk | | | |Life | | | | |Assurance| | | |18.11.|Maritim |Sales & |1 * | |96 |Selmun |Marketing| | | |Palace |Manager | | | |Hotel | | | |18.11.|Zammit |Occupatio|1 * | |96 |Clapp |nal | | | |Hospital |Therapist| | |20.11.|Foundatio|Coordinat|1 * | |96 |n for |or -Short| | | |Inter. |Courses | | | |Studies | | | |20.11.|Foundatio|Nurses |10 * | |96 |n for | | | | |Medical | | | | |Sciences | | | | |& | | | | |Services | | | |20.11.|Middle |Programme|2 * | |96 |Sea |rs | | | |Insurance| | | |02.12.|M.S.U. |Financial|1 * | |96 | |Controlle| | | | |r | | |10.12.|Planning |Junior |1 * | |96 |Authority|Legal | | | | |Counsel | | |10.12.|Water |Laborator|1 * | |97 |Services |y Manager| | | |Corp. | | | |13.01.|Planning |Personnel|1 * | |97 |Authority|Officer | | |07.01.|M.F.S.C |Analyst -|1 * | |97 | |Asst.Mana| | | | |ger | | |07.01.|M.F.S.C |Asst. to |1 * | |97 | |Chief | | | | |Regulator| | |07.01.|M.F.S.C |Secretary|1 * | |97 | | | | |13.01.|Planning |Research |1 * | |97 |Authority|& | | | | |Doc.Offic| | | | |er | | |17.01.|Sea Malta|Ship |1 * | |97 |Co. Ltd |Planner | | |20.01.|Malta |Operation|1 * | |97 |Gantry |s | | | |Manuf. |(Engineer| | | | |ing)Manag| | | | |er | | |23.01.|Zammit |Nursing |1 * | |97 |Clapp |Aide | | | |Hosp. | | | |23.01.|M.F.S.C |Desk |1 * | |97 | |Officers | | |23.01.|M.F.S.C |Reception|1 * | |97 | |ist | | |24.01.|N.T.O.M |Executive|1 * | |97 | | | | |27.01.|Sedqa |Social |5 * | |97 | |Work | | | | |Undergrad| | | | |uates | | |27.01.|Sedqa |Social |5 * | |97 | |Workers | | |28.01.|Sea Malta|Equipment|1 * | |97 |Co. Ltd. |Controlle| | | | |r | | |30.01.|Holiday |Sales |1 * | |97 |Inn Cr. |Executive| | | |Plaza | | | |03.12.|Libyan |Watchman |1 | |96 |Arab | | | | |Maltese | | | | |Holdings | | | |05.12.|Enemalta |Laborator|1 | |96 |Corporati|y | | | |on |Technicia| | | | |n | | |10.12.|Malta |Messenger|1 | |96 |Stock |-Driver | | | |Exchange | | | |07.01.|M.S.U |Group |1 | |97 | |Manager | | | | |Systems | | | | |Developme| | | | |nt | | |23.01.|Zammit |Gate |1 | |97 |Clapp |Keeper | | | |Hosp. | | | |14.01.|Air |Asst.to |1 | |97 |Supplies |Retail | | | |Catering |Manager | | |17.01.|Sea Malta|Insurance|1 | |97 |Co. Ltd |Clerk | | |17.01.|Sea Malta|Accounts |1 | |97 |Co. Ltd |Clerk | | |17.01.|Sea Malta|Water |1 | |97 |Co. Ltd |Clerk | | |17.01.|Sea Malta|Computer |1 | |97 |Co. Ltd |Clerk | | |23.01.|M.F.S.C |Asst. to |1 | |97 | |the | | | | |Manager | | |23.01.|M.F.S.C |Cashier |1 | |97 | | | | |23.01.|M.F.S.C |Insurance|1 | |97 | |Clerk | | |24.01.|Malta |Clerk |1 | |97 |Stock | | | | |Exchange | | |

* Permit Issued ------------------

Il-korporazzjoni m`għandha l-ebda talba mingħand dipartimenti tal-gvern peress li dawn normalment jippubblikaw il-vakanzi li jkollhom fil-Gazzetta tal-Gvern.

DJAR - FURJANA/ĦAMRUN - SLUM CLEARANCE

L-ONOR.

AUSTIN GATT staqsa lill-Ministru tad-Djar: Jista' l- Ministru jgħid xi proġetti ta' slum clearance se jitlestew sa l-aħħar ta' l- 1997 fil-Belt, il-Furjana u l-Ħamrun?

Jista' Ministru jindika għal kull proġett meta saret l-applikazzjoni lill-Awtorita' ta' l-Ippjanar, meta ħareġ il-permess u kemm se jinbnew appartamenti?

ONOR.

ALFRED PORTELLI: Hu maħsub li din s-sena jitlestew is-16-il unit ta' Triq l-Ibjar, il-Belt, li bħalissa jinsabu fi stat avvanzat ħafna.

L- applikazzjoni għal dawn il-units kienet saret fid-29 ta' Mejju ta' l-1993 filwaqt li l-permess kien ħareġ fid-9 ta' Frar 1994.

Kif diġa' indikajt fit-tweġiba għall-mistoqsija parlamentari nru.

2412, il-proġett ta' bejn Triq San Nikola u Triq Sant'Ursola, il-Belt, jiddependi mill-eżitu ta' l-applikazzjonijiet li saru lill-Awtorita' ta' l- Ippjanar.

Rigward il-Furjana u l-Hamrun, ninforma lil-Onor Interpellant li m'hu se jitlestew l-ebda units f'dawn il-lokalitajiet matul l-1997.

MADAM SPEAKER: L-Onor.

Tony Abela, mistoqsija supplimentari.

ONOR.

TONY ABELA: Jista' l-Ministru jgħid meta saret l-applikazzjoni għat-tieni proġett li għadu kemm semma?

MADAM SPEAKER: Il-Ministru.

ONOR.

ALFRED PORTELLI: L-Onor.

Membru qed jirriferi għall-applikazzjoni li tirrigwarda l-units ta' Triq l-Ibjar, il-Belt?

ONOR.

TONY ABELA: Dwar il-units ta' Triq l-Ibjar, il-Belt, il-Ministru diġa' qal meta saret l-applikazzjoni u meta ħareġ il-permess u issa jiena qed nistaqsi dwar l-applikazzjoni tal-units l-oħrajn?

ONOR.

ALFRED PORTELLI: Jiddispjaċini li bħalissa m'għandix l- informazzjoni li qed jitlobni.

DJAR - VALLETTA - BINI MWAQQA'

L-ONOR.

AUSTIN GATT staqsa lill-Ministru tad-Djar: Jista' l- Ministru jgħid x'inhi l-pożizzjoni dwar il-bini li waqa' fi Triq Sant'Ursola kantuniera ma' Triq San Nikola, fil-Belt Valletta?

ONOR.

ALFRED PORTELLI: Il-pożizzjoni hi li d-Dipartiment tal-Bini u Tiswija ta' Djar qed jistenna r-riżultat ta' l-applikazzjoni li għamel lill- Awtorita' ta' l-Ippjanar.

Jiena persważ li l-Onor.

Interpellant jaf tajjeb li rigward dan il-proġett id-dipartiment sab diversi ostakli u diskussjonijiet dwar dawn il-problemi li ilhom ħafna għaddejjin ma' l- Awtorita' ta' l-Ippjanar, mall-Valletta Rehabilitation Committee u mad- Dipartiment tal-Mużewijiet fi sforz biex tinstab soluzzjoni li tissodisfa lill-partijiet kollha involuti.

F'dan il-każ jidher li hemm nuqqas ta' qbil, fis-sens li l-Heritage Advisory Committee qed issostni li l-faċċata eżistenti għandha tinżamm kif inhi, filwaqt li d-dipartiment jixtieq li din tinhatt u terġa' titla' bl-istess mod.

Jien nittama li dalwaqt tinstab s- soluzzjoni għal din il-problema li issa ilha sejra minn Frar ta' l-1995.

MADAM SPEAKER: Grazzi.

Il-ħin tal-mistoqsijiet għadda.

Ngħaddu issa għal Tqegħid ta' Karti.

Il-Prim Ministru

TQEGĦID TA' KARTI FUQ IL-MEJDA

ONOR.

ALFRED SANT: Madam Speaker, inqiegħed fuq il-

Mejda tal-Kamra:-

Informazzjoni dwar priġunieri li gawdew b'aktar minn 100 ġurnata mill- amnestija li ngħatat fit-12 ta' Diċembru 1996, bi tweġiba għall- mistoqsija parlamentari numru 2781.

MADAM SPEAKER: Grazzi.

Il-Ministru Mizzi.

ONOR.

JOE MIZZI: F'isem il-Ministru ta' l-Ekonomija u l-Finanzi nqiegħed fuq il-Mejda tal-Kamra:

Avviż Legali Nru 21 ta' l-1997 - Ordni ta' Revoka ta' l-1997 ta' l- Ordni dwar Ħelsien minn Taxxa Doppja (Taxxa fuq l-Income) (Stati Uniti ta' l-Amerika); u

f'isem il-Ministru tal-Biedja u Sajd qiegħed fuq il-Mejda tal-Kamra:-

Informazzjoni dwar majjali żgħar tattooed u qatla ta' majjali bejn l-1 ta' Novembru 1992 u Jannar 1997, bi tweġiba għall-mistoqsija parlamentari numru 2791.

MADAM SPEAKER: Grazzi.

Il-Ministru Bartolo.

ONOR.

EVARIST BARTOLO (Ministru ta' l-Edukazzjoni u Kultura Nazzjonali): Madam Speaker, inqiegħed fuq il-Mejda tal-Kamra:-

Kopja ta' dokumenti b'konnessjoni mal-programm Youth for Europe III, imniedi mill-Unjoni Ewropea, bi tweġiba għall-mistoqsija parlamentari numru 2828.

MADAM SPEAKER: Grazzi.

Il-Ministru Mangion.

ONOR.

CHARLES MANGION: Madam Speaker, inqiegħed fuq il-Mejda tal-Kamra:-

Kopja ta' rapport li juri l-pożizzjoni finanzjarja ta' kull kunsill lokali għas-sena li għalqet fil-31 ta' Marzu 1996; u

Memorandum dwar il-kuntratti tal-kunsilli lokali u l-effiċjenza milħuqa minnhom bejn Ottubru u Diċembru 1996.

MADAM SPEAKER: Grazzi.

Il-Ministru Buhagiar.

ONOR.

CHARLES BUHAGIAR (Ministru tax-Xogħlijiet Pubbliċi u Kostruzzjoni): Madam Speaker, inqiegħed fuq il-Mejda tal-Kamra:-

Kopja tal-kuntratt ta' l-Inġinier Philip Grech bħala konsulent mal- Korporazzjoni għas-Servizzi ta' l-Ilma li daħal fis-seħħ fil-31 ta' Diċembru 1996, bi tweġiba għall-mistoqsija parlamentari numru 2957.

MADAM SPEAKER: Grazzi.

Il-Ministru Portelli.

ONOR.

ALFRED PORTELLI: Madam Speaker, inqiegħed fuq il-Mejda tal-Kamra:-

Avviż Legali Nru 20 ta' l-1997 - Ordni ta' l-1997 dwar l-Awtorita' tad-Djar (Trasferiment ta' Proprjeta' ) (Nru 2)

MADAM SPEAKER: Grazzi.

Stqarrijiet ministerjali?

Mozzjonijiet?

L- Onor. Joe Cassar.

KSUR TA' PRIVILEĠĠ

ONOR.

JOE CASSAR: Madam Speaker, nixtieq inressaq każ ta' ksur ta' privileġġ kontra l-ġurnal "KullĦadd" tad-9 ta' Frar, 1997 dwar l-artiklu li qiegħed f'paġna 6 tal-gazzetta msemmija, intitolat "Ġimgħa wara Ġimgħa ma' Osservatur Politku".

Madam Speaker, nitlobok sabiex tieħu dawk il-passi li jidhirlek xierqa.

MADAM SPEAKER: Is-Sedja se tinvestiga dan il-każ imqajjem mill-Onor.

Cassar u tagħti ruling f'Seduta oħra.

Ngħaddu issa għall-Ordnijiet tal-Ġurnata.

ORDNIJIET TAL-ĠURNATA

KUMITAT TA' PROVVISTA

ESTIMI ĠENERALI 1997

ID-DISA' JUM STABBILIT

MINISTERU TAD-DJAR

L-ordni għal Kumitat ġie moqri.

FIL-KUMITAT

L-Onor.

Michael Bonnici, President tal-Kumitati, jippresjedi.

THE CHAIRMAN: Illum il-Kumitat għandu quddiemu biex jiġu diskussi l-Voti tal-Ministeru tad-Djar.

Nixtieq ninforma lill-Kumitat li skond il-Mozzjoni Nru. 37 tal-15 ta' Jannar, 1997 il-ħin tad-diskussjoni tal-lum għandu jinqasam indaqs bejn kelliema tal-Gvern u kelliema ta' l-Oppożizzjoni, bl-aħħar nofs għall- Gvern.

Il-Ministru tad-Djar jekk jogħġbu jressaq ir-riżoluzzjonijiet tiegħu.

ONOR.

ALFRED PORTELLI: Mr Chairman, nipproponi:

VOT 49 - MINISTERU TAD-DJAR

Illi s-somma ta' mhux iżjed minn Lm 560,000 li titħallas mill-Fond Konsolidat tiġi applikata taħt il-Vot 49 - Djar, kif dettaljata fl-Abbozz ta' l-Estimi Ġenerali ta' Nefqa għas-sena 1997.

VOT 50 - UFFIĊĊJU KONĠUNT

Illi s-somma ta' mhux iżjed minn Lm 418,000 li titħallas mill-Fond Konsolidat tiġi applikata taħt il-Vot 50 - Uffiċċju Konġunt, kif dettaljata fl-Abbozz ta' l-Estimi Ġenerali ta' Nefqa għas-sena 1997.

VOT XIII - MINISTERU TAD-DJAR

Illi s-somma ta' mhux iżjed minn Lm3,042,000 li titħallas mill-Fond Konsolidat tiġi applikata taħt il-Vot XIII - Ministeru tad-Djar, kif dettaljata fl-Abbozz ta' l-Estimi Ġenerali ta' Nefqa għas-sena 1997.

THE CHAIRMAN: Rimarki, jekk jogħġobkom?

L-Onor.

Austin Gatt.

ONOR.

AUSTIN GATT: Sur President, nipproponi din l-emenda:

VOT 49 - MINISTERU TAD-DJAR

Personal Emoluments

Item 11 - Ministru

Ħassar iċ-ċifra "Lm 10,297 " u ssostitwixxi minflok iċ-ċifra "Lm 10,296".

Delete the figure "Lm 10,297" and substitute therefor the figure "Lm10,296".

Mr Chairman, illum qegħdin niddiskutu settur ta' importanza kardinali fil- kontest ta' politika soċjali mħaddma minn kull gvern.

Il-politika tal- Partit Nazzjonalista dejjem kienet illi l-gvern għandu l-obbligu li jibni djar għar-raġunijiet soċjali u li l-gvern għandu joħloq il-kondizzjonijiet neċessarji sabiex kemm jista' jkun in-nies isiru sidien ta' darhom.

Jien naħseb illi ż-żewġ naħat tal-Kamra jaqblu dwar dawn iż-żewġ oġġettivi u d- differenza qiegħda biss dwar liema hu l-aħjar mod ta' kif dawn l-għanijiet jistgħu jintlaħqu.

Il-budget li ġie ppreżentat għal din is-sena huwa indikazzjoni ċara - jew suppost li huwa indikazzjoni ċara - ta' kif dan il- Gvern huwa intenzjonat li jimxi f'dan il-qasam matul is-sena d-dieħla.

In- numri li jidhru fil-budget m'għandhomx ikunu sempliċement numri li jindikaw il-mod kif se jintnefqu l-flus, imma jridu jkunu espressjoni ta' x'ideat ġodda qed jipproponi l-Gvern u kif dawn l-ideat se jiġu riflessi f'infiq ta' flus.

Allura hawnhekk bilfors ikolli nibda billi ninterpreta ċ-ċifri li hemm fil-budget.

F'dawn l-aħħar xhur jidher li l-Gvern Laburista kien qiegħed jirraġuna li kull korporazzjoni jew kull entita' li b'xi mod kellha ġġorr xi piż soċjali - jiġifieri f'kull każ fejn l-ispejjeż huma iktar mid-dħul - allura dik il- korporazzjoni jew dik l-entita' hija eżempju tal-famuża "ħofra" li vvinta l- Prim Ministru.

Forsi l-iktar eżempju klassiku, pero' mhux l-uniku wieħed, kien tal-Water Services Corporation fein il-Gvern preċedenti kien iddeċieda li jissussidja sa 90% mill-prezz ta' l-ilma.

Fi kliem ieħor, ma kienx ħalla lil dik il-korporazzjoni tbigħ l-ilma bi prezz kummerċjali, imma bħala parti mill-politika soċjali tiegħu Gvern Nazzjonalista kien ġiegħlha tissussidja l-ilma sa 90% tal-prezz, u allura l-kontijiet tagħha kienu jirriflettu biss 10% tal-prezz kummerċjali ta' l-ilma.

Minħabba dan is- sussidju soċjali, l-income potenzjali tal-Water Services Corporation ġie ridott sostanzjalment u naturalment dan lill-istess korporazzjoni jaffettwalha l-cashflow.

Iva, Gvern Nazzjonalista dejjem ra li fejn hemm bżonn ta' sussidju, dan jingħata.

Naturalment imbagħad trid tassumi r- responsabbilta' ta' kif se tagħmel tajjeb għall-problemi ta' cashflow li jinqalgħu.

Hemm ukoll l-eżempju riċenti tal-Gozo Channel Co. Ltd. fejn il-Gvern Nazzjonalista kien jagħti sussidju ħafna iktar qawwi minn dak li qed jagħti dan il-Gvern, u meta kien jagħti dan is-sussidju kien konxju li jridu jinstabu soluzzjonijiet għall-problemi li jinħolqu.

Pero' l-argument tiegħi huwa li fejn hemm entitajiet li jipproduċu xi servizz li huwa sussidjat, u allura dawn ma jagħmlux qligħ kummerċjali, skond dan il-Gvern għandna ħofra.

Jekk napplikaw dan il-famuż raġunament għall-Ministeru tad- Djar ikolli ngħid li hawn ukoll għandna ħofra għax dan il-ministeru għandu funzjoni soċjali qawwija, tant li għas-sena d-dieħla qed jipprospetta dħul ta' Lm1.6 miljun filwaqt li qed jipprospetta nefqa ta' Lm3.4 miljun.

GĦalhekk jekk tapplika l-istess argument u l-istess loġika li dan il-Gvern qed japplika b'mod żbaljat għal entitajiet bħal, per eżempju, l-Water Services Corporation u l-Gozo Channel Co. Ltd., fejn il-Gvern qed jara biss mil-lenti kummerċjali u mhux qed jara l-aspett soċjali, allura jkollok tiddefinixxi dawn l-estimi tal-housing bħala ħofra oħra.

Dan huwa raġunament żbaljat, għaliex bħal fil-qasam ta' l-ilma, il-qasam tal-housing għandu funzjoni soċjali x'jaqdi u jrid jaqdiha.

Kif diġa' għidt hemm ċerti domandi li jridu jsiru u l-ewwel domanda li nixtieq nagħmel hija għaliex l-ispejjeż rikorrenti għal din is-sena jidher li se jiżdiedu b'Lm716,000 fuq dak li ntnefaq fl-1995.

Ma naħsibx li Lm716,000 huwa ammont żgħir għax f'kontest ta' expenditure ta' Lm3.4 miljun dan jammonta għal one-fifth u allura jien nixtieq spjegazzjoni għal din il- qabża hekk sostanzjali.

Issa se nsemmi kif inhi maqsuma din iż-żieda ta' Lm716,000 billi nikkompara dak li huwa budgeted għas-sena d-dieħla ma' dak li attwalment intnefaq fl-1995.

Per eżempju, fl-istaff costs tal-ministeru hemm żieda ta' Lm500,000 komparat ma' l-actual expenditure ta' l-1995, u għalkemm hawnhekk nifhem li parti minnha tista' tkun minħabba li l-maintenance unit żdied ma' dan il- ministeru, pero' fuq dan il-unit qed jiġi prospettat infiq ta' Lm388000, li allura dan żgur ma jiġġustifikax żieda daqshekk qawwija.

GĦall-istaff costs tal-Joint Office hemm prospettata żieda ta' Lm80000, li ċertament m'hijiex qabża żgħira, għax fil-fatt din hija iktar min-nofs ta' x'intnefaq mill-Joint Office fl-1995.

Fuq contractual services hemm żieda ta' Lm11000, kif ukoll hemm żieda ta' Lm55,000 fuq information services, liema żieda ma nistax nifhimha għax bażikament dawn is-services jirriflettu dak li l-ministeru jonfoq f'public relations, f' avviżi fil-gazzetti u f'affarijiet li jitellgħu fuq it- television.

Żieda oħra li ma nifhimx hija dik ta' Lm60,000 fuq professional services - jiġifieri meta d-dipartiment jiġi biex iqabbad konsulenti bħal, per eżempju, il-Perit Buontempo li hemm ma' dan il-ministeru - u jien sinċerament ma nistax nifhem xi bżonn hemm li l-Ministru tad-Djar ikollu perit bħala konsulent.

Għaldaqstant fl- opinjoni ta' din in-naħa, iż- żieda ta' Lm716,000 fuq dak li ntnefaq fl-1995 m'hijiex aċċettabbli fil- kontest tal-budget li ġie ppreżentat.

Jekk imbagħad immorru għall-Vot Kapitali, li huwa proprju l-iktar parti interessanti għall-poplu Malti peress li hemmhekk wieħed għandu jsib x'se jsir ġdid u x'ideat ġodda hemm għal dan il-qasam, sfortunatament ma naraw l- ebda żieda għax meta tikkomparah mal-budget preċedenti ssib li huwa l- istess.

Kulma hemm hija żieda ta' Lm200,000 taħt development of new areas li, bir-rispett kollu lejn dan il-Gvern, naħseb li hija xi ċajta.

S'issa ma nafux fejn huma dawn in-new areas għajr għall-balbuljata li saret fuq dak is-sit ta' Ħaż-Żabbar fejn l-ewwel intqal li ħierġa new area u mbagħad intqal li mhu se jkun hemm xejn.

Terġa', fl-opinjoni tiegħi, morna agħar minn hekk għaliex filwaqt li għal domanda parlamentari, il-Ministru weġibni li l-Joint Office - li jaqa' taħtu, kif jaqa' taħtu wkoll il-Housing Department - kienet qed tfittex areas li jistgħu jiġu żviluppati, imbagħad, wara li saritlu din id-domanda u wara l-balbuljata ta' Ħaż-Żabbar, rajna li l-Prim Ministru waqqaf kummissjoni biex tipprova tiddentifika dawk l- artijiet li jistgħu jiġu żviluppati.

Dan ix-xogħol suppost kien qiegħed jagħmlu l-Joint Office.

Mhux hekk biss, talli minkejja li għandna Ministru tad-Djar li taħtu jaqgħu d-Dipartiment għall-Akkomodazzjoni Soċjali u l-Joint Office, din il-kummissjoni se tirrapporta lill-Prim Ministru u mhux lill-Ministru tad-Djar!

Fl-opinjoni tiegħi dan huwa att ta' sfiduċja sħiħa fil-Ministru Portelli għax il-Prim Ministru ma fdaħx li jwaqqaf il-kummissjoni hu kif ukoll li din tirrapporta lilu.

Kont qed ngħid li jien m'għandix dubju li dawn il-Lm200,000 li hawn fil- budget huma numri simboliċi biex jagħtu l-impressjoni li se ssir xi ħaġa, għax lkoll nafu li anke jekk sa l-aħħar tas-sena tinstab l-art u ssir xi applikazzjoni quddiem il-Planning Authority u din ma nafx b'liema mod forsi tapprova xi skemi sa l-aħħar ta' din is-sena, xorta waħda ma naħsibx li se nkunu għamilna wisq b'Lm200,000.

Ftit ilu f'dan il-Parlament tkellimna fuq il-Voti ta' l-Awtorita' tad- Djar.

Jiena m'għandix l-intenzjoni li ntawwal billi nsemmi l-istess argumenti li semmejt dakinhar, pero' ż-żieda ta' Lm2 miljun fil-Vot Kapitali ta' l-Awtorita' tad-Djar, għalkemm tagħti l-impressjoni li se ssir xi ħaġa ġdida minn dan il-Gvern, fil-fatt, kif diġa' għidt f'dak id- dibattitu u kif ikkonferma anke l-Ministru permezz ta' numru ta' mistoqsijiet parlamentari, dawn iż-Lm2 miljun qegħdin biex jitlestew l- 1,354 unit mibdija mill-Gvern Nazzjonalista.

Jiġifieri għal din is-sena l- Awtorita' m'għandha l-ebda intenzjoni li tibda xi ħaġa ġdida u allura ż-Lm2 miljun sejrin biex jitlesta - u j'Alla jitlesta! - l-programm ta' bini li kien beda l-Gvern Nazzjonalista.

Irid jingħad ukoll - kif kont spjegajt fid-dibattitu dwar l-Awtorita' tad-Djar - li fejn fl-1996 l-Awtorita' tad- Djar għamlet profitti ta' Lm1.5 miljun, din is-sena se tispiċċa b'telf ta' Lm4.7 miljun.

Fl-opinjoni tiegħi, b'kollox il-Gvern mhux biss se jkollu ħofra imma naħseb li anke spiera!

Il-politika tal-Partit Laburista, li tant kienu jiftaħru biha u bl-ideat ġodda li kienu jħobbu jsemmu qabel l- elezzjoni, ikolli ngħid li f'dan il-budget ħarġet kollha mit-tieqa!

Dan il- budget ma jirrifletti l-ebda wegħda li għamel il-Partit Laburista meta kien fl-Oppożizzjoni.

Per eżempju, kien hemm il-wegħda li l-prezzijiet tal-maisonettes li se jinbiegħu mill-Awtorita' tad-Djar se jkunu irħas, ħaġa li imkien ma ssemmiet.

Barra minn hekk jekk tikkompara l-ammont ta' maisonettes li se jkunu lesti matul is-sena ma' l-ammont ta' flus illi qed jistenna li se jdaħħal, issib illi dawn il-maisonettes se jinbiegħu bi prezz average ta' Lm15,000 jew Lm16,000 li huwa l-istess prezz kif kienu jinbiegħu meta kien hemm il-Gvern Nazzjonalista.

Fl-oppożizzjoni l-Partit Laburista kien jgħid li dawn il-prezzijiet ħadd ma jista' jlaħħaq magħhom għax kienu esaġerati u allura issa jidher illi l-Partit Laburista kien jgħid hekk biex sempliċement jirbaħ il-voti għax għalkemm issa jista' jagħmel reviżjoni ta' dawn il-prezzijiet, fil-fatt dan m'għamilhiex.

Per eżempju, fejn hi l- wegħda li se jkun hemm reviżjoni tal-kirjiet?

Sur President, lill-Ministru niftakruh igħid - dak iż-żmien kien l- ispokesman tal-Partit tiegħu dwar il-housing - illi l-kirjiet telgħu m'għola s-smewwiet u li ħadd ma jista' jlaħħaq magħhom peress li ma saritx reviżjoni ta' l-income ceilings.

Peress li d-dħul mill-housing stock huwa l-istess, allura l-konklużjoni loġika hija li l-Gvern mhux intenzjonat li jagħmel reviżjoni tas-ceilings.

Min-numri li għandi quddiemi, ma' toħroġ l- ebda indikazzjoni li matul is-sena d-dieħla dan il-Gvern b'xi mod se jraħħas il-kirjiet għal min għandu xi maisonette, xi flat jew dar tal- gvern.

Din hija wegħda oħra tal-Partit Laburista li tant kien jitkellem dwarha u li spiċċat taret mar-riħ.

X'sar minnha l-wegħda dwar is-sussidju tal-kera u ta' l-interessi?

Fuq dan ma kienx hemm biss diskors, imma kien hemm wegħda speċifika fil- Programm Elettorali tal-Partit Laburista, pero' jekk inħarsu lejn il- budget minn dan kollu ma nsibu xejn.

Li kellna s'issa hija l-balbuljata tal-Lohombus Corporation fejn il-Ministru qal li se jibdew id- diskussjonijiet dwar ir-reviżjoni tar-rati ta' l-imgħax u safejn naf jien dawn id-diskussjonijiet għadhom ma bdewx.

Ikun tajjeb jekk illum il- Ministru jilluminana jekk dawn id-diskussjonijiet humiex se jibdew u jekk se jibdew meta se jibdew.

Jien naħseb li kulħadd jieħu gost jekk ikun hemm xi reviżjoni tar-rati ta' l-imgħax fuq il-loans tal-Lohombus Corporation.

Il-budget jindika li l-infiq li qed jipproġetta l-Gvern, kemm f'sussidji fuq il-kera u kemm f'sussidji fuq l-imgħaxijiet, huwa bejn wieħed u ieħor l- istess bħal tas-sena l-oħra, u allura m'hemmx indikazzjoni li l-Gvern se joħroġ iktar f'sussidji għax se jnaqqas l-interessi.

Dan huwa budget li ma fihx inċentivi ġodda u ma fih ebda indikazzjoni ta' xi skema ġdida u għalhekk dawk il-ħafna skemi u ideat ġodda li kien isemmi l-partit Laburista meta kien fl-Oppożizzjoni jidher li taru mar-riħ.

F'dan il-budget m'hemm l-ebda idea ta' kif il-Gvern Laburista se jimxi matul is-sena li ġejja għax milli jidher se kompli miexi fuq il-politika li mexa biha l-Partit Nazzjonalista.

Fil-fatt l-Awtorita' tad-Djar se tkompli tibni d-djar li kienu nbdew fi żmien il-Gvern Nazzjonalista; se jitkomplew l-iskemi ta' għajnuna li kien beda l-Gvern Nazzjonalista u l-prezzijiet tal- kirjiet u tal-bejgħ flimkien mar-rati ta' sussidji se jibgħu l-istess ukoll.

Fi kliem ieħor, din hija kontinwazzjoni ċara tal-politika ta' Gvern Nazzjonalista, liema politika kienet ħalliet riżultati tajbin.

Il-Ministru tad-Djar ma jagħmilx ħażin li jkompli fuq din il-politika u lanqas jagħmel ħażin jekk iħares ftit lejn ir-record li l-Gvern Nazzjonalista għandu f'dan il-qasam għax dan huwa record ta' min jiftaħar bih.

L-ewwel u qabel kollox, aħna niftaħru li daħħalna sistema miftuħa u li hija verament trasparenti.

Huwa tal-biki li l-Ministru Alfred Portelli jirrispondi mistoqsija parlamentari u jistqarr li "fid-dipartiment m'hemmx record ta' allokazzjonijiet tad-djar bejn l-1971 u l-1987."

Din kienet domanda li saret minn membru tan-naħa tal-Gvern.

Hija ħaġa ta' mistħija wkoll li ma jeżistux records ta' min ibbenefika minn xi skema bejn l-1976 u l-1987.

Pero' din hija wkoll indikazzjoni għaliex ma jeżistux u naħseb li kulħadd jista' jiġbed il-konklużjoni tiegħu għaliex ma jeżistux dawn ir- records.

Kuntrarju ta' dan aħna niftaħru li fl-Awtorita' tad-Djar daħħalna sistema li hija totalment miftuħa, fejn mhux biss id-djar jingħataw bil-punti, imma fejn kulħadd jista' jeżamina l-files u anke jappella biex jara l-proċess.

Naħseb li din hija sistema tajba u li taqbel għal kulħadd u għalhekk nappella lill-Ministru biex jestendi din is-sistema għad-dipartiment ukoll.

Bir-rispett kollu ngħid, illi din in-naħa ma taqbilx mar-risposti burokratiċi li ngħataw mid-dipartiment dwar il-pubblikazzjoni tal-punti ta' min japplika mad-Dipartiment għall-Akkomodazzjoni Soċjali.

Fl-opinjoni tiegħi, ir-risposti li ngħataw huma biss risposti biex ikun hemm delay fl- implimentazzjoni tas-sistema tal-pubblikazzjoni tal-punti li kienet ġiet deċiża mill-ministru ta' qabel.

Ikun jaqbel għal kulħadd, kemm għall- politiċi, kemm għad-dipartiment u wisq iktar għal min ikun applika, illi kulħadd ikun jaf kemm għandu punti ħalli b'hekk kulħadd ikun jaf fejn qiegħed.

Dan ikun jaqbel ukoll għall-Ministru stess għax b'hekk in-nies jibdew jirrealizzaw id-diffikultajiet li jiltaqa' magħhom dan il-ministeru għax dawn mhux każi li xi ħadd japplika, iġib tant punti u bilfors irid jinqeda, qisu teżisti il-problema tiegħu biss.

Fl-opinjoni tiegħi, ir- risposti li ngħataw s'issa dwar id-diffikulta' li qed isib id-Dipartiment tad-Djar biex jippubblika l-punti qabel ma jsiru l-ispezzjonijiet kollha huma kollha skużi.

Jekk naħsbu xi darba li se jsiru l-ispezzjonijiet kollha naħseb li se naslu fl-anno mai għax id-dipartiment għandu għaxar snin oħra biex jagħmel l-ispezzjonijiet kollha.

Is-sistema hi dik li malli xi ħadd japplika jidħol fuq il-computer database u jingħata punti li jridu jiġu verifikati u allura l-Gvern jippubblika l-punti subject to verification.

Dan huwa dejjem pass 'il quddiem milli noqogħdu ngħidu li rridu nagħmlu l-verifications ta' kulħadd meta nafu li rridu għaxar snin oħra biex nagħmlu dawn il-verifications kollha, speċjalment bin-nuqqas ta' staff li għandu d-dipartiment - skond l-Estimi stess.

Fl-opinjoni tiegħi, is-sistema hija ħażina u din kienet waslet biex tinbidel fl-aħħar ta' l- Amministrazzjoni Nazzjonalista u għalhekk ninkoraġġixxi lill-Ministru biex jieħu deċiżjoni politika tajba u jippubblika dawn il-punti.

Is-sistema li daħħal il-Partit Nazzjonalista hija aktar miftuħa wkoll peress li fl- allokazzjonijiet m'għadux jiffirmahom biss il-Ministru, kif kien ikun qabel, imma llum l-ewwel jiffirma d-Direttur tas-Social Housing, imbagħad jiffirma l-Ministru u hawnhekk nispera li din is-sistema tibqa' tiġi adottata.

Irrid ngħid ukoll li bejn id-djar u l-maisonettes li ngħataw mill- Awtorita' tad-Djar kif ukoll bl-allokazzjonijiet li saru mid-dipartiment, il-Gvern Nazzjonalista qassam bejn wieħed u ieħor 7,250 dar, average ta' 80 dar, flat jew maisonette fix-xahar u barra minn hekk ħalla 1,350 unit li jinsabu f'diversi stadji ta' kostruzzjoni.

Kellna wkoll il-proġett ta' Pembroke li wara ħafna taħbit, imbuttar, ġlied u diskussjonijiet, fl-aħħar il-Planning Authority approvatu biex issa, mir-risposti għad-domandi parlamentari, qed niskopru li se jsir xi review dwar dan il-proġett u x'inhu eżatt li qiegħed jiġi reviewed ma nafux għax kulħadd qed jagħti risposti differenti.

Minn dak li nista' nifhem jien mid-diversi tweġibiet għad-domandi parlamentari li saru - uħud minnhom għamilthom jien - dak li probabbilment qed jiġi reviewed huwa il-business park.

Bir-record li għandha l-Planning Authority dwar kemm tapprova l- affarijiet malajr, il-probabbilta' hi li jekk il-Gvern se joqgħod jittratjeni fuq il-proġett ta' Pembroke, anke hawnhekk se naslu nell'anno mai.

Dan huwa proġett uniku, fis-sens li fil-limiti li hemm fil-pjan ta' l- iżvilupp din hija l-ikbar medda art fejn verament tista' tagħmel xi ħaġa għas-social housing u fil-fatt dan il-proġett kellu jipprovdi bejn 600 u 700 housing unit.

Irid jingħad ukoll li fi żmien il-Gvern Nazzjonalista ibbenefikaw 15,059 persuna u tħallsu Lm10.5 miljun f'benefiċċji konnessi ma' skemi tal-housing fil-perjodu 1987 sa l-1996.

Ma naħsibx li dan huwa record li għandu jiġi skartat.

Sfortunatament dan ir-record ma nistgħux nikkomparawh għax skond il-Ministru stess ma jeżistu ebda records ta' kemm tqassmu djar - apparti l- mod kif tqassmu, kemm kien hemm skemi, kemm tħallsu flus f'għajnuna u kemm ibbenefikaw nies - fi żmien il-Gvern Soċjalista preċedenti.

Jiena ċert li dan il-Gvern huwa differenti minn ta' qablu għax se jżomm ir-records u jien nawguralu li jkompli fuq din it-triq.

Jien naħseb li ż-żewġ naħat irridu nsolvu din il-problema u għalhekk m'għandniex noqogħdu niġġieldu, anzi l- aħjar ħaġa li għandna nagħmlu hija li nikkompetu min jagħmel l-aktar għax dak ikun ta' benefiċċju għall-poplu tagħna.

Sur President fl-aħħar xhur li għamilna fil-gvern aħna konna bdejna inħajruh lill-privat biex jipparteċipa iktar fit-tfittxija għas- soluzzjonijiet għall-problema tal-housing.

Fil-fatt ħaġa li naħseb tibqa' tissemma fir-record tagħna hija meta aħna kellna l-kuraġġ inneħħu l-liġi li tirrigwarda r-requisition, liġi li tant ġiet użata u abbużata, u li b'hekk bdejna proċess ta' tneħħija ta' eluf u eluf kbar ta' requisitions.

Il-Gvern preċedenti kellu l-kuraġġ jemenda l-liġi tirrigwarda l-kera, almenu f'dawk li huma kirjiet ġodda li saru minn wara l-liġi.

Jien għadni m'iniex ċar fuq x'inhi l-pożizzjoni tal-Gvern Laburista f'dan ir-rigward.

Kulma nafu s'issa huwa li l-Gvern ta assigurazzjoni li mhux se jerġa' jdaħħal il-liġi li tirrigwarda r-requisitions - ikun tajjeb jekk jagħmel hekk - pero' għad m'hemm xejn ċar dwar x'se jsir mill-liġi li tirrigwarda l- kera.

Hawn ta' min jgħid li f'risposta għal waħda mid-domandi parlamentari li saru dan l-aħħar, il-Ministru qal li jidher li l-inċentivi jew l-emenda li għamilna f'dan ir-rigward ma tantx ħolqu kirjiet ġodda u hawnhekk jien nasal biex naqbel miegħu.

Pero' nixtieq inkun naf jekk dan il-fatt iwassalx għall-konklużjoni li allura l-Gvern issa jrid jabolixxi dik l-emenda u jmur lura għas-sitwazzjoni preċedenti, jew inkella huwiex il- ħsieb tiegħu - kif naqbel li għandu jkun - li jevolvi fuq dak il-ħsieb u jaħdem iktar biex jara kif se jinċentiva aktar.

Sur President, kif kien jidher ċar fil-Programm Elettorali tal-Partit Nazzjonalista, din in-naħa ma temminx u ma tifhimx li s-soluzzjonijiet f'dan il-qasam jiġu biss mill-Gvern.

Aħna ngħidu li jekk il-Gvern mhux se jirnexxielu jinċentiva, jivvinta u jaħseb fi skemi biex jinvolvi mhux biss lis-sidien privati ta' postijiet vojta imma wkoll lill-intraprendituri u lin-negozjanti privati biex dawn joffru xi soluzzjonijiet, mhux se jkun possibbli li xi darba naslu viċin, anke għal soluzzjoni parzjali.

Fil- fatt, bħala eżempju biżżejjed insemmu lill-Belt Valletta - minn fejn niġi jien - fejn Alla jbierek għandna record ta' problemi għal dak li għandu x'jaqsam ma' housing.

Sur President, nista' ngħid li mill-4,690 applikazzjoni li hemm pendenti 10%, jiġifieri l-ikbar numru, ġejjin mill-Belt.

Jekk naraw kif jiġu kklassifikati l-applikazzjonijiet insibu li l-Belt Valletta għandha r- record f'kull waħda minnhom ħlief fi tlieta.

Per eżempju, il-Belt Valletta għandha l-ogħla persentaġġ, ċioe' 16%, ta' proprjeta' meqjusa bħala dangerous structure; għandna l-ogħla persentaġġ, jiġifieri 12%, bħala proprjeta' substandard; għandna l-ogħla persentaġġ, 8%, bħala sharing; għandna l-ogħla persentaġġ, 11%, ta' każi ta' health reasons; għandna l- ogħla persentaġġ, 10%, ta' single mothers; għandna l-ogħla persentaġġ, 10%, ta' nies li għandhom 'il fuq minn 60 sena; u għandna l-ogħla persentaġġ, 10%, ta' single parents Il-Belt Valletta tiġi kklassifikata t-tieni biss fil-persentaġġ ta' nies li jridu jbiddlu l-proprjeta' tagħhom u fil- persentaġġ ta' nies li huma separati jew li huma għarajjes u mbagħad terġa' tiġi l-ewwel fejn jidħlu xogħlijiet pendenti li għad iridu jsiru fuq bini tal-gvern.

Issa għaliex qed insemmi l-Belt?

Qed insemmi l-Belt għaliex, fl-opinjoni tiegħi, dan huwa każ tipiku fejn jekk se tibqa' miexi fuq il-metodi l-antiki qatt m'inti se tara soluzzjonijiet għall-problemi.

Diversi drabi staqsejna lill-Ministru fuq il-proġetti li għandu għall-Belt u hawnhekk jiena nifhem li kull ministeru - inkluż meta kien hemm l-ex-Ministru Ċensu Galea - huwa ristrett dwar x'jista' jagħmel fil-Belt, għax inti ma tistax taqbad u tibni xi maisonettes, jew taqbad u twaqqa' kulma hawn u terġa' tibni l-flats.

Fil- Belt inti ristrett ħafna iktar minn kull post ieħor u għalhekk f'dan il-każ tipiku jew se nadottaw new thinking jew inkella m'aħna se nsolvu xejn.

Nafu, per eżempju, li hemm 140 ruħ mill-Belt li applikaw for health reasons jew minħabba raġuni ta' eta' avvanzata; u jiena konvint li jekk nibqgħu għaddejjin bis-sistemi tal-lum sa ħames snin oħra ma nsolvux il-problema ta' 40 minnhom.

Bażikament dawn għandhom it-taraġ u minħabba raġunijiet ta' saħħa, għaliex ikunu xjaħu, jew għal raġuni jew oħra, ikunu jridu xi post ground floor.

Pero', mid-diversi domandi li sarulu, il-Ministru kkonferma li mhux biss m'hemmx proġetti għall-Belt, talli l-uniku proġett li kien hemm, jiġifieri l-proġett ta' Triq San Nikola ma' Strada Sant'Ursula, ilu ħafna mwaħħal minħabba problemi ma' residenti f'postijiet privati u anke ma' l-istess awtorita'.

Fi kliem sempliċi, meta dawn il-140 ruħ li għandhom problema ta' taraġ xi darba se jmorru f'post bla taraġ, naħseb li la naf jien u lanqas jaf il-Ministru.

Irrid ngħid li din hija sintomu ta' xi ħaġa li qed tidher f'ħafna postijiet, oħra fis-sens li l- gvern qatt m'hu se jkollu flus biżżejjed biex isolvi l-problema bil-metodi tradizzjonali u għalhekk jekk mhux se nimbarkaw fuq sistemi ġodda għal soluzzjonijiet ġodda naħseb li qatt m'aħna se naslu.

Għalxejn lil dak l- individwu li għalaq 60 sena jew li tah attakk f'qalbu u allura jixtieq post ground floor noqogħdu ngħidulu li jrid jistenna sakemm nibnu għaliex dan se jkun nell'anno mai!

Hawnhekk jien ma naqbilx ma' risposta li ta l-Ministru dwar x'inhi l- politika ta' l-Awtorita' tad-Djar fuq il-lifts f'postijiet privati fejn l- Onor. Portelli kien qal, forsi ġustament, li l-awtorita' l-ewwel trid taħseb fuq l-istallazzjoni tal-lifts fil-postijiet tagħha stess.

Normalment huwa s-sid li jirraġuna hekk, pero' ma naħsibx li għandha tirraġuna hekk enti li qegħda hemmhekk għal skop soċjali.

Jekk int tara x'domandi għandek min-nies għall-health reasons jew minn nies ta' fuq is-60 sena, allura l-unika soluzzjoni li tista' toffrilhom ma tikkonsistix f'illi tibni appartamenti bil-waħdiet at ground floor level fil-blokki l-ġodda, imma s-soluzzjoni hija li inti tinċentiva sabiex tistalla l-lifts jew inkella ċ-chair lifts.

Nerġa' ngħid, li jekk nibqgħu għaddejjin bl-idea li l-uniku metodu biex insolvu l-problema ta' kull min japplika hija billi nagħtuh maisonette jew flat ġdid, naħseb li lkoll inkunu qegħdin noħolmu.

Il-Ministru stess jaf li d-dipartiment, separatament mill-Awtorita' tad- Djar, m'għandux djar xi jqassam.

Biżżejjed ngħid li l-proprjeta' li tqassmet mid-Dipartiment tad-Djar kienet ta' madwar 200 jew 250 fis-sena.

Proprjament dawn il-postijiet qegħdin hemm għal min l-iktar huwa fil-bżonn bħal, per eżempju, għal min is-saqaf kważi qed jaqa' fuq rasu jew inkella għal min huwa homeless.

Jekk verament irridu nsolvu in the long term il-problemi ta' ħafna nies, li minħabba problemi ta' saħħa, minħabba problemi ta' taraġ u minħabba problemi oħra jridu jbiddlu l-proprjeta' tagħhom, m'aħniex se naslu jekk nibqgħu nużaw il- metodu l-antik, jiġifieri billi nibnu bini ġdid.

Fil-programm elettorali tagħna aħna għidna li rridu nidħlu sħab mal- privat biex ma nibnux sempliċement blokk ta' flats jew housing estate, imma niżviluppaw postijiet eżistenti f'multi-purpose housing u b'hekk ma jidħolx il-konċett li mill-ground floor sa fuq nett ikun bilfors kollu flats.

Il- privat mhux se jidħol miegħek sempliċement billi inti tikkuntrattah biex jibni flat.

Aħna rridu li l-privat jidħol mal-gvern biex dan jieħu return minnu, mhux biss bħala kuntrattur tal-bini imma anke bħala negozjant.

Hemm bżonn li dan nagħmluh, speċjalment fil-Belt, fil-Kottonera, fil-Furjana, fil-Ħamrun u f'Ħal Qormi, fejn l-areas li jistgħu jiġu żviluppati huma limitati u allura hawnhekk m'aħniex se nsibu dik il-medda kbira ta' art li wieħed jista' jiżviluppa.

Aħna rridu niżviluppaw b'mod intelliġenti, kif wara kollox sar barra minn Malta, għax aħna hawn m'aħniex reinventing the wheel imma qed naraw x'ġara barra minn Malta u qed nipprovaw napplikawh għalina b'mod li jagħmel sens.

Jekk ma nutilizzawx u ma niżviluppawx b'mod intelliġenti il-housing stock eżistenti allura din il-problema se tibqa' ma' saqajna.

Sur President, il-Ministru stess diġa' tana indikazzjoni x'għandu available il-gvern mill-proprjeta' kollha li mill-Knisja ġiet għand il- Joint Office għax in-numru ta' djar residenzjali bil-kera huwa ta' 23 u dan in-numru m'hu se jsolvi l-ebda problema.

Id-Dipartiment tad-Djar f'Ottubrukellu biss 18-il dar abitabbli u allura meta naraw kemm għandna applikazzjonijiet insibu li hawn qed nitkellmu fuq stock insinifikanti għall-aħħar.

Fil-fatt l-applikazzjonijiet se jibqgħu jiżdiedu u jekk naħsbu li se jonqsu nkunu qed nagħmlu target li żgur se jmur żmerċ.

Il- Ministru hawn irid joqgħod attent li minħabba l-argumentazzjoni politika ma noqogħdux nagħmlu targets li wara kollox m'humiex achievable u jekk nagħmlu hekk dan ikun żball li ma tagħmel tajjeb lil ħadd.

Huwa importanti li jifhem li jekk mhux se jimbarka fuq ideat u metodi ġodda il-Gvern huwa destinat li jfalli.

Qed ngħid dan biex imbagħad il-Gvern Laburista ma jiġix jgħid li hu kompla jibni fuq il-politika tal-Partit Nazzjonalista għax b'hekk ħaseb li se jsolvi l-problemi li ġew ma' wiċċu.

L-appell ta' din in-naħa huwa proprju li hemm bżonn u huwa essenzjali li jkun hemm ideat u metodi ġodda għax jekk ma nagħmlux hekk se jkollna problemi kbar f'postijiet bħall-Belt, il-Kottonera, Ħal Qormi u l-Ħamrun, għax m'hemmx wisq fejn tkompli żżid.

GĦalhekk, jekk mhux se jkollna riġenerazzjoni tal-postijiet li qegħdin fil-qalba tar-raħal u tat-town centre se nispiċċaw li dawn ikunu postijiet mejtin għax ikunu inutilizzati.

Biex dan li qed nissuġġerixxi jkun jista' jsir il-Gvern irid ikollu fiduċja fil-privat u jispira din il-fiduċja billi jidħol miegħu fl-iżvilupp li jkun qed isir.

Kif għidt diġa', aħna ma nistgħux nibqgħu nużaw il- metodi l-antiki ta' żvilupp li, biex b'mod immedjat naqdu l-bżonn ta' akkomodazzjoni, nibnu blokk ta' flats f'nofs x'imkien u neqirdu l-ambjent.

Aħna rridu nkunu intelliġenti biżżejjed biex nużaw l-ideat tajbin ta' dawk li huma kapaċi għal dan it-tip ta' żvilupp biex flimkien nattakkaw b'mod effettiv din il-problema tal-housing.

Sur President, nixtieq nagħlaq id-diskors tiegħi billi ngħid li l- Ministru jrid jifhem li ma jistax ikun dommatiku fuq dawn l-affarijiet imma jrid jikkonsulta u jrid jinvolvi ħafna nies biex niżviluppaw dan il-qasam.

Jekk dan il-budget huwa indikazzjoni ta' l-ideat li għandu quddiemu l-Gvern Laburista allura jiddispjaċini ngħid li resqin għal delużjoni kbira għax dan huwa budget mingħajr ideat.

Grazzi ħafna.

THE DEPUTY CHAIRMAN (L-Onor.

Anġlu Farrugia): Nirringrazzjak.

Aktar rimarki jekk jogħġobkom?

L-Onor.

Tony Abela.

ONOR.

TONY ABELA: Mr Chairman, bħala turija tan-nuqqas ta' viżjoni ta' kif il-Gvern preżenti qed jipprova jsolvi l-problema tal-housing u tal- Joint Office, qegħdin inressqu mozzjoni biex il-paga tal-Ministru tonqos b'Lm1.

GĦalkemm għaddew 110 ijiem mid-data ta' l-elezzjoni, u minkejja li l-Ministru Portelli sab Dipartiment għall-Akkomodazzjoni Soċjali organizzat, Awtorita' tad-Djar għaddejja bi proġetti konkreti u Joint Office li kien diġa' ħareġ l-ewwel skemi ta' fidi ta' ċnus u xiri ta' residenzi mikrija, jirriżulta li prattikament il-Ministru għadu fejn kien fid-29 t'Ottubru meta ngħata l-ġurament tal-ħatra.

Meta konna qed nitkellmu fuq il-budget ta' l-Awtorita' tad-Djar, f'diskorsi studjati u elaborati li għamel f'din il-Kamra, il-Ministru kien tenna li l-Gvern Nazzjonalista f'dan il-kamp ħalla ħofra ta' madwar 5,000 applikazzjoni għal residenza alternattiva.

Pero' l-Ministru hawnhekk kull darba qed jinsa li l-Gvern Nazzjonalista kien diġa' sab one-fifth tas-soluzzjoni għal din il- problema billi kien qed jibni 1,354 unit ġdid.

GĦalhekk meta tela' Gvern Laburista diġa' kellu 20% jew iżjed ta' din il-problema solvuta, sodda oħra mifruxa u lesta li l-Gvern Nazzjonalista ħalla f'Ottubru ta' l-1996 b'riżq il-poplu Malti.

Sur President, issa nixtieq nitkellem ftit fuq il-Joint Office jiġifieri dak l-uffiċċju li huwa nkarigat sabiex jamministra madwar 30,000 biċċa ta' proprjeta' li kienu ġew mixtrija mill-Gvern mingħand l-Awtoritajiet Ekkleżjastiċi.

Bażikament dawn jikkonsistu f'artijiet vojta jew fi djar mikrija jew mogħtija b'ċens temporanju jew inkella perpetwu.

Nispera li llum il-Ministru julluminana xi ftit fuq x'qiegħed jagħmel hawnhekk.

Nitolbu jara jekk tlestewx l-istudji jew ir-rapporti li suppost kellhom jagħmlu għax għar-rapporti u għall-istudji dawn m'hawnx bħalhom!

Nixtieq nistaqsi lill-Ministru li peress li kienet saret kritika - tajba jew ħażina - fuq l-ammonti mitluba fi skemi li kienu ħarġu għall-fidi ta' ċens mill-Joint Office, hemmx xi proposti ġodda f'dan ir-rigward!

Gvern Nazzjonalista f'Lulju li għadda kien ħareġ skema sabiex min joqgħod f'dar li hija mikrija mingħand il-Kurja seta' jixtri dik id-dar b'kapitalizzazzjoni ta' 1% tal-prezz.

GĦal min joqgħod f'dar b'ċens temporanju jew ċens perpetwu rivedibbli kien hemm id-diversi skemi ta' kif sa l-aħħar tas-sena li għaddiet wieħed seta' japplika biex ikun jista' jifdi dan iċ-ċens u b'hekk id-dar tiġih libera u franka.

Veru li meta wieħed kien jaħdem iċ-ċens xi figuri kienu jiġu xi ftit esaġerati, pero' s'issa għadna ma smajniex b'xi proposti ġodda.

Fir-risposti li ta għad- domandi parlamentari, il-Ministru qal li qiegħed jistudja imma l-istess għad m'hemm xejn.

Fuq il-famużi territorji jew artijiet lli kellhom jintagħżlu sabiex jingħataw bħala plots jew inkella fuqhom jinbnew djar, flats u maisonettes għall-poplu m'hemm xejn lanqas, oltre dak li diġa' semma l-kollega tiegħi, l-Onor.

Austin Gatt, ċioe' dak il-każ ta' Ħaż-Żabbar li ġie rtirat.

Ma nafx kif daħal Ħaż-Żabbar dik id-darba!

GĦażel xi art x'imkien ieħor fejn se jagħti plots jew jibni?

X'beħsiebu jagħmel il-Gvern?

Sejjer iqassam il- plots?

Jibni djar, maisonettes jew forsi flats ta' 10 jew 12-il sular?

X'se jagħmel f'dan ir-rigward biex jgħin lil dawk li m'għandhomx fejn joqogħdu?

Hemm xi pjanti lesti?

Hemm applikazzjonijiet ma' l-Awtorita' tad-Djar?

Jew inkella mill-elezzjoni sal-lum ma saret l-ebda applikazzjoni ġdida?

Ma sar xejn minn dan?

Suppost l-istudji saru għax jekk nibqgħu nistudjaw il-ħofra dalwaqt se ssir barriera!

Kemm mill-proprjetajiet li ħadet f'idejha l-Joint Office ġew reġistrati mal-Lands Registrar mill-1 ta' Novembru 'l hawn?

Sur President, skond il-kuntratt li hemm bejn il-Gvern u l-enti Ekklesjatiċi, il-Gvern kien ħa responsabbilta' li jirreġistra l-proprjeta' kollha, kemm dik li nżammet mill-Knisja kif ukoll dik li nbiegħet mill- Gvern.

Pero' jiena nerġa' nistaqsi: Kemm hu l-proporzjon tal-proprjeta' li ġiet irreġistrata mill-1 ta' Novembru 'l hawn?

Mhux qed nirriferi għal dawk il-proprjetajiet fejn il-paperwork kien diġa' lest fid-data ta' l- elezzjoni, pero' qed nirriferi għal dawk il-proprjetajiet li x-xogħol biex jiġu reġistrati nbeda wara l-elezzjoni.

Jekk dan ix-xogħol qiegħed isir, għandu jsir b'aktar ħeffa.

Minkejja li għalqet l-iskema, fejn skond ma qalulna madwar 1,200 jew 1,300 applikaw sabiex jifdu ċ-ċens jew jixtri l- proprjeta', il-kuntratti fuq dawn il-proprjetajiet ma jistgħux isiru qabel jiġu rreġistrati.

Aħna lkoll nafu illi jekk proprjeta' qegħda f'aerea ta' reġistrazzjoni din trid tiġi rreġistrata għand il-gvern u tidher fil- Gazzetta tal-Gvern - fejn il-gvern jinforma lill-poplu li saret talba ta' reġistrazzjoni mill-Awtorita' tad-Djar jew mill-Joint Office sabiex din tiġi reġistrata f'isem il-gvern qabel ma r-Reġistratur ta' l-Artijiet jagħti permess biex isir it-trasferiment ta' dik il-proprjeta' X'qiegħed isir f'dan ir-rigward?

Minn dawn hemm 30,000 biċċa proprjeta', pero' sal- lum ġew reġistrati inqas minn 10%.

Barra minn hekk fl-aħħar tliet xhur ix- xogħol kompla jonqos għaliex wieħed mill-avukati li kien hemm fil-Joint Office ħa l-warrant ta' nutur u mar għal rasu.

X'insibu fil-budget dwar dan?

Hemm allokazzjoni f'dan il-budget biex l-avukati jew in-nutura jkunu jistgħu jirreġistraw din il-proprjeta' f'isem il-Gvern?

Din id-domanda diġa' għamilniha wkoll lill-Ministru tax-Xogħlijiet Pubbliċi u Kostruzzjoni rigward il-proprjeta' tal-gvern li qiegħda f'idejn il-Land Department.

Jiena ngħid li lardarba l-Joint Office qiegħed jamministra proprjeta' tal- gvern dan qisu a land department ieħor u allura dak kollu li japplika għal- Lands għandu japplika wkoll għall-Joint Office.

Mr Chairman, minkejja li qed jintbagħtu ittri lin-nies biex jagħmlu l- kuntratt - jew se jintbagħtulhom f'qasir żmien - wara li kienu applikaw sabiex jixtru l-post li qegħdin jokkupaw b'kera jew b'ċens, huwa fatt li dawn il-kuntratti ma jistgħux jiġu pubblikati.

Jiena ngħid li aħjar lin- nies jgħidulhom li baqa' sitt xhur biex il-proprjeta' tiġi reġistrata u mbagħad jgħidulhom jagħmlu l-kuntratt, milli joqogħdu jintbagħtulhom ħafna ittri mill-Joint Office biex imbagħad jirriżulta li dan ma jistax isir minħabba l-Att dwar ir-Reġistrazzjoni ta' Artijiet u, iżjed u iżjed, għaliex il-Gvern għad irid jagħmel id-dover tiegħu billi jirreġistra dawk il-proprjetajiet li xtara mingħand l-awtoritajiet ekkleżjastiċi.

Mr Chairman, ta' min jgħid li l-Gvern għandu l-flus biex jirreġistra dawn l-artijiet għaliex ma' kull applikazzjoni li saret, tħallset Lm100.

Minbarra dan, lil kull applikant ingħatatlu pjanta tal-proprjeta', fuq stationery maħruġa mill-istess uffiċċju, u allura kulma għandu jagħmel il- Gvern issa huwa li jippreżenta dik il-pjanta flimkien mat-titolu biex b'hekk dik il-proprjeta' tkun tista' tiġi rreġistrata.

Pero' meta se jsir dan il-proċess Alla biss jaf għax nista' nassigura lill-Kamra li minn Jannar 'il hawn, jiġifieri minn meta għalqu dawn l-applikazzjonijiet, bilkemm saru 100 applikazzjoni f'isem il-Gvern - dejjem skond il-Gazzetta tal-Gvern - biex tiġi reġistrata proprjeta' li se tinxtara mill-poplu skond din l-iskema.

Dwar il-Joint Office irrid ngħid ukoll li ċertu xogħol għandu jsir b'aktar sens komun u ċerti proċeduri hemm bżonn li jiġu riveduti.

Per eżempju, għaliex qabel ma jdawru l-kera f'isem l-armla ta' individwu li kellu post mikri għandu mingħand il-Joint Office, minkejja li hi turi ċ- ċertifikati xorta tintalab tieħu l-ġurament li kienet toqgħod mar-raġel tagħha jew li r-raġel tagħha kien joqgħod magħha?

Qed naslu f'assurdita' li kull min hemm hemm ġew jaqbad u jagħmel regolamenti ġodda kif jidhirlu hu.

Dan ix-xogħol jista' jsir sempliċement billi l-uffiċjal li qed jirċievi l- ħlas jiftah ir-reġistru elettorali, jara li dan effettivament qiegħed reġistrat hemmhekk u li fil-ġurnata tal-mewt kien joqgħod mal-persuna l- mejta f'dik il-proprjeta'.

Dan xogħol żejjed u din sikkatura żejda u b'daqqa ta' pinna l-Ministru jista' jiggwida aħjar lil dawn in-nies dwar x'għandhom jagħmlu.

Sur President, jista' l-Ministru jinformana x'passi qed jieħu l-Joint Office sabiex jiġu rikonoxxuti minnufih nies li llum jaħdmu raba' imqabbla għand il-familja?

Il-Joint Office qed jgħid li, minkejja xi ftehim li jsir bejn l-eredi, jinsab lest biss li jirrikonoxxi lil dawk in-nies li kienu joqogħdu mal-ġenituri fid-data tal-mewt.

Jekk l-eredi ftiehmu bħala aħwa li dawn jaqsmu r-raba' u l-qbiela bejniethom, allura l-ebda skirvan f'ebda uffiċċju m'għandu jiddeċiedi mod ieħor.

Sakemm hemm il-ftehim, u jekk dawn kollha kienu eredi ta' missierhom, m'għandhomx għalfejn il-qbiela jdawruha fuq persuna waħda għad-detriment ta' l-eredi kollha nvoluti.

Din ma tagħmilx sens fiha nnifisha u jekk sar żball qabel issa għandu jiġi kkorreġut darba għal dejjem.

Jista' l-Ministru jinformana wkoll għaliex matul dawn l-aħħar tlieta jew erba' xhur min qed iħallas lill-Joint Office bil-posta mhux qed jirċievi riċevuta?

Hemm xi backlog kbir ta' riċevuti?

Veru li forsi kienu mħabbtin bl-applikazzjonijiet ta' min irid jifdi l-proprjeta', pero' se jkun hemm iżjed ħela ta' ħin jekk dawn se jkollhom ċekkijiet li issa jridu joqgħodu jerġgħu jibagħtuhom lura biex jiġu redated biex jissarfu għax ikun għadda ż- żmien minn fuqhom.

Jista' l-Ministru jinformana għaliex taħt dik li hija suppost tmexxija Laburista moderna, meta suppost li kollox kellu jimxu fuq ir-rubini, m'humiex qegħdin jibagħtu avviżi ta' ħlas?

Il-Kurja kienet tibgħat avviżi ta' ħlas lil kulħadd.

Ma jistax ikun li bniedem imur hemmhekk fi queue minn hawn sal-bieb ta' barra, joqgħod jistenna sagħtejn u tlieta biex iħallas u mbagħad, x'ħin jiġi quddiem l-iskrivan, jinstab żball minħabba xi teknikalita' jew oħra.

Jekk il-Joint Office għandha ftehim li l-Kurja kellha tagħtiha informazzjoni fuq il-proprjetajiet, għaliex ma ntalabx id- diskett rilevanti ħalli jkunu jistgħu jibagħtu għan-nies biex iħallsu?

Dan qed iwassal għal nuqqas ta' ħlas u allura għal nuqqas fl-erarju tal-Joint Office.

Nafu wkoll li l-Joint Office tamministra ammont sostanzjali ta' proprjeta' mikrija, jiġifieri kemm f'volum kif ukoll fi flus, kieku dawn ikollhom jinġabru.

Mr Chairman, mill-elezzjoni sal-lum għaddew 110 ġurnata u jekk huwa minnu li l-Ministru sab ħofra, huwa evidenti li la tispiċċa din it-tmexxija aħna se nsibu barriera kbira u fonda li tkun tirrikjedi ħafna u ħafna xogħol, tfassil, tbatija u uġigħ ta' daħar għall-poplu Malti!

Grazzi.

THE CHAIRMAN: Grazzi.

Aktar rimarki?

L-Onor.

Ċensu Galea.

ONOR.

ĊENSU GALEA: Mr Chairman, għal darba oħra qed niddiskutu l-budget tad-Dipartiment għall-Akkomodazzjoni Soċjali u tal-Ministeru tad-Djar.

Din is-sena dan il-ministeru għandu miegħu wkoll l-amministrazzjoni tal-Joint Office.

Jekk wieħed iħares lejn risposta li ngħatat illum għall-mistoqsija parlamentari Nru. 600 isib li f'din il-mistoqsija l-Ministru tad-Djar għamel riferenza għall-problemi li sab fit-28 ta' Ottubru meta ħa l- ġurament bħala ministru responsabbli minn dan il-qasam.

Hawnhekk ta indikazzjoni ta' x'kienu l-problemi u d-diffikultajiet li sab dak inhar u naturalment fit-tliet xhur li għaddew il-Ministru pprova jsolvihom.

L- Onor. Alfred Portelli mhux biss irid jagħraf dawn id-diffikultajiet soċjali imma jrid jagħraf ukoll fejn qegħdin u kif dawn jinbidlu matul is-snin.

Qed ngħid dan, għaliex fis-snin li għaddew Gvern Nazzjonalista għaraf it- bidliet li kienu qed iseħħu fil-qasam soċjali u ra l-metodi li kienu qed jintużaw qabel - jekk fil-passat kien hemm metodi, għaliex kultant ikolli dubji kbar jekk kienx hemm! - u aġġornahom jew bidilhom.

Gvern Nazzjonalista għaraf is-sinjali taż-żmenijiet għax b'hekk biss seta' jħares lejn dan is-settur mill-aspett soċjali.

Jien hawn nixtieq nagħmel riferenza għall-mistoqsijiet parlamentari li wieġeb l-Onor.

Portelli - l-istess mistoqsijiet parlamentari li diġa' għamel riferenza għalihom il-kollega tiegħi, l-Onor.

Austin Gatt - bin- numri 998, 1001 u 1002.

Bl-iktar mod ċar il-Ministru responsabbli mid- djar illum qalilna li fl-1987 min kien qed imexxi d-Dipartiment għall- Akkomodazzjoni Soċjali, l-Awtorita' tad-Djar u s-setturi kollha li għandhom x'jaqsmu ma' dan il-ministeru ma kellux informazzjoni li fuqha seta' jaħdem u jippjana.

Lill-Ministru Portelli nista' ngħidlu li s- sitwazzjoni li sab hu meta ħa l-ġurament hija għal kollox differenti, għax minkejja d-diffikultajiet kollha u minkejja l-fatt li n-numru ta' applikazzjonijiet pendenti minn 4,600 tela' għal xi 5,000 matul dawn l- aħħar tlett xhur, il-Ministeru tad-Djar illum jista' jara x'kienet il- pożizzjoni fit-28 ta' Ottubru ta' l-1996 f'kull settur.

Jien xorta ngħid li dan huwa settur fejn inutli toqgħod tgħid kemm għamilt jien jew kemm m'għamilx ħaddieħor, imma li trid tagħmel huwa li tagħraf id-diffikultajiet soċjali u ssib metodi ġodda sabiex tipprova tegħlibhom.

Ċertament li jekk inħarsu lejn ix-xogħol amministrattiv tad-dipartimenti li hemm fi ħdan il- ministeru nsibu li sa ftit ġimgħat ilu dan kellu l-informazzjoni kollha neċessarja li liberament jista' jibbaża fuqha.

F'dan il-Parlament u fil-ġurnali kemm-il darba smajna u qrajna li l- Gvern Nazzjonalista ma għamel xejn għar-rigward ta' maintenance f'proprjeta' tal-gvern.

Forsi aħna lkoll ninsew li l-ewwel darba li twaqqaf dipartiment speċifikament għal dan il-għan kien fl-1992 u kien proprju wara t-twaqqif ta' dan id-dipartiment taħt il-ministeru responsabbli mid-djar li saru r-regoli dwar kif jistgħu jiġu moqdija dawk il-persuni li joqogħdu f'postijiet tal-gvern li jenħtieġu tiswija.

Kontrarjament għal dak li jintqal, kien proprju f'dawn il-ħames snin li għaddew li għall-ewwel darba kien hemm Vot relattivament qawwi għal dan il- għan.

Jiena ċert li l-Ministru tal-lum qed jagħraf il-problemi u qed jirsisti mal-ministri l-oħra sħabu biex jieħu x-share tiegħu mill-kaxxa tal- pajjiż.

Dan il-Vot kien żdied minn Lm20,000 għal Lm0.5 miljun fis-sena u allura b'din is-somma d-Dipartiment tat-Tiswija u Bini - li qabel kien parti mill-Public Works Department u li mill-1 ta' Jannar 1996 'l hawn qed jifforma parti mill-Ministeru tad-Djar - seta' jilqa' t-talbiet ta' l- inkwilini f'postijiet li jenħtieġu tiswija.

Skond il-policy uffiċjali mqiegħda fuq il-Mejda tal-Kamra wieħed seta' anke jara liema każijiet jikkwalifikaw.

Hawnhekk wieħed jista' jistaqsi: Imma b'daqshekk x'għamilna?

Mr Chairman, f'dawn il-ħames snin li għaddew kellna 10,881 talba minn persuni biex ikollhom il-post tagħhom irranġat.

Minn dawn kien hemm min applika biex jinbidillu s-saqaf jew xi persjana u affarijiet bħal dawn.

Naturalment, huwa fatt magħruf li mhux kull min japplika jikkwalifika għall-għajnuna u fil-fatt minn madwar 11,000 talba kien hemm 1,400 minnhom li ġew rifjutati.

Madanakollu jibqa' l-fatt li ġew milqugħa 9,500 talba li minnhom 7,000 talba diġa' huma lesti filwaqt li l-kumplament qed jiġu pproċessati.

Sur President, jekk wieħed iħares bis-serjeta' lejn dan is-settur isib li hemm differenza kbira bejn il-pożizzjoni ta' qabel u dik ta' llum u dan japplika wkoll għall-ambjent ġenerali tal-housing estates.

Ma nafx kemm-il darba smajt u qrajt li hija għarukaża li Gvern Nazzjonalista m'għamel xejn biex dawn il-housing estates jingħataw dehra aħjar bħalma kien isir qabel.

Jekk wieħed iħares lejn kważi l-pjanti kollha tal-housing estates li tfasslu fis-sittinijiet u fis-sebgħinijiet isib li dejjem kien ikun hemm biċċa art, daqqa kbira u daqqa żgħira, biex isservi bħala post rikreazzjonali, pero' kien biss fl-1987 li dawn l-artijiet bdew jiġu żviluppati.

Fil-fatt, uħud minn dawn l-artijiet li jidhru fuq il-pjanti tal-housing estates għadhom sa llum fil-fażi ta' kostruzzjoni pero' jekk irridu nkunu onesti rridu nammettu li f'dan ir-rigward imxejna 'l quddiem.

Sur President, kif qal il-kollega tiegħi l-Onor.

Austin Gatt, matul dawn l-aħħar snin ġew derekwiżizzjonati eluf ta' postijiet.

Biżżejjed ngħid li kien hawn 54,000 proprjeta' rekwiżizzjonata li bejn wieħed u ieħor jammontaw għal nofs il-proprjeta' kollha ta' Malta.

Kellna problema enormi ta' amministrazzjoni għax sa l-1987 id-dipartiment kellu kollox imwaddab fuq xulxin u ħadd ma kien jaf liema hija l-proprjeta' rekwiżizzjonata, fejn hi jew x'kien qed jiġri minnha.

Aħna ridna nibdlu din is-sitwazzjoni u l- ewwel ħaġa li għamilna kienet biex l-informazzjoni li kellna tiġi kollha kemm hi komputerizzata biex id-dipartiment ikun jaf, raħal raħal u belt belt, x'proprjeta' hemm li hija rekwiżizzjonata.

Wara li sar dan l- eżerċizzju ta' recording rajna wkoll kemm wieħed jista' jagħmel użu minn din il-proprjeta'.

Minn 54,000 proprjeta' li kellna sa ftit ta' snin ilu, illum fadal ftit iktar minn 23,000 biċċa rekwiżizzjonata li minnhom, kważi 9,000 huma tal-gvern.

Aħna għamilna dan l-eżerċizzju biex id-Dipartiment għall-Akkomodazzjoni Soċjali jkun jista' jamministra dik il-proprjeta' bl- aħjar mod.

Ċertament li tamministra 54,000 proprjeta' hija ħaġa u li tamministra 23,000 hija ħaġa għal kollox differenti.

Sur President, jekk id-dipartiment ma jkollux informazzjoni dwar in- numru ta' applikazzjonijiet li hemm pendenti, allura kif jista' qatt jaħseb għal soluzzjoni għal dawn il-każi?

Gvern Nazzjonalista ma qagħadx jibża' u qatt ma qal li l-problema tal-housing hija solvuta jew li ma baqgħalniex problemi f'dan is-settur.

F'dan is-settur kien hawn problemi, għad hawn u se jibqa' jkun hawn, għaliex insolvu kemm insolvu jibqgħu jitfaċċawlek problemi ġodda.

Fid-Dipartiment għall-Akkomodazzjoni Soċjali, fl-Awtorita' tad-Djar u fil-ministeru konna kontinwament naraw x'inhuma dawn il-bżonnijiet ġodda li qed jinħolqu u fl-istess ħin konna nfittxu kif insibu metodi ġodda għalihom.

Per eżempju, matul is-snin li għaddew, rajna li l-użu tal-liġi tar-rekwiżizzjoni kien għadda żmienha, b'mod partikolari fid-dawl ta' l-esperjenzi li kellhom eluf ta' persuni u fid- dawl ta' abbużi li saru f'dan is-settur fil-passat.

Aħna konna tterminajna d-dritt li nirrekwiżizzjonaw il-proprjeta' u llum ngħid li huwa pass tajjeb li Gvern Laburista m'huwiex beħsiebu jerġa' jintroduċi l-liġi tar- rekwiżizzjoni.

Fit-titubanza tiegħu, fin-nuqqas ta' kjarezza tiegħu u fin-nuqqas ta' linja ċara dwar x'se jagħmel għar-rigward tal-Liġi dwar Kera ngħid li dan il-Gvern għal darba oħra qiegħed jagħmel żball fundamentali.

Ftit tal-ġranet ilu l-Ministru tad-Djar qalilna: Għadna ma nafux x'se nagħmlu b'din il-liġi.

Bħala skuża l- Ministru qal: Jekk din kienet intiża biex tinċentiva l-użu ta' bini vojt, allura din il-liġi kienet falliment.

Hawnhekk irridu nifhmu li t-tibdil fil-liġi tal-kera - liġi li kienet ilha in vigore għal 50 sena - kellu l- għan li jimmotiva lis-sidien biex jikru l-proprjeta'.

Iva, kien hemm bżonn ta' dan it-tibdil u huwa żball min-naħa tal-Gvern tal-lum li joqgħod jittituba u li jgħid li għadu ma jafx x'se jagħmel b'din il-liġi, għaliex jekk sa dak inhar li tkellem il-Ministru kien hawn ftit nies li bdew jikru l-proprjeta', nista' nagħti garanzija lil din il-Kamra u lil kull min qed jismagħna li dik il-persuna li imqar kellha xi naqra tal-ħajra li tikri l- proprjeta' tagħha lil xi ħadd Malti żgur li issa qed toqgħod lura, almenu sakemm ikun hawn dikjarazzjoni iktar ċara min-naħa tal-Gvern dwar x'se jiġri f'dan is-settur.

Għalhekk naqset darba għal dejjem il-possibilita' li jkun hawn il-kiri min-naħa tal-privat.

Mr Chairman, fuq kollox din hija kontra-indikazzjoni ta' dak li kultant jintqal li jrid jagħmel il- Gvern tal-lum meta jgħid: Isma', aħna rridu li f'dak li nagħmlu f'dan is- settur ninvolvu lis-settur privat.

Din hija kontra-indikazzjoni għaliex jekk inti bil-kliem tiegħek lill-privat taqtagħlu l-possibilita' u l- inċentiv li jmur jikri l-proprjeta' li għandu, allura int tkun qed tistieden iktar inkwiet għalik innifsek.

Sur President, jekk wieħed iħares lejn ix-xogħol li sar, u jekk wieħed iħares lejn id-diversi dikjarazzjonijiet li saru sal-lum min-naħa tal- Gvern, malajr jifhem li anke f'dan ir-rigward irridu indikazzjoni ċara.

Issa din mhux jien irridha bħala membru tal-Parlament fuq in-naħa ta' l- Oppożizzjoni, imma għandu bżonn ta' indikazzjoni ċara l-poplu kollu, b'mod partikolari dawk li qed ifittxu dar diċenti fejn joqogħdu.

In-nies għandha bżonn din l-indikazzjoni minħabba diskors li ftit ilu għamel l-Onor.

Alfred Portelli meta ddikjara: "Qegħdin naraw mal-Lohombus Corporation kif se nnaqqsu l-imgħaxijiet".

Meta wara din id-dikjarazzjoni jien għamilt domanda lill-Ministru tal-Finanzi, l-Onor.

Lino Spiteri rrispondieni hekk: "Il-premessa li inti bnejt fuqha, li se jkun hawn tnaqqis fl-imgħaxijiet, hija waħda żbaljata u għalhekk ma jidhirlix li għandi nagħti risposta għal din id-domanda".

Jekk irridu li kulħadd jifhem b'mod ċar dak li qegħdin nagħmlu, hemm bżonn li nkunu ċari fid-dikjarazzjonijiet li nagħmlu ħalli jsir l-aħjar użu mill-proprjeta' kollha li għandna.

Jien m'għandix dubju li għandna proprjeta' biżżejjed biex naqdu l-bżonnijiet tagħna tal-lum u tas-snin li ġejjin jekk din nużawha b'mod tajjeb

Hawn nerġa' ngħid li matul dawn is-snin l-Awtorita' tad-Djar u d- Dipartiment għall-Akkomodazzjoni Soċjali kienu qegħdin kontinwament ifittxu metodi li jistgħu jgħinu f'dan ir-rigward u fil-fatt diġa' saret riferenza għan-numru ta' persuni li bbenefikaw mill-iskemi li konna ħlaqna.

Effettivament matul id-disa' snin li għaddew kien hemm 14,000 ruħ li ħadu xi għajnuna biex itejbu d-dar tagħhom jew inkella ħadu maisonette jew appartament.

Aħna ma bqajniex biss nużaw is-sistema li kienet tintuża bejn l-1981 u l-1987 fejn il-Gvern kien isib is-soluzzjoni billi jqassam plots.

Aħna ridna nsibu numru ta' soluzzjonijiet, fosthom għall-problemi ta' l-anzjani, għall-problemi tal-persuni b'diżabilita', u ta' dawk l- ommijiet xebbiet, liema sitwazzjoni qiegħda tkompli tiżviluppa aktar ma jgħaddi ż-żmien, tant li saret tliet darbiet ta' dik li kienet fl-1986.

Peress li konna konxji li dawn in-nies ma jistgħux jibnu, matul is-snin ħriġna diversi skemi ta' għajnuna għal dawn il-persuni.

Biex infasslu programm ta' xogħol l-ewwel ridna nkunu nafu x'applikazzjonijiet għandna u minn liema lokalita' ġejjin l-applikanti.

Ċertament li l-Ministru issa beda jinduna li hemm nies li, minkejja li għandhom applikazzjoni li ilha pendenti erba' snin, ikunu jridu joqogħdu biss fit-tali raħal u għalhekk wieħed irid ikun jaf b'dawn is-sitwazzjonijiet biex jippjana x-xogħol.

Għalhekk aħna qassamna l-applikazzjonijiet f'għaxar kategoriji differenti, fosthom dawk li għandhom post li huwa perikoluż, dawk li għandhom post substandard, dawk li huma għarajjes, dawk li huma persuni waħedhom, biex b'hekk sirna nafu sewwa sew x'inhuma l-bżonnijiet.

Imbagħad fl-1995 biddilna wħud mill-iskemi li fil-passat kienu tħaddmu tajjeb mid-Dipartiment tad-Djar għax inħass il-bżonn li dawn jiġu modifikati ħalli wieħed jibbenefika minnhom b'mod aħjar.

Allura hawnhekk ridna naraw, per eżempju, li s-sussidji fuq il-kera jirrispekkja n-numru ta' membri fil-familja benefiċċjarja u fil-fatt fl-aħħar skema li kellna għal sussidju fuq il-kera wieħed seta' jingħata sa massimu ta' Lm215.

Mr Chairman, dan għamilnih biex ngħinu l-iktar lil min kellu l-ikbar problemi u fl-istess ħin għamilna tibdil għax ridna li jibbenefikaw ukoll single mothers u persuni oħra li qegħdin waħedhom.

Biddilna wkoll l-iskema ta' kemm wieħed jingħata sussidju biex jirranġa d-dar tiegħu jew il-proprjeta' li jkun joqgħod fiha.

Jekk irridu nfittxu bis-serjeta' soluzzjoni għal din il-problema f'dan is-settur irridu bilfors inkomplu ntejbu dawn l-iskemi.

Mr Chairman, ridna wkoll naraw li ċerti affarijiet li kienu qed jiġu ddupplikati, fis-sens li kemm l-Awtorita' tad-Djar kif ukoll id-Dipartiment għall-Akkomodazzjoni Soċjali kienu qegħdin jagħmlu l-istess xogħol, jiġu amalgamati fi skema waħda.

Aħna ridna li f'dan is-settur ikollna entita' waħda li tkun qed tamministra x-xogħol kollu li għandu x'jaqsam mal-housing u allura l-iskemi li kellu d-dipartiment bdejna ndawruhom fuq l-Awtorita' tad-Djar biex finalment ikun hemm skemi li huma amministrati minn enti waħda.

F'dan ir-rigward kien għad baqgħalna x'nagħmlu biex verament ikollna bord wieħed li jamministra l-housing kollu.

Jien nispera li permezz tal-Joint Office, il-Gvern il-ġdid jagħmel l-aħjar użu minn dan ir-riżors limitat li għandna.

Hawn min għandu l-idea li l-proprjeta' li ġiet mingħand il-Knisja tista' bla diffikulta' ta' xejn tibni fuqha, imma jien m'għandix dubju li l-kummissjoni li twaqqfet dan l-aħħar ma ddumx ma tinduna li hemm limitazzjonijiet kbar għax jew il-parti l-kbira tal- proprjeta' m'hijiex fl-iskemi tal-bini jew inkella jekk xi proprjeta' taqa' fl-iskemi ikollha problemi simili bħal dawk li kellha dik il-proprjeta' ta' Ħaż-Żabbar.

Hawnhekk saret riferenza għax-xogħol li sar ġewwa Pembroke.

Id- Dipartiment tal-Manutenzjoni u Kostruzzjoni ħadem b'paċenzja kbira u b'diffikultajiet kbar ma' l-Awtorita' ta' l-Ippjanar biex f'din l-area jinbnew madwar 700 unit.

L-Awtorita' ta' l-Ippjanar, l-Awtorita' tad-Djar u dipartimenti oħra jagħmlu żball jekk jipprovaw jagħtu l-impressjoni li ma kienx hemm xogħol lest f'Pembroke.

Mr Chairman, qed ngħid dan għax diġa' kien ippjanat fejn se jinbnew il-maisonettes u l-appartamenti u liema partijiet setgħu jintużaw għal skopijiet oħrajn.

Dan il-pjan ma tlestiex wara xi ġurnata jew tnejn imma sar sentejn fuq il-limitu li kienet imponiet fuqha nnifisha l-istess Awtorita' ta' l-Ippjanar.

Bħal fil-każ ta' l- Imtarfa, aħna ridna li Pembroke tkun belt ippjanata b'koordinazzjoni ma' l- Awtorita' ta' l-Ippjanar.

Jekk wieħed iħares lejn x'inhi l-pożizzjoni llum tad-Dipartiment għall- Akkomodazzjoni Soċjali ssib li dan huwa ħafna iktar organizzat milli kien għaxar snin ilu, kemm fid-dehra tiegħu u kemm fil-mod ta' kif jiġi amministrat, f'dik li hija tmexxija ta' kuljum u fl-ippjanar ta' xogħol għat-tul.

Illum għandna dipartiment li jifhem x'inhuma d-diffikultajiet diversi li għandna u qed jippjana għalihom.

Pero' hawnhekk jiena ftit imħasseb rigward il-mod kif il-Gvern Laburista qed jitkellem dwar il-fatt li kien għad għandna 4,700 applikazzjoni.

Jien konvint li f'dawn it-tliet xhur u nofs li għaddew żdiedu almenu 400 applikazzjoni oħra u, jekk nużaw l- istess argument li uża l-Partit Laburista mill-Oppożizzjoni, għada nistgħu ngħidu li reġgħu żdiedu għaxar applikazzjoniet oħra u nibqgħu sejrin hekk.

THE CHAIRMAN: Onor. Galea, jekk jogħġbok ikkonkludi.

ONOR.

CENSU GALEA: Sur President, fl-aħħar mill-aħħar għandna dipartiment li qiegħed iħares lejn dawn id-diffikultajiet b'mod differenti milli kien iħares lejhom fis-snin li għaddew.

Jien ma rridx nippontifika, pero' jekk verament irridu li jkollna ideat ġodda f'dan il-qasam allura rridu li l- Gvern tal-lum iwettaq dak li hemm fil-programm elettorali tal-Partit Nazzjonalista għax fil-programm li fuqu tela' l-Partit Laburista żgur li m'hemm l-ebda idea ġdida u żgur li ma hemmx indikazzjoni tal-bżonnijiet tal- lum u anqas u anqas tal-bżonnijiet ta' għada.

Għal kuntrarju, il-programm tagħna huwa mimli ideat li fuqhom jista' jaħdem il-Gvern tal-ġurnata biex isolvi d-diffikultajiet li għandna f'dan is-settur.

Grazzi, Sur President.

THE CHAIRMAN: Grazzi.

Issa skada l-ħin disponibbli għall-Oppożizzjoni u l-ħin li fadal huwa kollu għan-naħa tal-Gvern.

L-Onor.

Bertu Pace.

ONOR.

BERTU PACE: Mr Chairman, minn kif qed jitkellmu tan-naħa l-oħra donnhom li jippretendu li dak li ma sarx f'disa' snin, Gvern Laburista jagħmlu f'100 ġurnata u tibda taħseb ukoll li dawn ħallew lill-Housing Department u lill-Awtorita' tad-Djar mexjin fuq ir-rubini.

Il-qasam tad- djar huwa ta' importanza kbira kemm mil-lat soċjali - peress li hija l-mira ta' kull gvern li kulħadd ikollu dar diċenti - kemm mil-lat ekonomiku, għax il-bini tad-djar jiġġenera attivita' ekonomika kbira u jipprovdi mezz ta' għajxien lil eluf ta' ħaddiema direttament u anke indirettament, kif ukoll mil-lat ambjentali u dan għax meta wieħed iqis iċ-ċokon ta' pajjiżna jrid joqgħod attent li ħsara ambjentali, fosthom fir-raba' agrikolu u f'inħawi ta' importanza ekoloġika u arkeoloġika, tkun mill-inqas possibbli.

Issa mmur lura fiż-żmien, speċjalment qabel l-1987 - mhux bħalma jagħmlu l- membri ta' l-Oppożizzjoni li minn kif jitkellmu donnha li f'Malta x-xemx telgħet fl-1987 - biex nuri x'kien għamel Gvern Laburista u kif Gvern Nazzjonalista kkontribwixxa u kien responsabbli għas-sitwazzjoni li jinsabu fiha llum eluf ta' għarajjes u koppji miżżewġa.

Sur President, il-problema tad-djar tfaċċat bil-kbir fis-snin sittin fejn nista' ngħid li l-Gvern Nazzjonalista ta' dak iż-żmien kien abbanduna għal kollox l-problema tad-djar u, bħalma qed jiġri, llum l-uniċi djar li l- poplu kien jara kienu l-vilel u l-artijiet li dik il-ħabta kienu qed jinbiegħu bla rażan lill-barranin.

Fil-fatt, dak iż-żmien saħansitra membru ta' l-Oppożizzjoni kien jorganizza u jmexxi protesti kontra l-Gvern Nazzjonalista ta' dak iż-żmien.

Kien il-Gvern Laburista ta' l-1971 li bil- qawwa kollha daħal għal din il-problema u għall-ewwel darba l-poplu beda jara xi tfisser li jkollok dar diċenti u xi tfisser li jkollok kamra tal- banju.

Tmur fejn tmur, iddur liema raħal iddur, illum tara mijiet ta' housing estates u home ownership schemes imwaqqfa minn Gvern Laburista u hawnhekk biżżejjed ngħid li bejn l-1971 u l-1980 inbnew 5,300 dar u tqassmu l-3,800 plot, jiġifieri total ta' 9,100 unit.

Bejn l-1981 u l-1987 l-Gvern Laburista qassam 7,598 unit bejn djar, flats u plots.

Gvern Nazzjonalista bejn l-1987 u l-1996 qassam 7,250 unit - u dan meta tinkludi dak li ta wkoll il-Housing Department - u allura nista' liberament ngħid li fil-qasam tal-housing hemm baħar jaqsam bejn dak li sar taħt Gvern Laburista u dak li sar taħt Gvern Nazzjonalista.

Tant kien kbir is-suċċess li kellu Gvern Laburista f'dan il-qasam li dan ġab miegħu ħtieġa kbira ta' estensjoni ta' servizzi, fosthom id-dawl, l- ilma u t-telephones.

L-Oppożizzjoni Nazzjonalista ta' dak iż-żmien kien il- pjaċir tagħha tagħmel kapital politiku mill-fatt li wieħed kien ikollu jistenna għas-servizz tat-telephone.

Anke fil-kummenti tiegħu dwar id- diskors tal-budget tal-Ministru Spiteri, il-Kap ta' l-Oppożizzjoni reġa' pprova jsemmi dawn l-affarijiet għaliex qal li ħallejna kollox fi state of the art.

Imbagħad tiġi llum u ssib kontijiet tad-dawl u ilma b'sena lura, kont diġa' mħallas jerġgħu jibagħtulek biex tħallsu u taħwid ieħor bħal dan.

Fuq il-qasam tal-housing mill-ewwel beda jberraq meta tela' Gvern Nazzjonalista għax fl-ewwel miżuri li ħa kien introduċa ħafna taxxi indiretti fuq il-bini fejn minn medja ta' Lm150 u Lm250 għall-permess tal- bini fl-1987, dan tela' għal bejn Lm800 u Lm1,500 fl-1996.

Hawnhekk qed nirriferi għal dar għaliex fejn jidħlu flats mhux l-ewwel darba li l- permess jaqbeż Lm2,000.

Filwaqt li biex idaħħlulek is-servizz ta' l-ilma fl-1987 kont tħallas Lm5, illum ma tistagħġibx jekk il-kont jaqbeż Lm100, meta taf ikollok tagħmel xi xogħol int!

L-istess nistgħu ngħidu għas- servizz tad-dawl għax fejn fl-1987 il-Gvern kien jipprovdih kważi b'xejn, mentri llum għandek mill-inqas Lm60 għas-single-phase u Lm200 għat-three- phase.

L-istess ġara għad-drenaġġ li minn madwar Lm20, illum ma teħlisx b'inqas minn Lm400.

Pero' l-akbar daqqa ta' ħarta kienet l-introduzzjoni tal-VAT li kompliet tat spinta 'l fuq lill-prezzijiet tal-bini.

Meta kienu jitqassmu l-plots, l-Oppożizzjoni Nazzjonalista kienet tikkritika li kien ikun hemm ħafna ħela, li għandna nibżgħu għall-art u li m'huwiex sewwa li l-art tingħata b'dawk il-prezzijiet.

Imbagħad x'issib?

Issib li malli telgħu fil-gvern fetħu beraħ il-bejgħ ta' l-art u proprjeta' lill-barranin bil-konsegwenzi kollha li politika bħal din ġabet magħha, fosthom splużjoni kbira fil-prezzijiet ta' l-art.

Biżżejjed ngħid li, kif tela' Gvern Nazzjonalista, fl-1988 inbiegħu b'kemm jiswew Lm8.2 miljun f'art, fl-1989 inbiegħu b'kemm jiswew kważi Lm12 miljun u fl-1990 inbiegħu Lm11.5 miljun.

Bejn l-1987 u l-1996 inbiegħu artijiet lill-barranin b'kemm jiswew Lm81.5 miljun u bħala total ta' units inbiegħu 4,200.

Biex wieħed li qed jismagħna jkun jaf dan x'ifisser, nikkalkolaw li nbiegħet lill-barranin area daqs ir-raħal ta' Ħaż-Żebbuġ jew aktar.

Mela għaż- żgħażagħ tagħna l-art hija skarsa iżda għall-barranin, li għandhom il-flus, m'hemmx problema!

Allura kif qed nippretendu li ż-żgħażagħ u koppji Maltin jixtru d-djar antiki meta dawn qed jinbiegħu ogħla minn proprjeta' ġdida!

Fl-irħula trid 'il fuq minn Lm50,000 għal dar antika u dan barra mill- ispejjeż ta' manutenzjoni.

Rigward il-proprjeta' oħra li ilha abbandunata s-snin, inħeġġeġ lill- Gvern biex mill-aktar fis jara kif jiftihem mas-sidien ħalli din il- proprjeta' tiġi mwaqqa' u rranġata għal skop ta' housing soċjali.

Ladarba qed insemmi l-proprjeta', nixtieq nistaqsi: GĦaliex fil-ftehim li kien sar dwar il-proprjeta' tal-Knisja kien hemm proprjeta' li setgħet tintuża għal social housing iżda tħalliet tintuża għal spekulazzjoni jew business mill- istess Knisja?

Forsi dan kien ir-rigal politiku li kellu jħallas il-Gvern Nazzjonalista għall-appoġġ li dejjem sab mill-Kurja!

Politika żbaljata li nħoss li daħħal il-Gvern Nazzjonalista kienet li bl- eżempju tiegħu stess beda juri lill-privat x'għandu jagħmel billi beda jgħolli b'mod fenomenali l-prezzijiet.

Il-Gvern preċedenti kien beda joffri għall-bejgħ maisonettes bil-prezz ta' Lm20,000, Lm22,000 u anke aktar, barra li magħhom bilfors ridt tieħu garaxx jiswa xi Lm4,500 jew Lm5,000.

Mela b'id waħda kien joffrilek sussidju fuq il-maisonettes u bl- oħra jeħodulek minn fuq il-garaxx!

Għall-ewwel darba beda wkoll joffri flats b'kera ta' Lm365 fis-sena, jiġifieri b'Lm1 kuljum.

B'dan kollu li semmejt il-prezz ta' l-art mingħand il-privat tela' minn madwar Lm1,200 taħt Gvern Laburista - fejn niftakru wkoll li kienu jitqassmu plots b'mhux aktar minn Lm500 - għal Lm30,000 f'temp ta' disa' snin ta' Gvern Nazzjonalista.

Fl-istess waqt il-maisonettes li kienu jiswew madwar Lm6,500 telgħu għal prezz ta' Lm25,000 ġebel u saqaf.

Filwaqt li fl-1987 b'Lm4,000 kont tibni dar - u dak iż-żmien kulħadd kien jista' jibni dar anke min kien bil-minimum wage u jekk kont tissellifhom mil-Lohombus dan kien jagħtik madwar Lm13 fix-xahar - f'temp ta' disa' snin, meta kienu jgħidulna li l-flus jaqbżu fil-but, Lm4,000 lanqas biss iservuk biex tħallas il-permess u tħammel l-art.

Xi ngħidu mbagħad għal mod kif Gvern Nazzjonalista beda jimmanuvra ftit ftit biex neħħa għal kollox l-aspett soċjali tal-Lohombus Corporation biex dan spiċċa qisu bank kummerċjali fejn l-alla tal-profitt imexxi kollox!

Għalfejn tħallew sfaċċatament jidħlu ċerti spejjeż u charges fil-Lohombus?

Tkun għadek lanqas saħħant is-siġġu meta teħel mill-inqas Lm15 talli jipproċessawlek l- applikazzjoni.

X'inhi r-raġuni li l-Awtorita' tad-Djar kull darba toqgħod toħroġ skemi differenti ma' kull ħarġa ta' djar u plots?

Hawnhekk spiċċajna b'konfużjoni, b'burokrazija, b'taħwid u b'formoli kontra formoli, tant li ħawwadna anke lill-istess impjegati tal-bank.

Għalfejn nagħmluha daqshekk diffiċli jew inkella nkunu tant riġidi ma' ċerti persuni?

Naf b'każ fejn wieħed li ħa plot tal-gvern għażel li jieħu self, pero' wara li nduna li ma kellux bżonnu u talab li jingħata l-għotja li bi dritt kienet tiegħu din baqgħu ma tawhilux!

Imbagħad hemm min sfaċċatament tħalla jaqleb minn skema għall-oħra.

Possibbli li l-proċeduri tas-self u l-applikazzjonijiet għas- sussidju ma nistgħux inħaffuhom biex naqtgħu ftit mill-ispejjeż, ġiri u ħela ta' ħin li jkollhom jagħmlu dawk li japplikaw għas-self!

Hemm bżonn ukoll li l-Gvern, flimkien ma' l-Awtorita' tad-Djar, iħaffu l- proċeduri dwar skemi biex dak li jkun isir sid ta' daru għax hawnhekk għad baqa' 'il fuq minn 2,000 plot li ilhom li tqassmu s-snin u l-Awtorita' tad- Djar għadha ma lestietx il-proċeduri dwar l-art in kwesjtoni.

Skond il-programm elettorali tal-Partit Laburista hemm bżonn kbir li jiġu riveduti l-iskemi ta' sussidju fuq ir-rata tas-self għall-housing tal-gvern u anke għall-housing privat.

Is-sussidju għandu dejjem ikun bbażat fuq id- dħul ta' l-individwu li jkun aġġornat għaż-żmenijiet tal-lum.

Tibda tidħak meta tisma' lid-Dipartiment tal-Housing jgħidlek li tista' tissellef bl- 4.5% fuq proprjeta' sa Lm10,000, meta proprjeta' b'Lm10,000 ma ssib imkien, jew inkella kif is-somma li tissellef taqbeż il-Lm15,000 ir-rata mill-ewwel titla' għal 8.5%.

Dan huwa kollu tort tal-Gvern Nazzjonalista li ma aġġornax is-sussidju fuq is-self għaż-żmenijiet tal-lum bil-konsegwenza li l-maġġor parti tal-koppji u żgħażagħ spiċċaw jissellfu bir-rata kummerċjali ta' 7% u 8.5%.

Kondizzjoni oħra hi li s-sussidju fuq is-self japplika biss għal min jixtri proprjeta' taħt il-Lm25,000 u hawnhekk indirettament aħna qed ninkoraġġixxu lil ħafna min-nies biex ma jurux il-prezz reali fil-kuntratt tax-xiri.

Mill-esperjenza tiegħi personali fil-qasam bankarju nista' ngħid li l-maġġor parti taż-żgħażagħ u koppji miżżewġin jitolbu li jissellfu bejn Lm12,000 u Lm20,000.

Biex min qed jismagħna jkun jaf dan x'ifisser għal kull familja biżżejjed ngħid li jekk tissellef Lm12,000 jiġuk Lm79 fix- xahar għal 30 sena; Lm15,000 jiġuk Lm97 fix-xahar għal 30 sena; u Lm17,000 jiġuk Lm112 fix-xahar għal 30 sena.

Għalhekk nistgħu nimmaġinaw x'qed ikollhom isofru dawk l-eluf ta' ħaddiema li l-qligħ tagħhom ivarja minn Lm45 sa Lm70 fil-ġimgħa li, bejn wieħed u ieħor, hija l-paga li jaqilgħu dawk kollha li huma bejn skala 12 u skala 20 tal-gvern!

B'dan id-dejn u b'paga waħda dawn kif jistgħu xi darba jrabbu familja?

Minn fuq, jiġi l- Kap ta' l-Oppożizzjoni u jgħidlek li l-mara qed toħroġ taħdem biex tixtri airconditioner jew għal xi kapriċċ!

Bl-istess mentalita' tal-Gvern ta' qabel, konna spiċċajna nirreklamaw id-dejn minflok it-tifdil, kif ukoll daħlet il-mentalita' ta' gawdi llum imbagħad għada naraw għax money no problem.

Imma bħalma ħafna jafu u tgħallmu għada jasal.

Ħafna sabu li daħlu f'ċirku vizzjuż għax jekk tiżdied fil-paga jew tagħmel l-overtime jgħollilek ir-rata ta' l-imgħax fuq is-self jew inkella l-Gvern jgħollilek il-kera u tiżdidlek it-taxxa u issa wkoll, grazzi għall-Gvern Nazzjonalista, tonqoslok ukoll ic-children's allowance!

Jien ċert li Gvern Laburista se jieħu din il-problema bl-akbar serjeta' u se jimxi mal-programm elettorali tiegħu, kif diġa' għamel bit-twaqqif ta' kummissjoni dwar artijiet tal-Gvern u tal-Knisja li se tara kif dawn jistgħu jiġu utilizzati għal housing soċjali biex b'hekk ikun jista' jipprovdi artijiet u djar bi prezz issussidjat sostanzjalment.

B'dan il- mod jonqos il-bżonn ta' self esaġerat u jingħata nifs kbir lil ħafna żgħażagħ u koppji miżżewġa ħalli nkomplu ntejbu l-livell ta' l-għajxien kif dejjem sar taħt Gvern Laburista.

Grazzi.

THE DEPUTY CHAIRMAN : Grazzi.

L-Onor.

Chris Agius.

ONOR.

CHRIS AGIUS: Mr Chairman, bħala wieħed li ġej mill-parti ta' Malta fejn il-problema tal-housing hija enormi, kont inkun qed nonqos mid-doveri tiegħi kieku llum ma qomtx sabiex nagħti l-kontribut tiegħi waqt id- diskussjoni dwar il-Voti għall-Ministeru tad-Djar.

Din il-problema hija reali u qed ikollna nħabbtu wiċċna magħha l-ħin kollu u għalhekk huwa d- dover tagħna lkoll li nagħtuha l-akbar attenzjoni.

Sur President waqt li kont indur id-distrett tiegħi fil-kampanja elettorali ltqajt ma' affarijiet moħbija, affarijiet li biex issir taf bihom bilfors li trid tidħol fid-djar tan-nies.

Iltqajt ma' familji li jgħixu fi djar b'perikolu kontinwu minħabba soqfa li se jaqgħu jew minħabba li jkollhom ix-xibka tidher.

Rajt abitazzjonijiet li meta tagħmel ħalba xita jegħrqu bid-drenaġġ, kif ukoll djar li huma litteralment assedjati mill-ġrieden minħabba li maġenbhom hemm ħafna rdim.

Illum, meta deħlin lejn seklu ġdid, għandna ukoll min jgħix f'kantina umduża mingħajr ebda tieqa għal barra u mingħajr l-aktar bżonnijiet bażiċi.

Għalhekk, meta tkun missejt dawn il-problemi b'idejk u fl-istess waqt qiegħed tgħix fosthom, tħoss il-kuxjenza tniggżek sabiex tagħmel l-almu kollu tiegħek u tuża l- enerġija kollha sabiex tkun tista' tgħin lil dawn in-nies.

Fl-istess waqt tikkumpatihom u tifhem il-pressjoni li jagħmlu fuqna sabiex ikunu jistgħu jingħataw akkomodazzjoni alternattiva.

Pero' r-realta' attwali hi li mhux faċli li dawn in-nies jinqdew malajr, anzi ngħid li bħalissa huwa kważi impossibbli li jinqdew minħabba l-fatt li l-Gvern preżenti wiret problema ta' housing enormi.

Din it-tip ta' problema ta' housing kien ħabbat wiċċu magħha wkoll Gvern Laburista ta' l-1971.

Dakinhar ukoll il-Gvern Laburista ħejja programm intensiv ta' bini ta' housing estates moderni ma' kullimkien sabiex anke l-ħaddiem ikun jista' jkollu dar diċenti fejn jgħajjex lill- familja tiegħu.

Dan il-wirt huwa xiehda ta' l-impenn li dejjem kellhom Gvernijiet Laburisti fil-qasam ta' housing soċjali.

Fis-16-il sena ta' tmexxija Laburista din il-problema ta' housing ġiet tackled b'mod mill- iktar serju għax minbarra n-numru kbir ta' appartamenti li tqassmu, tqassmu wkoll djar, maisonettes u ħafna plots bi prezz li verament seta' jilħaqhom kulħadd.

Sur President, fl-1987 l-Gvern Nazzjonalista ma kompliex bl-istess ritmu li kien miexi bih il-Gvern ta' qablu għax ma kompliex jipprovdi iktar units għall-akkomodazzjoni soċjali.

Mhux hekk biss, iżda kull meta l-Awtorita' tad-Djar ħarġet xi units jew xi plots dan il-bejgħ sar bl-irkant u, biex tkompli tgħaxxaqha, dawk li bdew jaħsbu għal rashom biex jixtru post bdew isibu li l-prezz tal-proprjeta' beda tiela' xahar wara l-ieħor, liema sitwazzjoni kompla jagħtiha palata l-istess Gvern.

Il-Gvern Nazzjonalista introduċa l-capital gains tax, il-levies fuq il-permessi tal-bini, għolla l- bolol fuq il-kuntratti, għolla l-imgħaxijiet fuq self mill-banek u fuq kollox, wekka lill-poplu bit-taxxa tal-VAT, li messet ħafna xogħol bħal kisi, twaħħil ta' madum, installazzjoni ta' dawl u ilma, tibjid u kull servizz ieħor li tirrikjedi dar ġdida.

Sabiex ilaħħqu mal-commitments tal- ħajja u mal-commitments tal-banek, ħafna koppji żgħażagħ kellhom bilfors joħorġu jaħdmu t-tnejn peress li kellhom jidħlu fi djun kbar mal-banek, li f'ħafna każijiet idumu jitħallsuhom sa l-eta' tal-pensjoni.

Sur President, is-sitwazzjoni li wiret Gvern Laburista hija li d-domanda għall-akkomodazzjoni alternattiva hija ferm u ferm ikbar min-numru ta' postijiet diċenti li hemm x'jitqassmu, tant li l-għadd ta' nies li għandhom applikazzjoni għal post alternattiv quddiem id-Dipartiment għall- Akkomodazzjoni Soċjali jaqbeż l-4,500 talba.

Minbarra dawn hemm dawk li ma applikawx għax iħossu li m'għandhomx ċans jieħdu xi post tal-gvern.

Meta tifli l-4,500 applikazzjoni għal post alternattiv issib li hemm numru kbir minnhom ġejjin mill-ibliet tal-Kottonera.

Biżżejjed ngħid li mill-Birgu hemm 119-il applikazzjoni, mill-Isla hemm 178 applikazzjoni u minn Bormla hemm 313-il talba u allura n-numru ta' applikazzjonijiet għal akkomodazzjoni alternattiva minn dawn l-inħawi jaqbeż sewwa s-600.

Sur President, meta nara dawn il-figuri nasal biex nistaqsi: Tgħid hemm xi raġuni għaliex dan in-numru ta' talbiet mill-Kottonera tħalla jikber daqshekk mingħajr ma ttieħdet azzjoni f'waqtha u xierqa dwarhom?

Jista' jkun li dawn it-talbiet tħallew jiżdiedu daqshekk minħabba li l-maġġoranza tan-nies ta' dawn in-naħat iħaddnu xi ideal oppost għall-Gvern Nazzjonalista?

Forsi dan hu biss ħsieb, pero' huma ħafna dawk li jaħsbu b'dan il-mod.

Għalhekk bir-raġun kollu li n-nies ta' dawn in-naħat jagħmlu pressjoni kbira fuqna, ir-rappreżentanti tagħhom, għax ftit li xejn sar mill-Amministrazzjoni Nazzjonalista preċedenti f'dawn in-naħat sabiex tittaffa din il-problema .

Il-Gvern ta' qabel ma tantx kellu ħeġġa u mpenn sabiex jipprovdi akkomodazzjoni alternattiva f'dawn l-inħawi u dan jidher biċ-ċar mill-fatt li li l-Awtorita' tad-Djar bniet biss żewġ blokki ta' appartamenti f'Santa Liena, Bormla.

Dan ix-xogħol kien inbeda fil-bidu ta' l-1993 u hawn nixtieq nikkwota x'qal l-ex-Segretarju Parlamentari responsabbli mid-djar ta' dak iż-żmien, l-Onor.

Censu Galea, fil-ġurnal "In-Nazzjon" tat-13 ta' Mejju, 1993:

"Minbarra hekk, matul is-sena tlestew il-pjanti u kienu ppreparati wkoll id-dokumenti konnessi ma' dan ix-xogħol, xogħol li meta jitlesta jrid jipprovdi għal 40 flat, 18-il garaxx u erbat iħwienet.

Għal dan ix-xogħol ukoll dalwaqt joħorġu t-tenders u jekk kollox jimxi skond il-pjan sa Settembru 1994, kulħadd ikollu ċans jara x'kapaċi jagħmel il-Gvern li jaf jippjana fit-tul".

Irriżulta li dawn il-postijiet għall-akkomodazzjoni soċjali ma tlestewx skond il-pjan ta' l-Onor.

Galea iżda tlestew fil-ħin kif ippjana l-Partit Nazzjonalista, jiġifieri lejliet l-elezzjoni tas-26 ta' Ottubru 1996, sabiex l-allokazzjoni tagħhom tkun tista' ssir ġimgħa biss qabel dik l- elezzjoni.

Donnha kienet saret id-drawwa tal-Gvern Nazzjonalista li l- ftit postijiet li jkun bena jqassamhom leljiet xi elezzjoni għax hekk ġara wkoll f'Mejju ta' l-1992, fejn niftakar xi individwi ħadu ċ-ċavetta ta' l- appartamenti f'Tal-Ħawli, il-Birgu, u f'Bulebel iż-Żgħir ġimgħa biss qabel l-elezzjoni.

B'hekk qed naraw li t-tqassim ta' appartamenti tal-gvern minn Gvern Nazzjonalista saru dejjem skond pjan ipprogrammat sabiex ikunu jistgħu jitqassmu lejliet xi elezzjoni u dan sabiex ikunu jistgħu jroxxu ftit bżar fl-għajnejn.

Sur President, għal dawn l-istess appartamenti li l-Awtorita' tad-Djar ħarġet għall-kiri bħala postijiet għall-akkomodazzjoni soċjali, setgħu japplikaw biss dawk li ma jaqbżux ċertu bracket ta' dħul annwali u jirriżulta li għalkemm dawn kienu mmirati għal min kellu qligħ żgħir, il- kirjiet mitluba kienu jaqbżu l-Lm200, it-Lm300 u f'xi każi anke Lm400 kera sussidjata fis-sena.

Dawn il-figuri huma altru minn kera għal dawk in- nies bi qligħ żgħir!

Mhux ta' b'xejn li l-poplu, fil-maġġoranza kbira tiegħu, vvota għall-bidla u favur programm ta' ħidma organizzata biex, minkejja l-problemi kbar li sab, jida jitwettaq dak li hemm fil-programm "Iċ-Ċittadin l-Ewwel".

F'dan l-ewwel budget li ressaqna tliet xhur biss wara l-elezzjoni qed nallokaw is-somma ta' Lm6 miljun għall-bini ta' djar tal-gvern ġodda.

Fl- istess waqt, il-Gvern waqqaf kummissjoni sabiex din tkun tista' ssib art tal-gvern jew art li l-gvern xtara mingħand il-Knisja sabiex fuqha jinbnew postijiet għal min verament ikun jenħtieġ l-għajnuna.

Sur President, qed ngħid hekk għax mhux sewwa li kulħadd jippretendi post tal-gvern għax mhux possibbli li l-gvern - hawnhekk qed nirriferi għal kull gvern, kemm dak tal-lum kif ukoll dak tal-bieraħ - jipprovdi post għal kulħadd.

Jien inħoss li min għandu mezzi finanzjarji biżżejjed għandu jkun onest biżżejjed u jaħseb għal rasu.

Konformi ma' dak li għadni kif għidt, il-Gvern diġa' għandu pjani sabiex flimkien mal-privat ikun jista' jinbni units għall-akkomodazzjoni għal min verament hu fil-bżonn.

B'dan il-pjan, il-Gvern beħsiebu jipprovdi l-art biex imbagħad, bi ftehim mal-privat dan ikun jista' jibni l-units.

Aħna nafu li l-Gvern waħdu mhux possibbli li jlaħħaq mad-domanda enormi għall- akkomodazzjoni u fil-fatt il-Ministru tad-Djar diġa' ltaqa' mal-General Retailers and Traders Union sabiex isiru dawk il-konsutazzjonijiet neċessarji sabiex isieħeb lill-privat fil-proġetti u l-GRTU diġa' wriet interess f'din il-proposta.

Problema oħra li beħsiebna nieħdu ħsiebha tikkonċerna l-ammont kbir ta' djar vojta li hemm f'ħafna bliet u rħula.

Il-Kottonera hija miżgħuda bi djar vojta pero' qed jiġri li l-maġġoranza tal-koppji minn dawn in-naħat, kontra qalbhom, qed imorru jfittxu d-djar futura tagħhom barra minn belt twelidhom.

Dawn qed jaslu għal din id-deċiżjoni għaliex fil-Kottonera mhux qed isibu postijiet xierqa u diċenti u allura l-bliet tal-Kottonera qed jiżvojtaw u għaldaqstant qed jiġu trasformati fi bliet bla ħajja.

Għalhekk kien wasal iż-żmien li jsir studju dwar il-postijiet battala għax wara kollox dan huwa ħela ta' stock ta' djar li forsi b'xi ftit riġenerazzjoni, ħsieb, ftehim u inċentivi jkunu jistgħu jiġu rranġati.

Wasal iż-żmien li l-ibliet tal-Kottonera jservu ta' safety valve għall- problema kbira li hawn fil-housing, speċjalment meta l-art verġni li tista' tintuża għall-bini ġdid qegħda dejjem tonqos u tiskarsa.

Nemmen li din il-problema ta' housing se tingħata ftit tan-nifs ukoll meta fi ftit ġimgħat oħra l-Gvern Laburista jwettaq wegħda oħra meta jneħħi t-taxxa tal-VAT.

Bit-tneħħija tal-VAT dawk iż-żgħażagħ li se jibdew jaħsbu sabiex ikollhom dar se jiffrankaw ħafna flus bis-sistema ġdida ta' taxxa li se tidħol flok il-VAT għax bil-liġi l-ġdida mhux se jiġu ntaxxati aktar is-servizzi konnessi mal-housing..

Għalhekk, żgur li jkun hemm aktar nies li jagħmlu kuraġġ u jieħdu inizzjattivi sabiex jakkwistaw darhom mingħajr l-għajnuna tal-Gvern.

Nixtieq ngħid xi ħaġa wkoll dwar in-numru kbir ta' housing estates li għandna mxerrda ma' kullimkien li għandhom bżonn li ssirilhom facelift.

Ħafna minn dawn il-blokki t'appartamenti ilhom ma jingħataw ftit maintenance għal snin sħaħ u allura uħud minn dawn l-estates għandhom dehra ta' telqa u abbandun.

Minkejja li ħafna mir-residenti jieħdu l- inizjattiva sabiex jagħtu dehra aħjar lir-residenzi tagħhom dawn jippretendu li l-gvern ukoll għandu jagħmel il-parti tiegħu u dan huwa evidenti għax filwaqt li ġewwa tarah miżmum fi stat nadif u pulit, fuq barra, fejn hi r-responsabbilta' tal-gvern, tara stat ta' abbandun.

Mr Chairman, dan il-Gvern ġdid diġa' beda jwettaq dak li wiegħed fil- programm elettorali tiegħu għax filwaqt li qbadna nsewwu dak kollu li kien hemm x'tirranġa - u hemm x'tirranġa - qbadna triq ġdida li se twassalna 'l quddiem.

Anke fejn jidħol housing, minkejja li sibna ħafna problemi, qed isir kull sforz biex minbarra dak li diġa' hemm ippjanat jinstabu metodi ġodda sabiex inkomplu ntaffu din il-problema.

Aħna ċerti li kulħadd fehem li l-Gvern il-ġdid se jkun kuraġġuż, serju u onest fil-ħidma tiegħu biex f'qasir żmien inkunu nistgħu ngħidu li taffejna u solvejna dawk il- ħafna problemi li wiret dan il-Gvern, fosthom il-problema tal-housing.

Grazzi, Mr Chairman.

(Onor. Membri: Hear, hear)

THE DEPUTY CHAIRMAN: Nirringrazzjak.

Il-Ministru Portelli.

ONOR.

ALFRED PORTELLI: Mr Chairman, illejla ma kontx qed nistenna li x- shadow Minister tal-housing, l-Onor.

Austin Gatt, kien se jiddeskrivi x- xogħol kbir li diġa' għamel il-Ministeru l-ġdid tal-Housing fl-ewwel tliet xhur bi kliem bħal "ċajt" u "balbuljati", "spiera", "barriera" u li l-Prim Ministru ma jafdanix.

Jien ma kontx nistenna li l-Onor.

Austin Gatt se jaqa' għal din l-orġja ta' tgħajjir fuq ministru ġdid, pero' niggarantilu li fit-tliet xhur li ili Ministru għamilna kważi daqs sena xogħol taħt l- Amministrazzjoni Nazzjonalista.

Biex ma naqax għat-tentazzjoni li noqgħod naħli l-ħin, se nwieġeb lill- Onor. Gatt għal xi punti li tkellem dwarhom, fosthom li r-reviżjoni tal- kirjiet tal-postijiet tal-gvern ma tirrikjedix vot fl-estimi tad- Dipartiment għall-Akkomodazzjoni Soċjali imma meta din issir tidher bħala nuqqas fid-dħul taħt id-Dipartiment ta' l-Artijiet ta' sena oħra; u li d- differenza fuq l-istima ta' l-1996 fil-Vot 49 tirrifletti n-nefqa kemm tal- Ministeru, li hu ġdid, kif dik tad-Dipartiment tal-Bini u Tiswija tad-Djar li s-sena l-oħra dehret fuq vot ieħor.

Jien naħseb li rigward dawn l-Onor.

Gatt ma għandux għax ma jkunx sodisfatt.

Sur President, hawn irrid infakkar li din hija t-tieni darba fi ftit ġimgħat li l-Parlament qed jiddiskuti dan il-qasam soċjali tal-housing.

Illejla jien ħadt gost nisma' lill-membri miż-żewġ naħat tal-Kamra li għamlu suġġerimenti siewja u utli u filwaqt li nirringrazzjahom, nassigura li aħna se nistudjaw kull suġġeriment li sar.

Sur President, fid-diskors tiegħi filwaqt li se ngħid x'sab il-Gvern Laburista meta tela' f'Ottubru li għadda se ngħid ukoll x'għamilna f'dawn l- aħħar tliet xhur u x'se nagħmlu matul is-sena li qegħdin fiha.

Iktar 'il quddiem se nfakkar ukoll x'qal il-Ministru ta' l-Ekonomija u l-Finanzi, l- Onor. Lino Spiteri, fid-Diskors tal-Budget tat-13 ta' Jannar li għadda dwar dan il-qasam u se neżamina u nikkritika lill-Gvern Nazzjonalista fuq il- figuri mxandra fl-Estimi għall-1996, jiġifieri dawk l-Estimi li fihom kien hemm x'kien qed jiġi propost għas-sena 1996, wara li llum il-ġurnata sibt x'kien l-infiq reali tal-Gvern Nazzjonalista għall-istess sena.

Meta wieħed jibda jgħarbel l-Estimi fuq il-Vot Xlll tan-nefqa kapitali dwar il-housing għal matul is-sena sħiħa ta' l-1997 isib li minkejja l-qagħda finanzjarja kerha li writna mill-Gvern Nazzjonalista - wara li ntgħasarna - xorta vvotajna Vot totali ta' Lm9,817,000.

Dan ifisser li vvotajna aktar milli nefaq il-Gvern ta' qabel għax għalkemm l-ammont approvat mill-Gvern Nazzjonalista għas-sena l-oħra kien ta' Lm10,760,000, is-somma minfuqa kienet ta' Lm8,422,034, jiġifieri ferm inqas minn dik ivvota.

Rigward is- sussidju fuq il-kera ta' postijiet privati, il-Gvern Nazzjonalista kien ippropona s-somma ta' Lm90,000, imma fir-realta' minn dan il-Vot ħarġu biss Lm57,665.

Meta fittixt biex nara x'ġara mill-programm kapitali ta' l- Awtorita' tad-Djar, irriżultali li filwaqt li l-Gvern Nazzjonalista kien ftaħar li matul is-sena l-oħra kien se jonfoq is-somma ta' Lm6,655,000, fil-fatt intnefqet biss is-somma ta' Lm4,235,842, cioe' Lm2,419,158 inqas.

X'ifisser dan?

Dan ifisser li l-Gvern Nazzjonalista mar żmerċ b'aktar minn terz ta' dak li kien ivvota u dan meta l-problema tal-housing li bella lill- poplu hija daqstant kbira, akuta u tkexkex, kif semma wkoll l-Onor.

Censu Galea li jaf sewwa l-affarijiet għax kien ministru responsabbli minn dan il- qasam.

Is-sena l-oħra l-Gvern Nazzjonalista nefaq madwar Lm1 miljun inqas fi programm ta' bini tad-djar għax minn Lm5,060,000 nefaq biss Lm4,072,000.

Jien ngħid li kien ikun ferm aħjar kieku dik is-somma ntnefqet għall- programm ta' bini għax kienet tgħin biex tittaffa l-problema.

Meta wieħed jara x'ġara fil-Vot ta' l-Awtorita' tad-Djar rigward sussidji fuq il-kera tal-privat jintebaħ li ġrat xi ħaġa.

Il-Gvern Nazzjonalista, għal xi raġuni jew oħra, għas-sena l-oħra kien ivvota s-somma kbira ta' Lm1,265,000 iżda meta rajt kemm intnefaq minn dan il-vot sibt li minn din is-somma kbira ntnefqu biss Lm3,420!

GĦaliex qed nagħmel din l-emfasi kollha fuq il-fatt li s-somma minfuqa hija tant żgħira paragunata ma' dik ivvotata?

Qed nagħmel dan għax huwa tajjeb li nistaqsi: X'kellu f'moħħu l- Gvern Nazzjonalista meta alloka s-somma kbira ta' Lm1,265,000?

Il-mira tal-Gvern Nazzjonalista fil-fatt intlaħqet?

U jekk falliet, fejn falliet?

Ma' xiex kien rabat din is-somma hekk għolja?

Kif u fiex reġa' mar żmerċ il-Gvern preċedenti?

Qabel ma nibda nwieġeb tajjeb li nfakkar li kien il-Partit Laburista fl- Oppożizzjoni, bil-politika aġġornata tiegħu, li kien ippropona li lil min jikri proprjeta' privata jagħtih sussidju fuq il-kera u l-Gvern Nazzjonalista preċedenti kien ikkopja din il-proposta, u għamel sew li kkoppjaha ladarba hija miżura tajba.

Tajjeb li nfakkar li l-Gvern Nazzjonalista, fosthom l-ex-Ministru tad-Djar, l-Onor.

Censu Galea, kien ilu snin twal jgħid li se jippubblika White Paper fuq il-liġi dwar il-kera, pero' din baqgħet ma waslet qatt.

L-aqwa li qagħdu jnisslu din l- aspettattiva fil-poplu.

Għalhekk kien il-Gvern Nazzjonalista stess li ħoloq inċertezzi f'dan il-qasam għax dam tmien snin jittituba fuq dan il-punt.

Mela aħna ħloqnieha l-inċertezza?!

L-Oppożizzjoni Laburista kienet ilha ż- żmien tgħid lill-Gvern Nazzjonalista li l-qagħda tal-housing kienet qed teħżien imbagħad emendaw il-liġi dwar il-kera u wara tmien snin jagħjtu biha kważi sparixxiet b'mod li llum wieħed jista' liberament jgħid li ma tantx irnexxiet.

Jien verament jiddispjaċini li din il-miżura ma tantx irnexxiet u dan mhux jien biss ngħidu, imma anke nies tal-qalba tagħhom stess ammettew dan.

Biex il-Gvern Nazzjonalista jagħti l-impressjoni li kif tgħaddi din il-liġi l-privat se jibda jikri l-postijiet bħall-pastizzi, allura vvota din is- somma kollha.

Saħansitra l-ex Prim Ministru Dr Eddie Fenech Adami ftaħar li se jagħti sussidju anke ta' aktar minn Lm200 fis-sena u tgħidx kemm inkitbu artikli ta' ftaħir fuq il-ġurnali tal-Partit Nazzjonalista u l- alleati tiegħu.

Ingħatat ukoll l-impressjoni li l-għarajjes żgħażagħ kienu se jibdew isibu jikru mill-ewwel mingħand il-privat.

Iżda ż-żmien tana parir.

Il-liġi ġiet emendata fl-1995 - wara li kienu ilhom fil-gvern minn Mejju ta' l-1987 - u biex jgħaddu ż-żmien bin-nies u għal propaganda partiġġjana, għas-sena ta' wara vvotaw is-somma kbira ta' Lm1,265,000 għas- sussidju tal-kera mill-privat.

GĦaddiet is-sena 1996 u x'irriżulta f'dan ir-rigward?

L-aspettattivi enormi li tella' l-Gvern Nazzjonalista għall- propaganda tiegħu ssarrfet biss f'somma miżera ta' Lm3,420 għal sussidju fuq il-kera mill-privat.

Dak kien l-għajjat kollu li għajtu meta kienu fil- gvern biex jagħtu l-impressjoni li l-problema solvewha bil-liġi u bis- sussidju!

Wara dak l-għajjat kollu kien hemm biss 20 talba!

Terġa' u tgħid l-iskemi waslu tard.

Il-Gvern Nazzjonalista kien jaf li l- elezzjonijiet iridu jsiru bilfors u kien biss għalhekk li kien joqgħod iħabbel rasu biex jibni permezz ta' l-Awtorita' tad-Djar.

Bil-fatti jirriżulta li mill-1987 sa l-1996 iċ-ċifra tal-bini ta' l-Awtorita' tad- Djar telgħet l-aktar fl-1991/92 u fl-1996/97 jiġifieri qabel kull elezzjoni.

Araw jekk hux veru!

Jekk taqta' l-perjodi taż-żewġ elezzjonijiet minn żmien l-Amministrazzjoni Nazzjonalista ssib li fis-snin l-oħra mar il-baħar, kif semmew diġa' tant tajjeb il-kelliema Laburisti f'dan l-istess dibattitu.

Aħna m'aħniex se ninsulentaw liċ-ċittadin billi nibnulu meta u għax tkun ġejja l-elezzjoni.

Aħna se nibnu gradatament għax nemmnu li anke f'dan il- qasam tant importanti ċ-ċittadin jiġi l-ewwel u għalhekk dan il-Gvern għamlu waħda mill-prijoritajiet ewlenin tiegħu.

Pero', kif għidt qabel, iċ-ċittadin m'għandux jinsa li jkun hemm min hu agħar minnu u għalhekk jiġi qablu għax "iċ-ċittadin l-ewwel" tfisser li jirbaħ il-ħaqq u mhux l- egoiżmu, id-dixxiplina u mhux l-iskartar mix-xogħol u mill-ġustizzja.

GĦall-għarajjes, għall-koppji żgħażagħ u oħrajn li jridu fejn joqogħdu jew li jridu post aktar diċenti milli qed igħixu fih u ma laħqux gvernijiet Laburisti, tajjeb li nfakkarhom li mill-istatistika li għandhom l-Awtorita' tad-Djar u l-gvern jirriżulta ċarissimu li bejn l-1987 u l-1996 Gvern Nazzjonalista qassam jew irriabilita 1,958 post u 2,646 plot, cioe' 4,604 unit .

Mill-banda l-oħra, bejn l-1971 u l-1987 Gvern Laburista qassam jew irrijabilita 6,496 post u 10,202 plot, jiġifieri b'kollox qassam 16,698 unit li jiġu kważi erba' darbiet iżjed minn dak li għamel Gvern Nazzjonalista.

Safejn naf jien, dan mingħajr ma qgħadna ngħoddu wkoll il- postijiet li d-Dipartiment għall-Akkomodazzjoni Soċjali ta matul dawk is- snin għax kieku teħodhom b'average ta' 250 post fis-sena u tgħoddhom, trid iżżid mill-inqas 4,000 post ieħor.

Hawnhekk wieħed jara b'liema ħerqa u entużjażmu jaħdmu Gvernijiet Laburisti f'dan il-qasam li hu monument għall- Partit Laburista.

Meta wieħed ikompli jgħarbel l-istess Vot Xlll, issib li x-xogħol fuq il- proġett ta' l-Imtarfa mar lura b'terz tat-target u minn Lm1.5 miljun ma ntnefqux Lm400,000 minn barra xi Lm600,000 li ma ntnefqux fuq il-proġetti l- oħra għall-programm ta' bini soċjali.

Fin-nefqa kapitali nsibu provvediment ta' Lm47,000 għall-information technology li għandu bżonn dan il-Ministeru ġdid għax fil-fatt ta' min jgħid li Gvern Laburista għolla dan il-qasam tal-housing soċjali għal- livell ta' ministeru biex jagħtih il-prijorita' li jistħoqqlu fid-dawl tal- problema kbira li writna.

Hemm vot ieħor ta' Lm20,000 għat-trasferiment tad-Dipartiment għall-Akkommodazzjoni Soċjali mill-Baviera għal Sa Maison, tal-Pieta', ħdejn il-Joint Office.

Malli sirt ministru ħadt l-inizjattiva biex nara fejn se jiġi trasferit id-Dipartiment għall-Akkommodazjoni Soċjali ħalli l-impjegati ta' dan id-Dipartiment ma jibqgħux fil-periklu li kienu esposti għalih.

Fil-fatt lestejna l-pjanti tal-post il-ġdid fejn lill-ħaddiema se nagħtuhom post b'ambjent ferm aħjar minn dak li kellhom u fl-istess ħin tista' tiżdied l-effiċjenza.

Per eżempju, il-mastrudaxxi tad- Dipartiment għall-Akkommodazzjoni Soċjali mhux se jibqgħu jaħdmu fil-foga li kien hemm fil-kantini tal-Baviera li kienet bla arja u ta' dannu għal saħħithom.

B'hekk ukoll id-dipartiment għall-Akkommodazzjoni Soċjali u l- Uffiċċju Konġunt ikunu jistgħu jaħdmu b'mod aktar kordinat u effiċjenti.

Rigward tiswijiet f'postijiet tal-Gvern mikrija tant baqa' x'nirranġaw, inkluż il-faċċati ta' blokki f'oqsma tad-djar tal-Gvern, li l-Gvern Laburista żied Vot minn Lm300,000 għal Lm500,000.

Din iż-żieda qawwija fis-somma tkompli turi b'liema determinazzjoni l-Gvern Laburista jrid li verament iċ-ċittadin ikun l-ewwel.

Qed ngħid hekk għax min jabita b'kera f'post tal-Gvern, jekk ikollu bżonn xi tiswija fil-post issa jista' jmur mill-ewwel għand id-Dipartiment tal-Bini u Tiswija ta' Djar, sezzjoni Postijiet tal-Gvern f'Santa Venera minflok ma joqgħod jiġi l-Ministeru.

Hemmhekk tiġi mfissra lilu l-policy f'dan ir-rigward, imbagħad jekk iħoss li mhux qed jingħata l-attenzjoni meħtieġa għandu jirrapporta lill- Ministeru.

B'hekk inkunu qed nużaw ir-riżorsi tal-ħaddiema tagħna b'mod aktar effiċjenti.

Hawnhekk nixtieq nieħu l-opportunita' biex nappella lir-residenti f'postijiet tal-Gvern ħalli jibżgħu għall-post tagħhom u jżommu partijiet komuni bħall-intrajjet, it-turġien, il-kmamar tat-trombi tal-bejt u l-bjut fi stat tajjeb.

Nappellalhom iħarsu l-madwar kollu li jgħixu fih u jħarsu anke l-postijiet ta' rikreazzjoni biex uliedhom ikunu kuntenti bil-lokal li jgħixu fih.

F'dan ir-rigward qegħdin jasluli ħafna lmenti li ċerti residenti f'postijiet tal-Gvern qegħdin jaqbżu l-limiti dwar it-trobbija ta' annimali u storbju speċjalment f'appartamenti.

GĦalħekk nappella għal aktar prudenza għax qed ikollna talbiet minn residenti biex jitilqu minn blokki ta' appartamenti proprju minħabba dawn l-inkonvenjenzi.

F'Jannar li għadda ħriġna l-offerti għal kuntratt biex isiru ġonna pubbliċi ġodda f'erba' oqsma tad-djar, ċioe' fil-Kalkara, Ħaż-Żabbar, iż- Żejtun u Santa Luċija sabiex ir-residenti jkunu jistgħu jgħixu f'ambjent isbaħ.

Rigward nies bi bżonnijiet speċjali, għal din is-sena vvotajna s-somma ta' Lm45,000 li hija iżjed mis-somma ta' Lm39,000 li ntnefqet s-sena l- oħra.

Dawn il-flus huma intenzjonati bħala għajnuna mill-Gvern biex isiru xogħlijiet fi djar ta' nies bi bżonnijiet speċjali kif ukoll biex isirulhom il-lifts.

GĦas-sussidju ta' interessi fuq self għad-djar mingħand il-Lohombus, jiġifieri l-iskemi SHD 16 u 14, inkluża dik tad-Dipartiment għall- Akkomodazzjoni Soċjali, il-Gvern Laburista qed jivvota s-somma ta' Lm850,000 li hija akbar minn dik minfuqa fl-1996 (Lm810,080).

Ladarba aħna għandna policy għaqlija, l-allokazzjoni għas-subvention m'għandhiex għalfejn tiżdied, anzi fil-fatt se tonqos għax fejn in-nefqa attwali f'subventions fl-1995 kienet ta' Lm1.1 miljun li mbagħad is-sena l- oħra telgħet għal kważi Lm2.5 miljun, aħna għal din is-sena niżżilnieha għal Lm1 miljun.

Pero' hawnhekk tajjeb ngħid li minkejja li naqqasna din is-somma minn Lm2.5 miljun għal Lm1 miljun, il-vot totali tal-housing għas- sena 1997 huwa aħjar minn dak taħt Gvern Nazzjonalista.

Inizjattiva ġdida mill-Gvern Laburista tidher fil-vot kapitali taħt item 9. fejn qed nivvotaw is-somma ta' Lm200,000 għal żvilupp ta' nħawi ġodda għal skopijiet ta' housing soċjali, inizjattiva li l-Onor.

Austin Gatt sejħilha ċajta.

Din is-somma m'hix qiegħda biss għal Malta imma għal GĦawdex ukoll, u din barra s-somma ta' Lm20,000 li kien hemm ivvotati għal Għawdex, li minnhom il-Gvern ta' qabel ma kien nefaq xejn.

Xi tfisser din is-somma?

Naħseb li hawn min ma kienx jaf dwar il-Kummissjoni maħtura riċentement mill-Prim Ministru, l-Onor.

Alfred Sant, u ppreseduta minn Dr Karmenu Mifsud Bonnici, li qed tiġi nkarigata tfittex art tal-Gvern u art li kienet inxtrat mingħand il-Knisja biex tintuża għal skopijiet ta' housing soċjali.

Din il-Kummissjoni diġa' miexja bix-xogħol tagħha kemm f'Malta kif ukoll f'GĦawdex u filwaqt li nroddilha ħajr għax-xogħol li qed tagħmel b'koperazzjoni ma' l-Uffiċċju Konġunt, id-Dipartiment għall- Akkomodazzjoni Soċjali, l-Awtorita' tad-Djar, id-Dipartiment ta' l-Artijiet u mal-Ministeru tiegħi, inħoss li għandi nkun prudenti u ma nikkummentax aktar.

Mhux ta' b'xejn li l-ex-Prim Ministru, Dr Karmenu Mifsud Bonnici, fil-Konferenza Ġenerali tal-Partit Laburista ftit tal-ġimgħat ilu, nħatar delegat għal għomru.

Minn hawnhekk insellimlu u nirringrazzjah ta' l- għajnuna li qed jagħtina f'dan il-qasam komplikat u aggravat bin-nuqqas ta' politika ċara tal-Gvern Nazzjonalista.

Nemmen li bla ma rrid intella' xi aspettattiva, bil-ħidma tal-Prim Ministru, l-Onor.

Alfred Sant, tas- settur privat kif ukoll ta' dawk kollha fi ħdan il-Ministeru tiegħi, il- Kummissjoni għandha tagħti l-frott lill-poplu.

Dan aktar u aktar fid-dawl tal-fatt li s-settur privat qiegħed jingħata l-ikbar spazju biex jaħdem magħna ħalli flimkien u b'kuraġġ nilqgħu l-isfidi tas-seklu l-ġdid.

Għandu jkun ta' sodisfazzjon għal kulħadd il-fatt li s-settur privat fehemna u aċċettana tant li qed jitlob li jiltaqa' magħna biex jaħdem magħna fuq proġetti fil-qasam tad-djar.

Nista' ngħid li diġa' ltqajt ma' nies fis-settur bankarju, ma' kuntratturi u mat-taqsima tal-Bini u Kuntratturi tal-GRTU u saħansitra diġa' kien hemm min offrielna għall-bejgħ numru sabiħ ta' appartamenti ġodda.

Dan juri li s-settur privat diġa' qed irabbi fiduċja fina għax induna li aħna partit serju u aħna min-naħa tagħna għarafna li dan is-settur irid jaħdem magħna.

Meta l-poplu jara l-Kummissjoni tħaffef bix-xogħol tagħha, meta jara li l- privat qed jitkellem magħna u meta jara s-serjeta' maniġerjali tal-Prim Ministru, l-Onor.

Alfred Sant, bilfors jimtela bil-kuraġġ għax b'dan il-mod se jkollna riżultati ferm aħjar.

Min żamm lill-Gvern Nazzjonalista milli jagħmel biċċa xogħol bħal din?

Ħadd ma żammu!

Iżda l-Gvern Nazzjonalista tilef iċ-ċans mentri aħna dan iċ-ċans ħadnieh.

Dan juri biċ-ċar li l- Gvern Nazzjonalista kien Gvern għażżien.

Ħafna kunsilli lokali u soċjetajiet iridu jiltaqgħu magħna u għalkemm ma nistax niltaqa' magħhom f'daqqa, beħsiebna niltaqgħu magħhom kollha.

Jien diġa' tkellimt ma' xi wħud minnhom, fosthom il-kunsilli lokali ta' Bormla u tal-Furjana u meta smajthom komplejt nikkonferma li f'dawn iż-żewġt ibliet hemm problemi kbar ta' housing soċjali.

Qabel l-Elezzjoni Ġenerali ta' l- 1996 jiena, bħala kelliem ewlieni tal-Partit Laburista dwar il-housing, kont mistieden mill-Kunsill Lokali tal-Furjana biex nattendi għal konferenza stampa li għaliha kien mistieden ukoll il-Ministru Nazzjonalista responsabbli mill-housing, l-Onor.

Ċensu Galea, iżda li mbagħad ma attendiex.

Dak inhar mill-ewwel għaraft is-serjeta' tal-Kunsill tal- Furjana f'dak li jirrigwarda l-housing għax fil-fatt kienu tawni rapport sħiħ u serju fuq il-qagħda tal-housing fil-lokal.

Wara l-elezzjoni jien erġajt iltaqjt magħhom u ddiskutejna fil-pubbliku l-problemi li qed iħabbtu wiċċhom magħhom il-Furjaniżi fil-qasam tal-housing u saħansitra ħaduni ma' l-Arċipriet inżur il-postijiet li se jiġu mwaqqgħa.

Min-naħa tagħna aħna ħadna l-inizjattiva biex fi Frar inwettqu survey dwar id-djar battala fil- Furjana u għamilna proġett pilota biex tiġi ppreċiżata d-dimensjoni tal- problema li teżisti.

Fil-fatt uffiċjali tad-Dipartiment għall- Akkomodazzjoni Soċjali qed jaraw kemm hawn postijiet bħal dawn, u fejn huwa possibbli, jaraw anke l-kondizzjoni ta' dawn il-postijiet.

Jiena, flimkien mad-Dipartiment, għamiltha ċara pubblikament li dan is-survey bl-ebda mod m'għandu x'jaqsam ma' xi ordni ta' rekwiżizzjoni għax dik is-sistema issa spiċċat.

Barra li tlabna għall-appoġġ u l-koperazzjoni ta' kulħadd, tlabna wkoll l-għajnuna tas-sidien ta' dawn il-postijiet.

U peress li għandna rieda tajba u qed inkunu ġenwini f'dak li nagħmlu, sibna l-appoġġ sħiħ tal- Kunsill Lokali, ta' l-Arċipriet, tal-Provinċjal tal-Kapuċċini, tal- ġurnalisti u anke ta' l-istess sidien ta' dawn il-postijiet vojta.

Wara li nlestu dan is-survey inkunu nistgħu verament naqbdu l-barri minn qrunu billi flimkien mal-partijiet konċernati nagħtu bidu għat-tieni fażi biex ma nħallux il-Furjana tkompli titbattal b'mod mgħaġġel mir-residenti billi nipprovdu postijiet aktar diċenti u b'aktar kumditajiet.

F'dak li jikkonċerna l-qasam tad-djar jiena nixtieq li nara l-Furjana f'qagħda aħjar milli hi u għaldaqstant il-Gvern Laburista ħa din l-inizjattiva permezz tal- proġett pilota.

X'żamm lill-Gvern Nazzjonalista milli jagħmel dan?

Il- Gvern Nazzjonalista kien wera li kien nieqes minn dawn l-ideat friski u moderni.

F'ittra li bagħatli l-Kunsill Lokali tal-Furjana, iffirmata mis- Sindku, wera li apprezza l-inizjattiva tal-Gvern tiegħi favur il-housing f'dan il-lokal.

L-ittra tgħid hekk:

"4 ta' Frar, 1997 Onor. Alfred Portelli Ministru tad-Djar Floriana

APPREZZAMENT GĦALL-INIZJATTIVA FAVUR IL-HOUSING FIL-FLORIANA

Sħabi u jien nixtiequ nuru l-apprezzament tagħna għall-mod assidwu tiegħek biex issir magħrufa l-entita' tal-problema ta' djar inabitabbli fil-Floriana.

Fil-fatt, l-eżerċizzju li pproponejt għandu jservi biex nibdew l-ewwel pass li għandu jwassalna biex nissuperaw problema soċjali li matul iż- żmien tħalliet taħt it-tapit.

Nieħu din l-opportunita' biex nirringrazzjak personalment għal din l- inizjattiva tiegħek u nitolbok twassal l-apprezzament tagħna lill-Prim Ministru li aċċetta li l-Floriana tkun proġett pilota, kif ukoll lill- uffiċjali kollha involuti f'dan l-eżerċizzju.

Nemmen li l-ħidma li bdejna flimkien għandha tkun perseveranti kif ukoll pożittiva b'risq il-komunita' tal-Floriana.

Inselli għalik

Publio Agius Sindku

Mr Chairman, nixtieq nitlob il-permess tal-Kamra sabiex inpoġġi fuq il- Mejda kopja ta' din l-ittra kif ukoll kopja ta' press release li ħareġ id- Dipartiment.

THE CHAIRMAN: Hawn permess?

(Onor. Membri: Iva)

Il-permess ingħata

ONOR.

ALFRED PORTELLI: Mr Chairman, inqiegħed fuq il-Mejda tal-Kamra:-

Ittra mibgħuta mis-Sindku tal-Kunsill Lokali tal-Floriana lill- Ministru tad-Djar fl-4 ta' Frar 1997 dwar apprezzament għall- inizjattiva favur il-housing fil-Floriana; u

Stqarrija għall-istampa maħruġa mid-Dipartiment għall-Akkomodazzjoni Soċjali fuq survey dwar djar battala fil-Floriana.

Mr Chairman, aħna se nkomplu naħdmu flimkien fuq dan il-proġett pilota biex insibu l-aħjar mezzi demokratiċi biex ngħinu dawk milquta.

Hawnhekk nixtieq li nrodd ħajr lill-Kunsill Lokali tal-Furjana, lill-Arċipriet u lil dawk kollha li qegħdin jikkoperaw f'din il-ħidma.

Nixtieq nieħu l- opportunita' biex nappella lill-kunsilli lokali li ladarba huma l-gvern lokali jieħdu l-qasam tal-housing soċjali bis-serjeta' u jagħmlulna rapporti serji fejn jindikaw is-sitwazzjoni reali ta' din il-problema fir- raħal jew belt tagħhom kif wkoll jagħmlu proposti u rakkommandazzjonijiet serji li nkunu nistgħu nwettquhom bil-limitazzjonijiet finanzjarji li għandna.

Mr Chairman, iltqajt ukoll mal-Kummissjoni Nazzjonali Persuni b'Diżabilita' bil-għan li tingħata prijorita' lill-ħtieġa li fid-djar tal- Gvern ma jkunx hemm xkiel għal dawn il-persuni, anzi jkun hemm il- faċilitajiet ta' aċċessibilita' u manuvrabilita'.

Fil-Diskors tal-Budget għal din is-sena, il-Ministru ta' l-Ekonomija u l-Finanzi, l-Onor.

Lino Spiteri qal illi taħt l-Amministrazzjoni preżenti, l-Awtorita' tad-Djar waqt li se tħaddem l-iskemi li kellha, beħsiebha tippjana skemi u kriterji li jirriflettu aħjar il-qagħda tal-lum fil-kontest ta' ħtiġijiet soċjali reali.

Fil-laqgħa mal-Kummissjoni Nazzjonali Persuni b'Diżabilita' fil-15 ta' Jannar 1997 ħadt pjaċir illi rappreżentanti ta' din il-Kummissjoni ressqu diversi proposti bil-għan li jkomplu jitjiebu s-servizzi mill- Ministeru tad-Djar favur il-persuni bi ħtiġijiet speċjali.

Dawn talbu li jkun hemm reviżjoni ta' l-iskemi ta' għajnuna offruti mid-Dipartiment għall- Akkomodazzjoni Soċjali, l-aktar dik magħrufa bħala HD 13.

Ġiet milqugħa l- proposta li delegazzjoni magħmula minn rappreżentanti ta' din il- Kummissjoni tiltaqa' mad-Direttur tal-Bini u Kostruzzjoni u l-periti tiegħu biex dawn ta' l-aħħar jiġu familjarizzati mal-ħtiġijiet ta' persuni bi bżonnijiet speċjali.

Jiena ssuġġerejt lil din il-Kummissjoni biex tagħmilli rapport bil-proposti tagħha rigward il-politika tal-Gvern Laburista, kif imfissra fil-Programm Elettorali, u fuq dak li ntqal fid- Diskors tal-Budget.

Quddiem id-Dipartiment għall-Akkomodazzjoni Soċjali bħalissa hemm xi 280 applikazzjoni għal akkomodazzjoni alternattiva minn familji li għandhom xi membru b'diżabilita' u mill-1 ta' Novembru 1996 sal- lum l-Awtorita' u d-Dipartiment solvew 28 każ minnhom.

Irrid ngħid li jien iltqajt u ddiskutejt mal-Lohombus Corporation u mal- Bank of Valletta rigward dak li ntrabatna miegħu fil-Programm Elettorali tagħna fejn, f'paġna 15, għidna illi kull fejn jista' jkun, il-Partit Laburista, bi sħab mas-settur privat, jassigura liċ-ċittadin opportunitajiet indaqs għal housing billi fost miżuri oħra "jitjiebu l- kondizzjonijiet tar-rati ta' l-imgħax fuq self għal djar għall-familji bi dħul baxx".

Dan qed ngħiduh mingħajr l-ebda ħsieb ta' xi aspettattiva u ħolqien ta' inċertezzi.

L-ewwel u qabel kollox, kemm il-Gvern kif ukoll is- settur bankarju għandhom jemfasizzaw il-ħtieġa li ż-żgħażagħ jiġu edukati minn kmieni biex jibdew ifaddlu għall-akkwist tad-dar futura tagħhom.

Infatti, il-Lohombus dalwaqt se jibda kampanja oħra pubbliċitarja biex jinkoraġġixxi t-tfaddil ma' din il-Corporation bil-ħsieb primarju ta' xiri jew bini ta' djar futuri mid-depożitanti.

F'dawn it-taħdidiet qed tiġi kkonsidrata l-possibbilta' li jkun hemm skemi ta' self għal uħud minn dawk li jkunu jridu jestendu d-djar tagħhom.

Anke l-Bank of Valletta wiegħed li lest joffri l-esperjenza tiegħu lill-Ministeru fil-qasam tal-house loans, anzi qal li jrid jidħol parti fi skemi ta' self għal xiri ta' akkomodazzjoni soċjali pprovduti mill-Gvern.

Il-Bank of Valletta diġa' sellef madwar Lm19 miljun lill-klijenti tiegħu waqt li l-Lohombus Corporation sellfet is-somma ta' madwar Lm94 miljun li minnhom Lm43 miljun huma mingħajr sussidju u Lm51 miljun bis-sussidju.

Il-fatt illi l-Bank of Valletta jrid jidħol fl-iskemi tagħna juri fiduċja fit-tmexxija tal-Gvern il-ġdid u li mhux qed jagħti widen għall-inċertezzi allegati mill-kelliema ta' l-Oppożizzjoni.

Konxju mill-qagħda ħażina fil-qasam tad-djar soċjali, Gvern Laburista jrid li jkompli bil-politika tiegħu li bini qadim, battal jew f'qagħda ħażina jiġi żviluppat biex jerġa' jsir abitabbli u għal dan il-għan se nagħtu l- inċentivi.

Is-settur privat, inkluża l-GRTU, fit-taħdidiet li kellu miegħi wera x-xewqa li jaħdem f'dan il-proġett ukoll.

U meta kif irrapporta ġurnal Nazzjonalista li fil-laqgħa li kellha miegħi l-GRTU ħarġet diżappuntata!

Altru milli ħarġet diżappuntata, għax il-GRTU uriet li hija interessata ħafna fil-politika tal-Gvern Laburista dwar bini ta' akkomodazzjoni soċjali, dwar il-manutenzjoni tal-bini tal-Gvern u dwar riġenerazzjoni ta' postijiet battala jew li qegħdin fi stat dilapidat.

Id-Direttur Ġenerali tal-GRTU, is-Sur Vincent Farrugia, tant fehem x'ġid jista' jinħoloq b'din il-ħidma fejjieda u għaqlija illi huwa stess fisser l-importanza ta' dan kollu billi qal li dan jiġġenera ħafna xogħol u impiegi.

Dak il-ħin waqt il-laqgħa stess - għax jien nimxi bi djalogu - l-għaqda laqgħet il-proposta tiegħi biex tippreżenta rapporti dettaljati dwar is-sehem tal-privat f'dan il-qasam kif ukoll dwar l-inċentivi li l-GRTU qiegħda tistenna li jingħataw lill-privat biex b'hekk aktar djar battala tal-privat joħorġu għall-kiri.

U mela tiġu tgħidu li l-GRTU ħarġet diżappuntata!

Ma tafux li l-GRTU sabet Ministru li jismagħha u jistmaha tax-xogħol li tagħmel!

Aħna rridu naħdmu flimkien biex verament nibnu l-futur tagħna fis-sod.

Peress li huma konxji mill-problema kbira li telqilna ma' saqajna l-Gvern ta' qabilna u għax għarfu s-serjeta' u l-onesta' tagħna, ħafna qed jersqu biex jaħdmu magħna u saħansitra qed iressqulna l-proposti tagħhom sabiex fuq kollox huma wkoll ikunu jistgħu jgħixu ħajja aħjar u f'ambjent li jixirqilna.

Jiena ma nqtajtx minn mal-poplu u kull fejn kien hemm bżonn mort personalment, bħal meta waqgħu s-soqfa f'Bormla u f'Tas-Sliema, fejn kont mort b'soluzzjoni lesta.

Pero' ġieli ssib min jopponilek għax ikun irid akkomodazzjoni alternattiva fl-istess raħal jew belt, kif qal tajjeb l- Onor. Censu Galea.

Per eżempju, jekk persuna jkollha ħsara strutturali fil-post tagħha f'Tas-Sliema, il-Gvern ma jistax jagħtiha akkomodazzjoni alternattiva f'Tas-Sliema stess għax id-Dipartiment lanqas għandu post wieħed battal u abitabbli f'Tas-Sliema u għalhekk ikollna noffru post alternattiv band'oħra.

Bħalissa qegħdin naħdmu fuq il-pjanti ta' area f'Bormla biex titwaqqa' kif ukoll hemm talba quddiem l-Awtorita' ta' l-Ippjanar biex nibdew inwaqqgħu ċertu bini ġewwa l-Furjana.

Bħal din it-talba hemm oħrajn li jikkonċernaw irħula u bliet oħra.

Tant writna sitwazzjoni mwiegħra f'dan il-qasam illi tajjeb nagħti l- figuri, kategorija kategorija, ta' l-eluf ta' nies li qed jitolbu akkomodazzjoni alternattiva.

Dawn huma mqassmin hekk: in-numru ta' nies bi djar perikolużi huwa ta' 581; nies li l-post tagħhom huwa sub-standard hemm 785; nies sharing xi fond hemm 1,154; nies li għandhom mard fil-familja 748; nies li jridu jibdlu 244; single mothers 76; nies separati 222; anzjani 27; koppji biex jiżżewġu 199; single persons 115 u kategoriji oħra 613.

Meta wieħed iħares lejn il-lista jsib li hemm mijiet ta' nies kważi f'kull kategorija.

Mhux ta' b'xejn li kulħadd qed jitlob l-appuntamenti biex jiltaqa' magħna!

Pero' minn hawnhekk ikolli ngħid lil dawn in-nies li huwa impossibbli li fi żmien daqshekk qasir naraw dawn il-mijiet kollha.

Minn mindu sirt Ministru u bdejt nara l-madwar 5,000 applikazzjoni li hemm sibt li dawn m'humiex up-to-date u allura m'humiex qed jagħtu stampa reali tas-sitwazzjoni preżenti; per eżempju, hemm indirizzi differenti minn dawk ta' meta l-inidvidwu kien għamel it-talba oriġinali tiegħu.

L-Oppożizzjoni Nazzjonalista qaltilna li meta kienet fil-gvern kienet ħasbet biex tippubblika l-lista tal-punti ta' l-applikanti.

Din kienet bdiet tissemma fl-aħħar jiem ta' qabel l-elezzjoni għax kienu jafu li se jaqilgħu tkaxkira.

Pero' din hija xi ħaġa li ma setgħetx; issir għax l- applikazzjonijiet m'humiex korretti u għalhekk fl-istess ħin m'humiex jagħtu stampa ċara tas-sitwazzjoni.

Għal dan il-għan jien tkellimt mad- Dipartiment biex l-applikazzjonijiet jiġu aġġornati billi nibagħtu questionnaire lil kull applikant.

B'hekk ikollna stampa aktar ċara ħalli nkunu nistgħu nippjanaw aħjar dwar kif għandha tittaffa l-problema ta' dawn in-nies.

Per eżempju, qiegħed jirriżultalna li jkun hemm nies li minkejja li għandhom dħul li huwa aktar mid-dħul medju, xorta waħda qegħdin japplikaw għal post mingħand id-Dipartiment.

Naturalment għandhom dritt li japplikaw - u dan id-dritt se nħalluh - pero' għandna nkunu nafu eżattament kemm għandna min applika li għandu dħul ogħla mid-dħul medju ħalli nkunu nistgħu nippjanaw aħjar.

GĦax m'għandniex, per eżempju, naqsmu dawn l- applikazzjonijiet fi tliet kategoriji skond id-dħul finanzjarju ta' l- individwu, fosthom ikun hemm il-kategorija ta' dawk li jaqilgħu mill- minimum wage 'l isfel li ma jkunux jifilħu jħallsu kirjiet għoljin u wħud minnhom, speċjalment dawk bir-relief, qed igħixu verament fi stat miżeru, f'postijiet sub-standard jew perikolużi?

Hu proprju dan li qed nagħmlu f'dawn il-ġimgħat.

Meta sirt Ministru rriżultali wkoll li d-derequisitions fuq postijiet li huma fi stat ħażin u li qegħdin għand id-Dipartiment kienu waqgħu lura u minħabba f'hekk, f'ċerti każi d-Dipartiment kien qed ikollu jħallas il- kontijiet tad-dawl u l-ilma.

Fil-fatt kont issuġġerejt li tittieħed azzjoni immedjata biex waqt li neħilsu minn proprjeta' li m'hijiex utli nevitaw ukoll il-ħela ta' flus.

Ħaġa oħra li sirt konxju minnha kienet li t-talbiet ġustifikati għal bdil minn post tal-Gvern għal ieħor - għax hawnhekk dejjem qed nitkellmu fuq postijiet tal-Gvern - kienu kważi weqfin għal kollox.

Aħna diġa' bdejna nipproċessaw dawn l-applikazzjonijiet u qed isiru l-inspections mid- Dipartiment fuq il-postijiet ikkonċernati ħalli nevitaw il-qerq meta jsir dan it-tip ta' bdil.

Fil-housing estates tal-Gvern qabel ma kenux isiru inspections bir- riżultat li f'ċerti postijiet hemm nies li m'humiex intitolati li joqogħdu hemm, u hemm min għadda l-post lil ħaddieħor anke b'kera minflok ma għadda ċ-ċwievet tal-post lid-Dipartiment.

Fi żmien Gvern Nazzjonalista kien hemm postijiet li ġew okkupati minn squatters li ilhom hemm is-snin u allura issa trid ħafna nkwiet biex taqlagħhom minn hemm peress li wħud għandhom il-familja.

Għall-kuntrarju, f'kull każ ġdid ta' squatting li ġie rrapportat lili wara s-26 ta' Ottubru 1996 tajt direttiva biex dawn jitkeċċew.

Jien nemmen li ħadd ma għandu juża l-forza biex jieħu post tal- gvern imma għandu jkun hemm raġunijiet ġustifikati biex wieħed jikkwalifika għal post tal-gvern.

Aħna osservajna li filwaqt li qabel ma nbidel il-Gvern il-każijiet ta' homeless persons kienu jkunu ftit, dawn issa faqqsu b'rata allarmanti u filwaqt li qabel dawn kienu jiġu riferuti mill-ewwel lid-Dipartiment, illum, Alla jbierek, dawn qed jiġu riferuti direttament lill-Ministeru.

Dan juri li hemm xi ħadd jew xi wħud li filwaqt li qabel kienu jaħbu dawn il-każijiet, illum qed isibuha komda li jqisuhom bħala homeless u jiġu direttament quddiem il-Ministeru.

GĦalhekk, il-Ministeru qed jikkordina kontinwament il-ħidma tiegħu f'dan is-settur kemm mas-social workers tad- dipartiment tagħna kif ukoll ma' dawk taċ-Ċentru Ħidma Soċjali ta' Santa Venera.

Aħna qed inħossu li ġejja pressjoni qawwija ferm fuqna minn kull kategorija ta' applikanti u jidher li se jkun diffiċli li l-problema tittaffa malajr.

Permezz tad-Dipartiment għall-Akkomodazzjoni Soċjali, aħna bdejna nitrattaw l-ewwel dawk il-każi li verament huma ġustifikati u hawnhekk irrid infakkar li jien kont tajt il-permess lill-Oppożizzjoni Nazzjonalista biex tara dawn il-files, anzi jien nirrikmandalha tara wkoll il-files ta' dawn l-aħħar disa' snin!

Sur President, aħna qegħdin naħdmu wkoll biex innisslu fin-nies aktar fiduċja għax dawn kienu tilfu l-fiduċja fl-Awtorita' tad-Djar meta bdew jaraw li kien hemm min, per eżempju, ħa post b'ittra ffirmata miċ-Chairman, Dr Tufigno, li ġġib id-data ta' l-24 ta' Ottubru tas-sena l-oħra, jiġifieri jumejn biss qabel l-Elezzjoni Ġenerali, jew inkella kien hemm min applika u ħa post li sal-lum għadu ma nbeniex jew ma tlestiex.

Dawn huma każijiet ta' vote catching u minn hawnhekk jidher ċar x'ġiet imġiegħla tagħmel l- Awtorita' tad-Djar mill-Gvern Nazzjonalista.

Sur President, ikun tajjeb jekk hawnhekk ngħid li l-għadd ta' applikanti għal post alternattiv mill-1 ta' Novembru tas-sena l-oħra sa l-aħħar ta' Jannar li għadda żdied b'250 u din iż-żieda tirrifletti l-fiduċja li ċerti nies għandhom fil-Gvern Laburista kif ukoll kemm kien fjakk il-programm ta' housing tal-Gvern Nazzjonalista.

Hawn ta' min jgħid ukoll li matul l- istess perjodu li kien hemm dik iż-żieda fl-applikazzjonijiet, ingħataw 34 post mid-dipartiment u dan in-numru ma jinkludix dawk l-applikanti li kienu applikaw quddiem id-dipartiment u ġew mogħtija post ġdid wara li applikaw għand l-Awtorita' tad-Djar fl-aħħar tliet ħarġiet.

Sur President, fl-aħħar tliet avviżi li ħarġet l-Awtorita' tad-Djar fi żmien il-Gvern Nazzjonalista kien hemm 261 appartament għall-kiri u 263 għax-xiri filwaqt li kien hemm 1,014-il applikant għal postijiet b'kiri u 1,075 applikant għax-xiri, jiġifieri b'kollox kien hemm 2,089 applikant għal 524 appartament.

Kif qed taraw, hawnhekk għandna qagħda fejn għal kull post hemm madwar ħames applikanti u għalhekk il-Gvern messu bena iżjed units ladarba hemm 'il fuq minn 1,000 applikant li kienu lesti jagħmlu sagrifiċċju u jixtru post fejn joqogħdu, fosthom hemm minn dawk il-5,000 li hemm quddiem id-D.A.S. GĦal dawn it-tip ta' nies jiena tkellimt ukoll mal- banek, fost suġġetti oħra!

Ħafna minn dawn l-applikanti se jkollhom jistennew biex imorru jabitaw fil-post li ħadu - dan mhux tort tal-Gvern preżenti iżda tort tal-Gvern Nazzjonalista li għaġġel lill-Awtorita' tad- Djar biex toħroġ il-postijiet meta kienu għadhom ma nbnewx - għax minkejja li x-xogħol tal-bini baqa' għaddej bħal qabel dan għadu ma tlestiex.

Dan kixef lill-Gvern Nazzjonalista u ta raġun lill-kritika ġusta li konna għamilna mill-bankijiet ta' l-Oppożizzjoni li l-Gvern Nazzjonalista kien ħareġ l-applikazzjonijiet minn kmieni ħafna minħabba l-elezzjoni ta' l- 1996.

Illum qed naħdmu b'koperazzjoni akbar mal-Korporazzjoni Enemalta u mal- Korporazzjoni għas-Servizzi ta' l-Ilma biex ix-xogħol meħtieġ għall-bini tal-Gvern jimxi aħjar u jsir f'waqtu.

Tajjeb li nirriflettu ftit fuq dawk l-applikanti, fosthom dawk li jinsabu fil-qiegħ, li ninsab ferm inkwetat fuqhom avolja ninsab kunfidenti li ntaffi t-tbatija ta' ħafna minnhom, kif diġa' bdejt nagħmel u għamilt f'ċerti każi.

Waqt li f'Ottubru 1996 kien hemm 4,518 applikant quddiem id- D.A.S., fl-istess ħin infakkar li l-iskemi kollha ta' l-Awtorita' tad-Djar u tad-dipartiment huma miftuħin.

Il-poplu għandu jkun jaf li bħalissa jista' japplika quddiem l-Awtorita' tad-Djar biex isewwi l-post fejn joqgħod, kemm jekk huwa s-sid kif ukoll jekk huwa inkwilin.

Anke l-iskemi għal dawk il-persuni bi bżonnijiet speċjali, kif ukoll għal għoti ta' sussidji lil min isib jikri post tal-privat, għadhom miftuħa wkoll.

Ma rridx ninsa hawnhekk l-iskema li biha inkwilin li jgħix f'post tal-gvern jista' jixtrih.

Mr Chairman, irrid ngħid li diversi ċittadini ressqulna lmenti dwar postijiet tal-gvern li jkunu għadhom kemm inbnew - bħal fil-każ tal-cluster houses ta' l-Imtarfa li kienu nbnew fi żmien il-Gvern Nazzjonalista - li qed isibuhom mimlijin difetti, li xi wħud minnhom żgur li ma tistennihomx f'bini ġdid, aktar u aktar meta l-Gvern ikun ħallas flus tajba għalihom.

Tant nemmnu li ċ-ċittadin jiġi l-ewwel u qabel kull interess ieħor li ġejt informat li din hija l-ewwel darba fl-istorja ta' l-Awtorita' tad-Djar li qiegħda ssir kawża kontra kuntrattur - hawnhekk qed nerġa' nirriferi għal każ ta' l-Imtarfa.

L-Awtorita' tad-Djar ma tistax tibqa' timxi b'mod tali li għaliex dawn huma postijiet tal-gvern allura jgħaddi kollox, biex imbagħad jiġu l-inkwilini jew is-sidien ta' dawn il-postijiet ġodda jilmentaw quddiemna.

Fuq kollox irrid ngħid li dawn il-complaints ilhom isiru minn żmien il-Gvern preċedenti u allura dak li aħna bil-kuraġġ qegħdin nirranġaw illum imissu ilu li ġie rranġat mill-Gvern preċedenti.

Aħna konxji minn din is-sitwazzjoni u għalhekk irridu li l-kuntratturi tal- bini tal-housing tal-gvern jagħmlu xogħol tajjeb mill-ewwel biex wara ma jkunx hemm għalfejn jintnefqu flus żejda biex jiġu rranġati d-difetti u x- xogħol ħażin.

Meta nitkellmu ma' kuntratturi tal-bini ta' housing soċjali jkun hemm min jaqbeż u jgħid: "X'tippretendi li għandu jkollok b'dak il- prezz!"

Jiena u l-Awtorita' tad-Djar, u ċ-ċittadin li jiġi l-ewwel, nippretendu li l-kuntrattur, hu min hu, ikun jaf għal xiex ikun dieħel għax dan ikun ħa x-xogħol bl-offerta u jkun jaf ukoll kemm huwa t-tender value tax-xogħol li toħroġ l-Awtorita' tad-Djar.

Il-fatt li kuntrattur jitfa' somma ta' flus inqas sewwa mit-tender value ma jiġġustifika bl-ebda mod li l-kuntrattur ma jagħmilx il-proġett ta' bini ta' housing soċjali kif titlob is-sengħa tal-bini.

Fil-fatt ikun tajjeb jekk ngħid li meta fittixt f'numru ta' tender documents sibt li l-ewwel tittieħed l-iktar offerta baxxa imbagħad irriżultali li din l-istess offerta tinbidlilha l-figura wara li jkun tlesta x-xogħol, s'intendi bla ma taqbeż l-ammont oriġinali tat-tender value ta' l-Awtorita' tad-Djar.

B'dan irrid infisser li ladarba l-kuntrattur ikun tħallas kif kellu jitħallas għandu jagħti x-xogħol skond is-sengħa tal-bini u skond il-kuntratt li ffirma għax wara kollox flus il- poplu għandhom jintużaw biex jinkiseb l-aħjar riżultat.

Sur President, nixtieq ngħid ukoll xi ħaġa wkoll fuq l-Uffiċċju Konġunt.

GĦalkemm dan l-uffiċċju ilu mwaqqaf minn Marzu 1993, jiġifieri erba' snin ilu, l-informazzjoni fuq il-proprjetajiet tal-Knisja għadha ma ntbagħtitx kollha mill-Knisja filwaqt li ħafna mill-informazzjoni li ngħatat hija outdated.

Dan ħoloq problemi kbar għal dan id-dipartiment u ġab ħafna tgergir mill-pubbliku.

GĦalhekk hawn jidher ċar li l-Gvern Nazzjonalista ma tax importanza biżżejjed lil dan l-uffiċċju u tista' tgħid li d-diskors ta' l-Oppożizzjoni Nazzjonalista f'dan ir-rigward huwa kundanna għalihom stess.

Sur President, aħna ħtarna Kummissjoni biex tgħin lill-Uffiċċju Konġunt fl-identifikazzjoni ta' art għall-bini ta' housing soċjali.

Aħna ma rridux li jiġri bħalma ġara taħt il-Gvern Nazzjonalista meta ngħatat art li kienet għadha ma ġietx reġistrata għand ir-Reġistratur ta' l-Artijiet, anzi f'dan ir-rigward aħna ħadna inizjattiva billi ħtarna kumitat apposta.

Hawnhekk ta' min wieħed jgħid ukoll li għall-Uffiċċju Konġunt, il-Gvern Laburista qiegħed jivvota somma akbar milli kien ppropona u nefaq il-Gvern Nazzjonalista s-sena l-oħra.

Meta nħarsu lejn id-dħul ta' dan id-dipartiment insibu li mill-kera ta' proprjeta' li qabel kienet tal-Knisja fl-1996 il-Gvern daħħal Lm314,000 u mhux Lm350,000 kif kien maħsub.

Figura oħra li turi l-għażż tal-Gvern Nazzjonalista hi meta fl-Estimi għas-sena 1996 kien intqal li se tidħol is- somma kbira ta' Lm2.25 miljun mill-bejgħ ta' proprjeta' li qabel kienet tal- Knisja, mentri fil-fatt daħlu biss Lm38,000.

GĦalhekk mill-kera u mill- bejgħ ta' din il-proprjeta' minflok ma l-Gvern Nazzjonalista daħħal Lm2.6 miljun daħħal biss Lm352,000 u allura hawnhekk reġa' mar żmerċ ħafna fil- mira tiegħu.

Sur President, l-Uffiċċju Konġunt għandu wkoll skema li kienet għalqet fit-30 ta' Diċembru li għadda fejn kerrej jew ċenswalist seta' jibgħat applikazzjoni għax-xiri tad-dar fejn joqgħod jew għall-fidi ta' ċens fuq dar użata miċ-ċenswalist innifsu bħala r-residenza tiegħu.

B'kollox daħlu 1,503 applikazzjoni li minnhom 495 huma minn kerrejja residenzjali, 668 minn ċenswalisti temporanji u 340 minn ċenswalisti perpetwi rivedibbli.

GĦalissa qegħdin jiġu pproċessati l-applikazzjonijiet ta' xiri ta' djar b'kera u fl-istess ħin dawk li huma reġistrati mar-Reġistratur ta' l- Artijiet qegħdin jiġu mogħtija prijorita' u fil-fatt id-dipartiment diġa' bagħat għal 21 biex jersqu għall-kuntratt ta' trasferiment.

Minn Novembru li għadda sa Jannar li għadda saru 191 reġistrazzjoni li jkopru 208 proprjeta', filwaqt li x-xogħol biex jiġu reġistrati 250 proprjeta' oħra qiegħed fi stat avvanzat.

L-informazzjoni mitluba mill-entitajiet Ekklesjastiċi qabel kienet qegħda tieħu fit-tul aktar milli suppost tant li jiena kellimt lil min hu responsabbli minn dan fil-Kurja.

Nixtieq ngħid ukoll li fiż-żmien il-Gvern Nazzjonalista, taħt l-ex-Segretarju Parlamentari għad-Djar l-Onor.

Joe Cassar, kienu bdew iżommu l- applikazzjonijiet fil-ministeru u mhux għand id-Dipartiment għall- Akkomodazzjoni Soċjali kif suppost isir.

Infatti dawn marru ittieħdu lura għand id-dipartiment ftit jiem qabel l-aħħar l-elezzjoni u allura dan ifisser li l-ex-Ministru Ċensu Galea kien żamm dawn l-applikazzjonijiet fil- ministeru tiegħu.

Ara jiena m'għamiltx hekk.

Ladarba jien verament irrid li jkollna trasparenza, bħala ministru jiena qatt ma ndħalt lid-dipartiment rigward applikazzjonijiet jew allokazzjonijiet.

Mr Chairman, se ngħid xi ħaġa issa dwar il-plots u dwar l-ipokrezija u d- diżonesta' tal-Gvern Nazzjonalista fuq dan is-suġġett.

Filwaqt li dawn bdew inewħu li l-plots m'għandhomx jingħataw u li għandu jsir l-aħjar użu mill-artijiet, rriżultalna li f'April ta' l-1996 l-Awtorita' tad-Djar kienet applikat quddiem l-Awtorita' ta' l-Ippjanar - ref.PA1312/96/BLR - biex jitqassmu plots għal semi-detached villas.

Dan ifisser li l-Gvern Nazzjonalista jew kien sejjer kontra l-policy tan-"no plots" ta' l-ex- Ministru Ċensu Galea jew inkella dawn kienu joħorġuhom bl-iskop ta' vote catching fl-Imtarfa, li huwa fid-distrett ta' l-ex-Ministru.

Araw x'diżonesta'!

Minħabba s-sitwazzjoni akuta, ħadt l-inizjattiva biex nagħmlu survey dwar il-postijiet battala li jaqgħu taħt l-Uffiċċju Konġunt u issa sibna 17-il post. Dawn il-postijiet se jiġu trasferiti lill-Awtorita' tad-Djar u permezz ta' dan is-survey tkun tista' tara jekk il-postijiet jistgħux jerġgħu jsiru abitabbli jew inkella jekk jistgħux jiġu żviluppati mod ieħor.

Jekk dawn il-postijiet isiru abitabbli jkunu jistgħu jgħaddu f'idejn id-Dipartiment għall-Akkomodazzjoni Soċjali biex jallokahom bħala housing soċjali.

Qegħdin nagħmlu wkoll survey fuq il-postijiet battala li l-gvern hu sidhom u li nistgħu nagħmluhom postijiet abitabbli u b'hekk inżidu l-istock ta' dawn il-postijiet.

Kif wiegħed, il-Gvern Laburista se jneħħi l-VAT u kif jidher mill-white paper f'ċerti każijiet l-inkwilini jew is-sidien ta' postijiet li jenħtieġu ċertu tiswijiet se jibbenefikaw mit-tneħħija tal-VAT.

Aktar 'il quddiem - din diġa' tkellimt dwarha mal-Ministru Charles Buhagiar - għandna niltaqgħu mad-disa' familji li baqa' jabitaw ġewwa Tigne'.

Għandna inizjattivi oħra għal quddiem iżda m'huwiex għaqli li nitkellem għalissa fuqhom.

Biex inkomplu ntejbu l-effiċjenza fid-dipartiment ħadna passi biex ma jkollniex xogħol duplikat billi skemi li bħalissa qegħdin għand id- Dipartiment għall-Akkomodazzjoni Soċjali se jmorru għand l-Awtorita' tad- Djar, bħal, per eżempju, l-iskemi SHD 16 u 14 tas-sussidju fuq self mil- Lohombus, l-iskema SHD 13 tas-sussidju b'diżabilita', skema SHD 17 fuq refund tal-VAT u l-iskema SHD 11 tas-sussidju fuq kera tal-privat.

Mr Chairman, jiena nixtieq nagħlaq billi ngħid lill-poplu sabiex ikollu fiduċja f'dak li qegħdin nagħmlu għax aħna, minkejja s-sitwazzjoni kerha u ħażina li writna, minkejja l-ħofra finanzjarja kbira li writna mingħand il- Gvern preċedenti, għamilna u qed nagħmlu dak kollu possibbli sabiex intaffu l-problema kbira li writna fil-qasam soċjali tal-housing.

Grazzi, Mr Chairman.

THE DEPUTY CHAIRMAN: Grazzi.

Skada l-ħin tad-diskussjoni fil-Kumitat ta' Provvista.

Il-mistoqsija hija l-emenda għall-Vot 49 kif imressqa u moqrija mill- Onor. Austin Gatt.

Dawk favur?

(Onor. Membri: Aye) Dawk kontra?

(Onor. Membri: No) Negatived.

ONOR.

MEMBRU: Division.

THE DEPUTY CHAIRMAN: Din id-division tittieħed minn hawn u ħames minuti oħra.

Billi ntalbet votazzjoni l-Kumitat ġie sospiż fid-9.30 p.m. u rriżuma ħames minuti wara.

THE DEPUTY CHAIRMAN: Se nerġa' npoġġi l-mistoqsija.

Il-mistoqsija hi l- emenda għall-Vot 49 kif imressqa u moqrija mill-Onor.

Austin Gatt.

Dawk favur?

(Onor. Membri: Aye) Dawk kontra?

(Onor. Membri: No) Negatived.

ONOR.

MEMBRU: Division.

VOTAZZJONI NRU.

FAVUR: 32

L-Onor.

|Abela Tony |Gatt Austin | |Agius Francis|Gonzi Lawrence | |Bonnici Josef|Hyzler George | |Bonnici |Mifsud Bonnici Antoine | |Michael | | |Borg Joe |Mugliett Jesmond | |Borg Tonio |Muscat Claude | |Cassar Joe |Muscat Richard | |D'Amato Helen|Psaila Savona Joe | |De Marco |Pullicino George | |Guido | | |Deguara Louis|Pullicino Orlando Jeffrey | |Farrugia Jean|Refalo Michael | |Pierre | | |Fenech Adami |Tabone Anton | |Eddie | | |Frendo |Vassallo Edwin | |Michael | | |Galea Censu |Vella John | |Galea Louis |Zammit Ninu | |Galea Pace |Zammit Dimech Francis | |Victor | | | | |

KONTRA: 34

L-Onor.

|Abela Carmelo|Farrugia Michael | |Abela Joseph |Farrugia Noel | |Agius Chris |Grech Edwin | |Attard |Gulia Gavin | |Montalto John| | |Bartolo |Herrera Jose' | |Evarist | | |Borg Karmenu |Mangion Charles | |Brincat Leo |Mintoff Dom | |Buhagiar |Mizzi Joe | |Charles | | |Buhagiar |Pace Bertu | |Louis | | |Camilleri |Portelli Alfred | |Maria | | |Cardona Chris|Refalo Anton | |Chircop Karl |Sant Alfred | |Cilia Joe |Sceberras Trigona Alex | |Dalli Helena |Schembri Adami Sandro | |Debono Grech |Vassallo Adrian | |Joe | | |Farrugia |Vella George | |Anglu | | |Farrugia Joe |Vella Karmenu |

L-emenda m'għaddietx.

THE DEPUTY CHAIRMAN: Issa se npoġġi l-mistoqsija fuq il-Voti tal- Ministeru tad-Djar.

Il-mistoqsija hi:

VOT 49 - MINISTERU TAD-DJAR

Illi s-somma ta' mhux iżjed minn Lm 560,000 li titħallas mill-Fond Konsolidat tiġi applikata taħt il-Vot 49 - Djar, kif dettaljata fl- Abbozz ta' l-Estimi Ġenerali ta' Nefqa għas-sena 1997.

Dawk favur?

(Onor. Membri: Aye) Dawk kontra?

(Onor. Membri: No) Carried.

Ir-riżoluzzjoni taħt il-Vot 49 għaddiet.

THE DEPUTY CHAIRMAN: Il-mistoqsija hi:

VOT 50 - UFFIĊĊJU KONĠUNT

Illi s-somma ta' mhux iżjed minn Lm 418,000 li titħallas mill-Fond Konsolidat tiġi applikata taħt il-Vot 50 - Uffiċċju Konġunt, kif dettaljata fl-Abbozz ta' l-Estimi Ġenerali ta' Nefqa għas-sena 1997.

Dawk favur?

(Onor. Membri: Aye) Dawk kontra?

(Onor. Membri: No) Carried.

Ir-riżoluzzjoni taħt il-Vot 50 għaddiet.

THE DEPUTY CHAIRMAN: Il-mistoqsija hi:

VOT XIII - MINISTERU TAD-DJAR

Illi s-somma ta' mhux iżjed minn Lm 3,042,000 li titħallas mill-Fond Konsolidat tiġi applikata taħt il-Vot XIII - Ministeru tad-Djar, kif dettaljata fl-Abbozz ta' l-Estimi Ġenerali ta' Nefqa għas-sena 1997.

Dawk favur?

(Onor. Membri: Aye) Dawk kontra?

(Onor. Membri: No) Carried.

Ir-riżoluzzjoni taħt il-Vot XIII għaddiet.

Fid-9.37 p.m. il-Kamra rriżumiet u l-Viċi President tal-Kumitati rrapporta li l-Voti 49, 50 u XIII taħt il-Ministeru tad-Djar kienu ġew approvati mill- Kumitat ta' Provvista.

MADAM SPEAKER: Grazzi.

Nitlob lill-Viċi Prim Ministru sabiex jekk jogħġbu jressaq l-Aġġornament tal-Kamra.

AĠĠORNAMENT

ONOR.

GEORGE VELLA: Madam Speaker, nipproponi l-Aġġornament tal-Kamra għal għada l-Erbgħa, 12 ta' Frar, 1997 fis-6.00p.m. b'din l-aġenda:

Ordnijiet tal-Ġurnata

Kumitat ta' Provvista - Estimi Ġenerali 1997

L-GĦaxar Jum Stabbilit

Voti tal-Ministeru tas-Saħħa, Kura ta' l-Anzjani u Affarijiet tal-Familja

MADAM SPEAKER: Skond il-Mozzjoni Nru. 37 tal-15 ta' Jannar, 1997 il- Kamra hija aġġornata għal għada l-Erbgħa, 12 ta' Frar, 1997 bl-aġenda kif komunikata mill-Viċi Prim Ministru.

Fid-9.39 p.m. il-Kamra aġġornat mingħajr ma saret il-mistoqsija.

MISTOQSIJIET GHAL TWEĠIBIET ORALI IMWIEĠBA BIL-MIKTUB

ENEMALTA - RAPPORT

L-ONOR.

AUSTIN GATT staqsa lill-Ministru tal-Kummerċ: Jista' l- Ministru jgħid jekk ir-rapport dwar il-Korporazzjoni Enemalta huwiex lest u jekk iva, jista' jpoġġi kopja tiegħu fuq il-Mejda tal-Kamra?

Jista' l- Ministru jgħid kemm tħallsu jew se jitħallsu l-konsulenti?

ONOR.

LEO BRINCAT: Nirreferik għar-rapport li tqiegħed fuq il-Mejda tal- Kamra fis-seduta ta` filgħaxija tat-28 ta` Jannar 1997 u li ġie ppubblikat l-għada mid-Dipartiment ta` l-Informazzjoni.

PA - SISTEMA TA' "COMMUTED PARKING"

L-ONOR.

ĊENSU GALEA staqsa lill-Vici Prim Ministru, Ministru għall- Affarijiet Barranin u ta' l-Ambjent.: Billi f'xi "areas" f'Malta l- Awtorita' ta' l-Ippjanar għandha sistema ta' "commuted parking", jista' jekk jogħġbu l-Viċi Prim Ministru jagħti tagħrif dwar fejn qed titħaddem din l-iskema?

Jista' jgħid kemm sal-lum kienu l-persuni li wżaw din il- faċilita' biex ikunu jistgħu joħorġu l-permessi tal-bini meħtieġa?

Kemm minn dawn il-"car parks" inbnew u fejn?

Meta hu mistenni li jiżdiedu aktar "areas li jkunu jistgħu jagħmlu użu mill-"commuted parking scheme"?

Billi xhur ilu l-Awtorita' ta' l-Ippjanar iffinalizzat studju dwar din l-iskema għall-użu f'San Pawl il-Baħar, jista' jekk jogħġbu l-Viċi Prim Ministru jgħid meta fil-fatt se tibda tintuża din l-iskema f'dawn l-inħawi?

ONOR.

GEORGE VELLA: Il-"Commuted Parking Payment Scheme" fil-preżent qiegħda tiġi operata fil-Kunsilli Lokali ta` San Ġiljan, Sliema, Valletta u Floriana.

In-numru ta` żvilupp li jikkontribwixxu għal din l-iskema huma: 02 fl-1994 1 f` San Ġiljan u 1 f` Ta` Sliema 16 fl-1995 5 f` San Ġiljan, 8 f` Ta` Sliema u 3 f` Valletta/Floriana 12 fl-1996 3 f` San Ġiljan, 7 f` Ta` Sliema u 2 f` Valletta/Floriana 01 fl-1997 F` San Ġiljan

It-total ta` 31 żvilupp li jikkontribwixxu għal din l-iskema b`area totali ta`: 10 f` San Ġiljan 16 f` Ta` Sliema 05 f` Valletta/Floriana

Bħalissa hemm 8 permessi li qed jistennew biex joħorġu u li għandhom pendenti il-pagament tal-parkeġġ.

S`issa ma nbnewx "car parks" bil-flus li nġabru.

L-iskema qiegħda bħalissa tiġi riveduta biex tistabilixxi proċedura kif din tista` ukoll tapplika f`inħawi oħra ta` Malta.

Il-metodoloġija l-ġdida tistabilixxi ukoll jekk l-iskema tkunx tajba li tiġi applikata għal dik l- area partikolari u anke kemm hi s-somma tal-flus meħtieġa għall-proviżjoni tal-parkeġġ għal kull area differenti.

Arei ġodda jiġu mistħarrġa sabiex jiddaħħlu fl-iskema meta din ir-reviżjoni tiġi kompluta.

Il-"Commuted Parking Payment Scheme" għall-implimentazzjoni f` San Pawl il- Baħar, għadha ma ġietx iffinaliżżata u trid tistenna ir-reviżjoni imsemmija hawn fuq.

SOĊJETAJIET SPORTIVI - SUSSIDJU FUQ KONTIJIET TAD-DAWL

L-ONOR.

ĊENSU GALEA staqsa lill-Ministru ta' l-Edukazzjoni u Kultura Nazzjonali: Billi l-Ministru tal-Kummerċ f'risposta għall- mistoqsija parlamentari numru 2001 weġibni li l-Korporazzjoni Enemalta mhijiex f'pożizzjoni li tgħin lill-"clubs" u assoċjazzjonijiet oħra billi jitnaqqas il-prezz ta' "floodlighting bills" ta' faċilitajiet sportivi, jista' l-Ministeru tiegħek jieħu l-passi neċessarji biex jew direttament jew f'kooperazzjoni mal-Korporazzjoni Enemalta jsib mod kif igħin lil dawn il-"clubs" billi jitħallsilhom parti mill-kontijiet tad-dawl?

Liema huma (jekk hemm tali informazzjoni) il-"clubs" u assoċjazzjonijiet oħra li għandhom faċilitajiet sportivi li jużaw "floodlights" għat-"training" tagħhom?

ONOR.

EVARIST BARTOLO: Is-Segretarju Parlamentari għaż-Żgħażagħ, Sport, Kultura u Arti, bħalissa qiegħed jistħarreġ x'inhuma l-possibiltajiet ta' tnaqqis jew sussidji ossia għajnuna fuq il-kontijiet tal-elettriku, fost oħrajn, mħallsa mill-għaqdiet sportivi.

Madankollu, l-istat finanzjarju prekarju li tħalla fih il-pajjiż mill-Gvern preċedenti, ma jagħmilhiex possibbli li din il-miżura sseħħ bħalissa jew fil-futur immedjat.

MAGĦTAB - MIŻBLA

L-ONOR.

ĊENSU GALEA staqsa lill-Ministru għax-Xogħlijiet Pubbliċi u Kostruzzjoni: Billi riċentement saru dikjarazzjonijiet pubbliċi li l- miżbla tal-Magħtab se tingħalaq fi żmien qasir, jista' l-Ministru jagħti dettalji dwar meta se tingħalaq din il-miżbla?

Minbarra hekk, billi mhux mistenni li l-iskart u r-radam jispiċċaw minn Malta, meta u fejn hu mistenni li tinfetaħ miżbla ġdida?

X'konsultazzjonijiet saru jew qegħdin isiru bejn id-dipartiment konċernat u l-Awtorita' ta' l-Ippjanar biex jinstab post alternattiv għal din il-miżbla?

ONOR.

CHARLES BUHAGIAR: Ninforma lill-Onorevoli Membru li jekk il- kwantita' ta' skart li qed tiġi ġġenerata tibqa' tintrema bl-istess ritmu fil-Magħtab, huwa kkalkulat li din il-miżbla tista' tingħalaq fi żmien sentejn oħra.

Rigward il-partijiet l-oħra tal-mistoqsija, l-Onorevoli Membru huwa mitlub jistaqsi dan lill-Ministru konċernat.

KENNEDY GROVE - DRENAĠĠ

L-ONOR.

ĊENSU GALEA staqsa lill-Ministru għax-Xogħlijiet Pubbliċi u Kostruzzjoni: B'riferenza għall-mistoqsija parlamentari numru 1024 u r- risposta tagħha billi x-xogħol meħtieġ kien inbeda u reġa' twaqqaf, jista' l-Ministru jagħti tagħrif dwar x'inhi r-raġuni li għaliha dan ix-xogħol twaqqaf?

Jaf il-Ministru li dan it-twaqqif tax-xogħol, minbarra li qed ikun ta' dannu għal dawn l-inħawi qed iwassal ukoll biex ammont ta' drenaġġ jintefa' fil-baħar b'konsegwenzi koroh fuq l-inħawi?

X'inhuma d- diffikultajiet li qed iwasslu għal dan id-dewmien żejjed biex tissewwa s- sistema tad-drenaġġ?

ONOR.

CHARLES BUHAGIAR: Ix-xogħlijiet oriġinarjament inbdew nhar l-10 ta' Ottubru 1996 u twaqqfu fis-27 ta' Novembru ta' l-istess sena.

Ix- xogħlijiet kienu mwaqqfa minħabba li l-Kuntrattur ma' kienx qiegħed iħares il-kundizzjonijiet kollha tal-kuntratt partikolarment f'dak li kellu x'jaqsam ma' pendil, "watertightness" u "alignment".

Ix-xogħlijiet bħalissa għadhom ukoll weqfin minħabba li trid tinstab soluzzjoni biex jiġi ddevjat main ta' l-ilma prinċipali li jaqsam matul id- direzzjoni fejn trid titqiegħed il-katusa tad-drenaġġ.

Għal dan il-għan qiegħdin isiru taħdidiet bejn il-korporazzjoni għas-Servizzi ta' l-ilma u d- Dipartiment tad-Drenaġġ.

Ma' jirriżulta li kien hemm l-ebda fawran tad-drenaġġ fil-baħar f'dawn l- aħħar jiem wara li l-Gvern ħa l-azzjoni neċessarja, permezz ta' ħaddiema tad-Dipartiment tad-Drenaġġ, biex jelimina l-possibilita li xi ilmijiet (groundwater) li setgħu isibu ruħhom fis-sistema tad-drenaġġ u b'hekk jikkawżaw overload tas-sistema b'fawran bħala kawża prinċipali.

La darba d-Dipartiment jassigura ruħu illi jistgħu jittieħdu passi biex titranġa s-sitwazzjoni biex b'hekk ikun hemm konformita' mat-"Tender Documents" u meta jiġi devjat il-main ta' l-ilma, ix-xogħlijiet ikunu jistgħu jitkomplew b'mod normali.

MOSTA - TRIQ IL-FORTIZZA

L-ONOR.

ĊENSU GALEA staqsa lill-Ministru għax-Xogħlijiet Pubbliċi u Kostruzzjoni: Jista' l-ministeru jieħu l-passi neċessarji biex Triq il- Fortizza, fil-Mosta tiġi rranġata b'mod li d-diffikultajiet li hemm f'din it-triq minħabba l-istat tagħha jiġu rranġati mhux biss minħabba r- residenti ta' l-inħawi iżda wkoll minħabba dawk li jgħaddu minn din it-triq biex imorru fl-"area" ta' Santa Margerita?

Billi x-xogħol meħtieġ hu wieħed ta' natura infrastrutturali qawwi, jista' l-ministeru jieħu l-passi neċessarji biex dan ix-xogħol ma jdumx ma jitlesta?

ONOR.

CHARLES BUHAGIAR: Il-manutenzjoni tal-parti tat-Triq il-Fortizza li diġa asfaltata hija kompetenza tal-Kunsill Lokali.

L-asfaltar ġdid tal- parti tat-triq li twessgħat isir skond il-projoritajiet li d-Dipartiment tat-Toroq għandu f'dan ir-rigward.

MINISTERU TAX-XOGĦLIJIET PUBBLIĊI - ĦADDIEMA

L-ONOR.

ĊENSU GALEA staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jagħti tagħrif dwar kemm hu n-numru ta' ħaddiema fid-dipartimenti li jaqgħu taħtu u li għandhom is-sengħa ta' bennejja ta' ħitan tas-sejjiegħ?

X'tip ta' xogħol konness mal-bini ta' dawn il-ħitan qegħdin iwettqu dawn il-ħaddiema fil-preżent?

Kemm-il talba għandu l-ministeru biex jinbnew ħitan tas-sejjiegħ?

F'liema lokalita'?

Liema huma l-inħawi identifikati minn xi dipartiment ta' dan il-ministeru biex fihom jinbnew ħitan tas-sejjiegħ?

ONOR.

CHARLES BUHAGIAR: Bħalissa hawn ħdax-il ħaddiem ġo Malta u tlieta ġo Għawdex li għandhom is-sengħa ta' bennejja ta' ħitan tas-sejjiegħ iżda dawn mhux neċessarjament ikunu qed jagħmlu xogħol konness ma' bini ta' dan il-ħitan.

Ix-xogħol ta' Bini ta' ħitan tas-sejjiegħ kien isir mill-"Environment Protection Department" u għadu jsir minn dan id-Dipartiment li ma' jaqgħax taħt dan il-Ministeru.

GOZO CHANNEL CO.

LTD. - ŻIDIET FIN-NOLL

L-ONOR.

AUSTIN GATT staqsa lill-Ministru għat-Trasport u Portijiet: Jista' l-Ministru jgħid jekk wara ż-żidiet fin-noll tal-Gozo Channel hux il-ħsieb tal-Gvern illi jkompli bis-sussidju li jingħata lill-ħaddiema u studenti Għawdxin jew inkella hux se jneħħih jew jgħollih biex jirrifletti ż-żidiet fin-noll?

ONOR.

JOE DEBONO GRECH: Ġie mifteihem li l-istudenti Għawdxin li jistudjaw Malta jingħataw "vouchers" għall-ivvjaġġar għall-ħlas ta' Lm3 fix- xahar u li l-ħaddiema jieħdu "vouchers" li jkopru d-differenza bejn in-noll ta' qabel u dak ġdid.

BORDIJIET - KANDIDATI LABURISTI NOMINATI

L-ONOR.

AUSTIN GATT staqsa lill-Prim Ministru: Peress lilli numru sotanzjali ta' kandidati ta' l-elezzjoni ġenerali li kkontestaw mal- Malta Labour Party u ma ġewx eletti ġew nominati fuq xi bord, jista' l-Prim Ministru jgħid hijiex il-"policy" tal-Gvern li fil-fatt jinnomina lil kull kandidat fuq xi bord?

ONOR.

ALFRED SANT: Il-policy tal-Gvern hi li jinħatru nies kompetenti u ta' integrita indipendentement mit-twemmin politiku li jħaddnu.

ĊENTRI TAS-SAĦĦA - VIŻTI FID-DJAR MIT-TOBBA

L-ONOR.

ADRIAN VASSALLO staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm-il talba saret għal viżti fid-djar mit-tobba tal-"health centres" sena b'sena mill- 1988 'il hawn, kif ukoll kemm kienu dawk is-sejħiet għal viżti fid-djar li ma sarux sena b'sena mill-1988 'il hawn mit-tobba ta' dawn iċ-ċentri?

ONOR.

MICHAEL FARRUGIA: In-numru ta` sejħiet għall-viżti li saru miċ- ċentri tas-saħħa bejn l-1988 u l-1993 kienu hekk:-

1988 57,403 1989 57,045 1990 47,684 1991 46,821 1992 41,752 1993 41,659

L-istatistika għan-numru ta` viżti li ma sarux f`dawn is-snin mhix disponibbli.

Fl-1994 l-istatistika bdiet tinżamm b` aktar detall b` dawn il-figuri:-

1994 1995 1996

Viżti mitluba.

45,866 53,948 50,340 Viżti mhux magħmula 916 659 600

SPTAR SAN LUQA - PAZJENTI BĦALA "IN-PATIENTS"

L-ONOR.

ADRIAN VASSALLO staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm daħlu pazjenti ġewwa l-iSptar San Luqa bħala "in-patients" sena b'sena mill-1988 'il hawn?

ONOR.

MICHAEL FARRUGIA: In-numru ta` in-patients ġewwa l-Isptar San Luqa kien kif ġej:-

1988 53,091 1989 52,563 1990 52,976 1991 54,340 1992 54,170 1993 58,622 1994 60.686 1995 61,916 1996 għadhom qed jiġu finaliżżati

"OUT-PATIENTS" - KAŻIJIET ĠODDA

L-ONOR.

ADRIAN VASSALLO staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm kien hemm "new cases" fid-Dipartiment ta' l-"Out-Patients" mill-1988 'il hawn?

ONOR.

MICHAEL FARRUGIA: In-numru ta` każi ġodda fl-Out-Patients Department ta` l-Isptar San Luqa kien kif ġej:

1988 180,210 1989 191,922 1990 192,072 1991 185,811 1992 177,434 1993 78,044 1994 79,747 1995 80,708 1996 għadhom qed jiġu ffinaliżżati

Il-figuri għas-snin 1988 sa 1992 kienu jinkludi bħala new cases fl-Out Patients, il-pazjent li jidħlu l-Emerġenza kif ukoll l-Out Patients ta` l- Isptar Boffa.

SPTAR SAN LUQA - TWELID TA' TRABI

L-ONOR.

ADRIAN VASSALLO staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm twieldu trabi ġewwa l-iSptar San Luqa sena b'sena, mill-1988 'il hawn?

Jekk jinżamm rekord mid-Dipartiment tas-Saħħa, jista' l-Ministru jgħid kemm twieldu trabi ġewwa sptarijiet jew kliniċi privati sena b'sena, mill-1988 'il hawn?

ONOR.

MICHAEL FARRUGIA: In-numru ta` trabi li twieldu fl-Isptar San Luqa kien kif ġej:-

1988 5,003 1989 4,990 1990 4,785 1991 4,906 1992 4,749 1993 4,716 1994 4,424 1995 4,431 1996 għadhom qed jiġu finaliżżati

Ninsab infurmat li l-istatistika fuq it-twelid ġewwa sptarijiet u kliniċi privati tinżamm mill-Ufiċċju Ċentrali ta` l-Istatistika.

KLINIĊI/SPTARIJIET PRIVATI - OPERAZZJONIJIET

L-ONOR.

ADRIAN VASSALLO staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm saru operazzjonijiet ġewwa kliniċi privati jew sptarijiet privati mill-1988 'il hawn jekk id-Dipartiment iżomm rekords fuq dan?

ONOR.

MICHAEL FARRUGIA: Ma jinżammux rekords mid-Dipartiment dwar operazzjonijiet fi kliniċi/sptarijiet privati.

PULIZIJA - PERMESSI GĦAL XIRI TA' SNIETER

L-ONOR.

ADRIAN VASSALLO staqsa lill-Prim Ministru: Jista' l-Prim Ministru jgħid:- a) kemm kienu dawk it-talbiet għal ħruġ ta' permessi għal xiri ta' snieter sena b'sena, mill-1988 'il hawn; b) kemm kienu dawk it-talbiet għal ħruġ ta' permessi għall-użu ta' dawn l-armi sena b'sena, mill-1988 'il hawn?

ONOR.

ALFRED SANT: Ninsab infurmat li ma tinżammx statistika ta' l- informazzjoni li qed jitlob l-Onor.

Interpellant.

EDUKAZZJONI - EDUKAZZJONI FIŻIKA

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Peress li kien irrapportat fil-media li l-Ministru ta' l-Edukazzjoni jaqbel li għandu jdaħħal l-eżamijiet fl-Edukazzjoni Fiżika, jista' l-Ministru jikkonferma jew jiċħad dawn ir-rapporti?

Jekk jikkonferma, jista' l-Ministru jgħid għal-liema raġunijiet se jwettaq din il-miżura?

X'forma hu maħsub li jieħu dan l-eżami?

X'konsultazzjonijiet saru, jekk saru, dwar din il-bidla?

ONOR.

EVARIST BARTOLO: Il-Ministru ta' l-Edukazzjoni jikkonferma r- rapport fil-Media dwar id-dħul ta' l-eżamijiet fl-Edukazzjoni Fiżika.

Tinħass il-ħtieġa li t-tfal u ż-żgħażagħ Maltin ikollhom edukazzjoni sportiva li waqt li tkun "rekrejattiva" ssir ukoll tassew "edukattiva".

Fil-kuntest attwali tas-soċjeta' tagħna, jekk ma jkunx hemm miri li jeħtieġ jintlaħqu, l-Edukazzjoni Fiżika tibqa' tkun imwarrba u traskurata fl- iskejjel u għaldaqstant il-proċess edukattiv ma jkunx la joffri u lanqas iwassal għal stil ta' ħajja sana.

L-eżami jista' jieħu forom diversi li jvarjaw skond l-istudent u skond kriterji edukattivi: per eżempju "assessment" tat-tagħlim ta' l-istudent, prattika u/jew tejorija, "coursework"..

Konsultazzjonijiet saru u oħrajn qed isiru.

F'Jannar 1997, fl-Universita' ta' Malta sar Seminar dwar "Assessed and Examined courses in P.E. and Sports Studies" li fih ħadu sehem għalliema, edukaturi, studenti għalliema u persuni mill-qasam sportiv.

Barra minn hekk, l-istess Kumitat Ministerjali dwar "Development of the Physical Education Curriculum and the setting of a National Sports Programme for School Children" fir-rapport tiegħu (1995) kien irrakkomanda kemm "assessment" tat-tagħlim ta' l- istudent, kif ukoll l-introduzzjoni tal-MATSEC fl-Edukazzjoni Fiżika u l- Isport.

UNIVERSITA' - PROVVEDIMENT TA' XOGĦOL TAS-SAJF

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid xi kriterji se juża dwar il- provvediment ta' xogħol tas-sajf għall-istudenti ta' l-Universita'?

Kollha se jkollhom dritt li jsibu impjieg temporanju għat-tliet xhur tas-sajf mal- gvern jew ma' xi korp parastatali?

Kemm se jkun is-salarju ta' kull student/a għal kull sena ta' l-Universita'?

ONOR.

EVARIST BARTOLO: L-istudenti ta' l-Universita', li qegħdin jirċievu l-istipendju u li m'humiex fl-aħħar sena tal-kors rispettiv tagħhom, ser jingħatalhom id-dritt li japplikaw għal xogħol temporanju tas- sajf fi proġetti ma' dipartimenti tal-Gvern jew ma' korpi parastatali għall- perjodu 16 ta' Lulju - 30 ta' Settembru 1997.

L-istudenti jistgħu jagħżlu bejn xogħol amministrattiv u xogħol fi ħdan l- iskema għas-servizz fil-komunita'.

Kemm jista' jkun possibbli, dawk li jagħżlu xogħol amministrattiv, ser jingħataw xogħol kompatibbli mal-kors tagħhom, filwaqt li dawk li jagħżlu xogħol komunitarju fil-volontarjat, jintbagħtu jaħdmu skond il-ħtiġijiet ta' l-organizzazzjonijiet fi ħdan il- volontarjat.

Is-salarju ta' l-istudenti għax-xogħol tas-sajf, irrispettivament mis-sena ta' studju li qegħdin fiha l-istudenti, ser ikun ta' Lm184.19c gross fix- xahar.

FLEUR-DE-LYS - KUMITAT ĊIVIKU

L-ONOR.

GEORGE PULLICINO staqsa lill-Ministru tal-Ġustizzja u Kunsilli Lokali: In vista ta' l-appoġġ li l-Kumitat Ċiviku ta' Fleur-De- Lys ingħata mill-Prim Ministru meta dan kien għadu Kap ta' l-Oppożizzjoni, jista' l-Ministru jgħid jekk il-Gvern preżenti għandux il-ħsieb li jemenda l-liġi biex jibda jeżisti kunsill lokali għal Fleur-De-Lys?

Jista' l- Ministru jikkonferma li huwa rċeva petizzjoni minn numru ta' residenti li joqogħdu f'din l-"area" li turi x-xewqa li jkollhom kunsill tagħhom u min kemm persuni hija ffirmata din il-petizzjoni?

Jista' l-Ministru jgħid ukoll jekk iffissax data meta hu beħsiebu jiltaqa' mar-rappreżentanti tal- Kumitat Ċiviku ta' Fleur-De-Lys kif jidher li talbu huma?

ONOR.

CHARLES MANGION: Ninforma lill-Onorevoli Interpellant li:

It-talba tal-Kumitat Civiku ta Fleur De Lys biex ikun hemm Kunsill Lokali qed tigi kkunsidrata ma talbiet ohra simili.

Ma rcevejt l-ebda petizzjoni minn residenti tal-lokal.

Ser issir laqgha mal-Kumitat Civiku ta Fleur De Lys nhar it-Tlieta 11 ta Frar 1997. fis-7.00 ta fil-ghaxija.

FESTIVAL TAL-KANZUNETTA GĦALL-EWROPA - "HAIRDRESSER ALFIE"

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jikkonferma l-Ministru li kif ġie rrapportat fuq il- media li l-"hairdresser Alfie" nħatar bħala l-"hairdresser" uffiċjali tal- Festival tal-Kanzunetta għall-Ewropa?

Jekk fl-affermattiv, jista' l- Ministru jgħid minn meta saret din il-ħatra?

Kemm se jitħallas ta' dan u kemm hu twil dan il-kuntratt, dejjem jekk sar kuntratt?

Jista' l-Ministru jgħid ukoll jekk dan jinvolvix l-ispejjeż tal-vjaġġ biex dan il- "hairdresser" jakkumpanja lir-rebbieħa tal-Festival għall-Eurovision Song Festival?

ONOR.

EVARIST BARTOLO: Nikkonferma li l-istilista tax-xagħar Alfie Rizzo li għadu kemm rebaħ 'International Salon of the Year Award' f'San Francisco, fl-Istati Uniti ġie maħtur il-Hairdresser uffiċċjali tal- Festival.

Din hija t-tieni sena li Alfie's Hairdressing Salon ġie maħtur f'din il-kariga, jiġifieri qiegħed jitkompla dak li kien inbeda taħt l- amministrazzjoni l-oħra.

Ma jeżisti ebda kuntratt u din il-ħatra hija valida għal din is-sena.

Bi pjaċir il-Kumitat infurmani illi s-Sur Alfie Rizzo minbarra s-servizzi tiegħu offra dawk ta' l-istaff tiegħu wkoll mingħajr ebda ħlas.

Minbarra dan ħa ħsieb ukoll li jsib l-isponsor hu għall-ħlas tal-passaġġ u akkomodazzjoni tiegħu ġewwa Dublin waqt il-Eurovision.

TOROQ - DAWL FIT-TOROQ

L-ONOR.

GEORGE PULLICINO staqsa lill-Ministru tal-Kummerċ: Jista' l-Ministru jara li tiġi nstallata faċilita' ta' "street lighting" fi Triq it-Tiben, in-naħa tal-"car wash" li tidħol għaliha minn Triq il-Qasam u fejn tagħlaq cul-de-sac, minħabba li hija fid-dlam u hija perikoluża?

ONOR.

LEO BRINCAT: Nitlob lill-Onor.

Membru jgħid għal liema lokalita` eżatt qed jirreferi.

MALTIN LI TAW ĦAJJITHOM GĦAL PAJJIŻHOM - TIFKIRA

L-ONOR.

JOE CASSAR staqsa lill-Ministru ta' l-Edukazzjoni u Kultura Nazzjonali: Jista' l-Ministru jibda jħejji biex issir tifkira ta' dawk il-Maltin li taw ħajjithom għall-pajjiżhom bejn l-1798-1800?

Jista' l-Ministru bl-għajnuna tal-Gvern Franċiż iġib kopja ta' dokumenti dwar Malta li jidher li s'issa għadhom ma ġewx studjati la mill-Professur Blondy u lanqas mill-Avukat Carmelo Testa?

Jista' l-Ministru jagħmel appell biex jekk il-privat Malti għandu xi dokumenti dwar dawk is-snin jgħin biex il-poplu Malti jkollu aktar tagħrif draw ġrajjietu?

ONOR.

EVARIST BARTOLO: Is-suġġerimenti tal-Onorevoli Nterpellant ġew innutati.

DIPARTIMENT TAL-LIBRERIJI U ARKIVJI - STUDENTI UNIVERSITARJI

L-ONOR.

JOE CASSAR staqsa lill-Ministru ta' l-Edukazzjoni u Kultura Nazzjonali: Jidhirlu l-Ministru li wasal iż-żmien li studenti universitarji, safejn ir-riżorsi jippermettu, għandhom jingħataw inċentivi biex jimtela' l-vojt li jeżisti fid-Dipartiment tal-Libreriji u Arkivji?

ONOR.

EVARIST BARTOLO: Bħalma jaf l-Onor.

Membru. ir-reklutaġġ ta' uffiċjali mal-gvern isir permezz ta' sejħa għall-applikazzjonijiet.

Meta jkun il-waqt tista' tinħareġ sejħa għall-applikazzjonijiet għall-postijiet ta' Assistant Librarians li għalihom ikunu jistgħu japplikaw min ikollu grad universitarju jew min ikun Library Officer.

FULJETT TAL-KOPERATTIVI

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid meta ħareġ l-aħħar darba "Il-Fuljett tal- Koperattivi"?

Jista' l-Ministru jgħid min ikun qed jieħu ħsieb il-ħruġ ta' dan il- fuljett?

ONOR.

EDWIN GRECH: L-Aħħar ħarġa tal-Fuljett tal-Koperattivi kienet il- ħarġa Nru. 5 għax-xhur ta` Settembru - Ottubru 1996.

Il-Ħruġ ta` dan il-Fuljett ser jieħu ħsiebu l-Bord Editorjali li ser jitwaqqaf dalwaqt.

QRATI - TESTMENTI SIGRIETI

L-ONOR.

JOE CASSAR staqsa lill-Ministru tal-Ġustizzja u Kunsilli Lokali: B'riferenza għall-mistoqsija parlamentari numru 367 li kienet tgħid:

"Jista' l-Ministru jgħid kemm saru talbiet għar-riċerka għall-testmenti sigrieti fis-Sekond'Awla tal-Qorti matul ix-xahar ta' Novembru 1996 u kemm minnhom tlestew matul l-istess xahar?"

U li l-Ministru wieġeb għaliha kif ġej:

"Matul ix-xahar ta' Novembru 1996 saru 343 talba għal riċerki ta' testmenti sigrieti;

Dawk li ġew ippreżentati qabel il-11 ta' Novembru 1996, diġa' tlestew."

Jista' l-Ministru jgħid: 1.

Kemm ġew ippreżentati talbiet qabel il-11 ta' Novembru; 2.

Kemm mit-talbiet li ġew ippreżentati wara l-11 ta' Novembru tlestew fl-istess xahar; 3.

Kemm ġew ippreżentati talbiet f'Diċembru u kemm minnhom tlestew fl-istess xahar; u kemm minn dawn tlestew f'Jannar 1997; 4.

Kemm ġew ippreżentati talbiet f'Jannar u kemm minnhom tlestew f'Jannar; kemm minn dawn l-istess talbiet tlestew sa llum 3 ta' Frar 1997; 5.

Għalxiex huwa dovut id-dewmien biex joħorġu dawn iċ- ċertifikati li qed joħloq inkonvenjenzi lil ħafna nies?

ONOR.

CHARLES MANGION: Ninforma lill-Onor.Interpellant li:-

Bejn l-1 u l-10 ta' Novembru, 1997 ġew ippreżentati 97 talba għar-riċerki, f Dicembru 198 u f Jannar 384.

Kien hemm xi dewmien dovut ghall-fatt li s-Sekond Awla qed tigi kompjuterizzata u trid tiddahhal hafna data fuq il-kompjuter b mod li ghal xi zmien kellha tinghata prijorita lil din il-kompjuterizzazzjoni.

Issa s-sitwazzjoni regghet lura ghan-normal u ghalhekk dawn it-talbiet qed jigu pprocessati f qasir zmien.

IMPJIEGI - KUNTRATTI MA' L-ORGANIZZAZZJONI INTERNAZZJONALI TAX-XOGĦOL

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid x'kuntratti kellu matul dawn l-aħħar tliet xhur id- Dipartiment tax-Xogħol ma' l-Organizzazzjoni Internazzjonali tax-Xogħol?

ONOR.

EDWIN GRECH: Id-Dipartiment tax-Xogħol ma kellu ebda kuntratti mal- `International Labour Organisation dawn l-aħħar tlett xhur.

ETC - SERVIZZI LILL-KUNSILLI LOKALI

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid x'servizzi tat il-Korporazzjoni ta' Xogħol u Taħriġ lill-kunsilli lokali u lin-nies tal-lokal li jirrappreżentaw matul ix-xahar ta' Jannar, 1997?

ONOR.

EDWIN GRECH: Is-servizzi li l-Korporazzjoni ta` Xogħol u Taħriġ toffri mill-uffiċini tal-Kunsilli Lokali huma l-istess bħal dawk li toffri mill-uffiċini tagħha.

Dan ifisser li tintervista nies li qed jirreġistraw għax-xogħol u dawk li m`humiex u tipprovdilhom għajnuna fejn jirrigwarda tfittix għax-xogħol u pariri fuq taħriġ.

Matul ix-xahar ta` Jannar, uffiċjali tal-Korporazzjoni għamlu 70 visita fl- uffiċini tal-Kunsilli Lokali u raw 172 persuna.

Minn dawn kien hemm 94 sottomessi għax-xogħol, 97 persuna riferuti għal taħriġ u 6 riferuti għand l-uffiċjal mediku tal-Korporazzjoni.

KUMMISSJONI REGATTA - MEMBRI

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: B'riferenza għat-tweġiba li ta għall-mistoqsija parlamentari numru 822, jaf il-Ministru li l-Kummissjoni Regatta kif inhi ffurmata llum ma għandha fi ħdanha l-ebda rappreżentant ta' l-Għaqda Regatta Nazzjonali?

Jaf il-Ministru li l-parteċipazzjoni diretta tas- Sinjuri Sammy Busuttil u Frans Dingli (iż-żewġ rappreżentanti ta' l- Għaqda) fix-xogħol tal-Kummissjoni kienet waħda mill-fatturi li ppermettew li r-regatta ssir bl-akbar galbu?

Jaf ukoll il-Ministru li l-Kummissjoni Regatta għamlet xogħol siewi ħafna bejn l-1992 u 1996 grazzi għall- kompetenza tal-membri kollha li kienu jiffurmawha u li, skond ma jidher mit- tweġiba għall-mistoqsija parlamentari numru 822 dawn il-membri issa twarrbu kollha?

ONOR.

EVARIST BARTOLO: Il-bidla tal-membri ġodda li jiffurmaw il- Kummissjoni Regatta mhijiex intiża biex twarrab lil ħadd jew b'xi disprezz lejn xi membri oħra li seta' kien hemm f'din il-Kummissjoni fil-passat u lanqas lejn xi għaqda sportiva.

Nispera li l-Onorevoli Nterpellant japprezza dan il-prinċipju bażiku Amministrattiv.

Il-Kummissjoni Regatta hija libera li tikkoptja persuni jew tagħmel użu mis- servizz ta' xi ex-membri tal-Kummissjoni.

Infatti ż-żewġ sinjuri li semma l-Onorevoli Nterpellant jiena mgħarraf li kienu diġa' ġew kooptjati fil- Kummissjoni Regatta qabel ma huwa poġġa din l-interpellanza.

KARNIVAL - ATTIVITAJIET

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: B'riferenza għal dak li qal is-Segretarju Parlamentari Cilia waqt il-konferenza ta' l-aħbarijiet li fiha tħabbru l- attivitajiet tal-Karnival ta' din is-sena, u speċifikament għall-party li se jsir għall-istudenti li għandhom inqas minn 25 sena, jista' l-Ministru jgħid x'se jsir sewwa sew?

Jista' l-Ministru jgħid ukoll liema awtoritajiet governattivi ntalbu jikkoperaw mas-Segretarjat biex il-party isir?

ONOR.

EVARIST BARTOLO: L-attivita' li għaliha qed jirreferi l-Onorevoli Nterpellant huwa "carnival disco party" li ser jittellgħa fl-"Axis Discoteque" f'Paceville nhar il-Ħadd 9 ta' Frar, 1997 mit-8.00p.m. 'l quddiem taħt l-awspiċi tas-Segretarju Parlamentari għaż-Żgħażagħ, Sport, Kultura u Arti.

Matul dan id-"disco" se jkun hemm kompetizzjonijiet spontanji għall-aħjar kostumi u divertiment għal kulħadd.

Intalbet il- koperazzjoni tal-Ministeru tal-Edukazzjoni u Kultura Nazzjonali li taħtu jaqa' l-istess Segretarjat Parlamentari.

Għal dan id-"disco" ġew invitati li jattendu studenti u żgħażagħ Maltin li għandhom minn 16-il sena 'l fuq u mhux kif indikat mill-Onorevoli Nterpellant ta' eta' inqas minn 25 sena.

KARNIVAL - ATTIVITAJIET

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: B'riferenza għal dak li qal is-Segretarju Parlamentari Cilia waqt il-konferenza ta' l-aħbarijiet li fiha tħabbru l- attivitajiet tal-Karnival ta' din is-sena, u speċifikament għall- assenjazzjoni ta' Lm10,000 biex jibda l-proċess tal-bini ta' l-imħażen tal- Karnival, jista' l-Ministru jgħid jekk din iċ-ċifra hijiex parti mill- Lm65,000 li hemm ivvotati għall-Karnival ta' l-1997 taħt Item 4181?

Jista' l-Ministru jgħid xi proġetti konkreti għandu l-Gvern għall-bini ta' l- imħażen?

ONOR.

EVARIST BARTOLO: Niġbed l-attenzjoni tal-Onorevoli Nterepellant li fil-passat, fiż-żmien meta huwa kien Segretarju Parlamentari responsabbli minn dan l-avveniment kulturali, kien hemm Lm50,000 allokati biex isir "Carnival Village" li ġew utilizzat għal affarijiet oħrajn, fosthom l- irranġar tal-uffiċini tal-Ministeru tal-Ġustizzja u L-Arti, minflok għal dan il-għan tant bżonnjuż.

Din is-sena, il-Kummissjoni Karnival iddeċidiet illi mill-fondi li għandha għad-dispożizzjoni tagħha tutilizza b'mod konkret is-somma ta' Lm10,000 għall-proġett tal-bini tal-imħażen tal-Karnival li kien ilu mwiegħed mill- Gvern preċedenti, iżda baqa' biss ħolma fil-moħħ ta' dawk li kienu jpaċpċu dwaru.

"SPORT FOR ALL" - BORD TAD-DIRETTURI

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: B'riferenza għat-tweġiba għall-mistoqsija parlamentari numru 2371, peress li meta Bord jirriżenja suppost li jiġi konfermat jew mibdul qabel ma jiffunzjona, u peress li fl-imsemmija tweġiba qal li l-Bord ta' "Sport for All" baqa' jiffunzjona biex iwettaq il- programm tiegħu, jista' l-Ministru jgħid meta ġie kkonfermat/maħtur?

Kemm- il laqgħa saret u x'attivitajiet twettqu bejn Novembru 1996 u Jannar 1997?

ONOR.

EVARIST BARTOLO: Il-Bord ta' "Sport for All" ser jiġi mħabbar dalwaqt.

Għalkemm ma sarux laqgħat uffiċjali, sar xogħol siewi fuq preparazzjonijiet għall-programmi futuri li jistgħu jiġu mplimentati mill- Bord li ser jiġi mħabbar.

Dawn il-programmi jinkludu "courses" u attivitajiet f'diversi bliet u rħula.

ĦABS ĊIVILI - PRIĠUNIERI LI GAWDEW MINN AMNESTIJI

L-ONOR.

GEORGE PULLICINO staqsa lill-Prim Ministru: Jista' l- Prim Ministru jagħti lista tal-priġunieri li gawdew b'aktar minn 100 ġurnata mill-amnestija li ngħatat wara l-bdil fl-amministrazzjoni u kemm ingħataw ġranet ta' maħfra wieħed wieħed?

ONOR.

ALFRED SANT: In-numru ta' priġunieri li gawdew b'aktar minn 100 ġurnata mill-amnestija li ngħatat fit-12 ta' Diċembru 1996, kien ta' 13 kif jidher fit-tabella li qed inpoġġi fuq il-Mejda tal-Kamra.

MAJJALI - MAJJALI REĠISTRATI

L-ONOR.

NINU ZAMMIT staqsa lill-Ministru tal-Biedja u Sajd: Jista' l-Ministru jgħid, ġimgħa b'ġimgħa, mill-1.11.96 sal-lum:- 1) kemm ġew reġistrati majjali żgħar (friegħ) permezz ta' "electronic identification devices"; 2) kemm kienu l-istess ammonti fl-istess perjodi fil-ħames snin preċedenti; u 3) kemm ġew maqtula majjali fl-istess perjodi?

ONOR.

NOEL FARRUGIA: 1.

Ninforma lill-Onor.

Interpellant li l-majjali zgħar (Friegħ) jiġu mmarkati biss b'permezz ta' Numru tat-tattoo fuq il- widna u mhux bl-użu ta' "electronic identification devices".

Id-dettalji tal-fiegħ, (tattoos) jiġu rrekordjati fuq id-data base xahar b'xahar u għaldaqshekk sejjer inpoġġi fuq il-mejda tal-kamra l- informazzjoni mitluba fuq bażi ta'xahar u mhux ta' ġimgħa.

Fl-istess perijodu il-qatla tal-majjali f'Malta u Ghawdex kienet kif spjegata fit-tabella li qed npoġġi fuq il-mejda tal-kamra.

BIEDJA - RAPPORTI TA' DENI RQIQ

L-ONOR.

NINU ZAMMIT staqsa lill-Ministru tal-Biedja u Sajd: Jista' l-Ministru jgħid jekk id-Dipartiment tal-Biedja irċeviex rapporti ta' deni rqiq mill-1.11.96 sal-lum, u jekk fl-affermattiv, kemm kien in- numru ta' dawn ir-rapporti?

ONOR.

NOEL FARRUGIA: Jien infurmat li mill- 1 ta' Novembru 1996 sal-lum, ma' kien hemm l-ebda każ ta' "Brucelloisis" fl-annimali.

"FOUNDATION FOR INTERNATIONAL STUDIES" - "INSTITUTE FOR INTERNATIONAL AFFAIRS"

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Peress li d-Dikjarazzjoni ta' Barċelona, addottata fis-27 u fit-28 ta' Novembru, 1995 mir-rappreżentanzi tal-15-il membru ta' l-Unjoni Ewropea u 12-il pajjiż Mediterranju taħt il- "Work Programme, Section II, Political and Security Partnership: Establishing a comman area of peace and stability", tgħid:

"Foreign policy institutes in the Euro-Mediterranean region will be encouraged to establish a network for more intensive cooperation which could become operational as of 1996",

jista' l-Viċi Prim Ministru jgħidilna jekk l-Institute for International Affairs tal-Foundation for International Studies, kellux xi rwol s'issa f'dan ir-rigward u jekk kellu, x'kien dan ir-rwol?

ONOR.

GEORGE VELLA: L-Institute for International Affairs tal-Foundation for International Studies huwa membru sħiħ fl-hekk imsejjaħ EuroMeSco Network.

Dan in-network stabbilixxa żewġ working groups.

Wieħed bl-isem "Political and Security Co-operation" u mmexxi mill-IEEI ta' Lisbona u l-ieħor "Armaments, Disarmament and Confidence Building Measures" immexxi mill-IAI ta' Ruma.

L-Institute for International Affairs jipparteċipa attivament fiż-żewġ working groups.

IEEI : ISTITUTO DE ESTUDOS ESTRATEGICOS E INTERNACIONAIS

IAI : ISTITUTO AFFARI INTERNAZIONALI

TJUR/ANNIMALI - PROTEZZJONI

L-ONOR.

JOE BORG staqsa lill-Ministru tal-Biedja u Sajd: Jista' l-Ministru jgħid jekk il-Ministeru tiegħu hux qed jistudja d-direttivi kollha ta' l-Unjoni Ewropea dwar il-protezzjoni tas-saħħa pubblika f'dak li għandu x'jaqsam mal-kura u l-ispezzjoni ta' tjur u annimali u prodotti tagħhom jew derivati minnhom u prodotti oħra agrikoli, bħal per eżempju, id- direttivi numru 92/116 dwar il-problema tas-saħħa fil-kummerċ ta' tjur u laħam frisk; 92/117 dwar il-prevenzjoni mill-ivvalenament ta' ikel derivat mill-annimali; u 92/118 dwar il-kondizzjonijoniet għal spezzjonijiet veterinarji fuq l-importazzjoni u kummerċ ta' annimali, u jekk hemmx il- ħsieb li ssir leġislazzjoni sabiex safejn possibbli, inġibu ruħna konformi mad-direttivi u miżuri oħra kollha ta' l-Unjoni Ewropea f'dan il-qasam?

ONOR.

NOEL FARRUGIA: Ninforma lill-Interpellant li d-Diparitment tas- Servizzi Veterinarji, li huwa responsabbli għall-Verterinary Public Health, qiegħed jgħattwa programmi, "li huma approvati mill-EU Veterinary Standing Committee", rigward il-produzzjoni tal-laħam tat-tjur, annimali u ħut.

Dawn il-programmi li għandhom x'jaqsmu mas-saħħa pubblika (bħal Meat Residue Plan) huma necessarji biex Malta iżżomm l-approvazzjoni li għandha mill-EU biex tesporta kemm ħut, laħam tat-tiġieġ, tal-majjal u anke canga.

Waqt li d-direttiva 92/116 qegħda tiġi attwata skond kif ġie msemmi, d- direttiva 92/118 qegħdha tiġi attwata bl-użu ta' liċenzji għall- importazzjoni tal-prodotti (imsemmija fl-istess direttiva) liema liċenzja jkollha il-kundizzjonijiet skond kif huma mniżżla fid-direttiva.

Rigward id-direttiva 92/117 li għandha x'taqsam ma mard li l-bniedem jista' jieħu mill-annimali, is-Servizzi Veterinarji għandu 'in vigore' Disease Surveillance Programm li jkopri l-mard imsemmi fl-istess direttiva.

UNJONI EWROPEA - "MEDA PROGRAMME"

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: B'riferenza għar-risposta mogħtija mill-Viċi Prim Ministru, Ministru ta' l-Affarijiet Barranin u Ambjent għall- mistoqsija parlamentari numru 2479 magħmula minni, jista' jispeċifika: (a) eżattament liema huma l-proġetti kollha b'isimhom li Malta diġa' ssottomettiet; (b) liema minnhom aċċettati mill-Unjoni Ewropea; (ċ) liema huma il-proġetti b'isimhom li Malta hija "partner country" fihom; (d) kemm irċeviet jew se tirċievi fondi Malta mill-Unjoni Ewropea għall- parteċipazzjoni tagħha f'kull wieħed mill-proġetti msemmija taħt (b) u (ċ); u e) kemm ilhom li ġew aċċettati l-proġetti taħt (b) u kemm ilha li ġiet aċċettata Malta bħala "partner country" f'kull wieħed mill-proġett taħt ċ)?

ONOR.

GEORGE VELLA: Risposta għal din id-domanda tingħata f'seduta oħra għaliex hemm bżonn ammont ta' żmien biex tinġabar l-informazzjoni mitluba.

DIPARTIMENT TA' L-INDAFA PUBBLIKA - 'TRUCK' BIN-NUMRU N2317

L-ONOR.

JESMOND MUGLIETT staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jikkonferma jekk it-"truck" bin-numru N2317 huwiex tad-Dipartiment tar-'Refuse' jew qiegħed ma' dan id- dipartiment bħala 'impressed'?

ONOR.

CHARLES BUHAGIAR: It-trukk bin-numru N2317 la huwa tad-Dipartiment ta' l-Indafa Pubblika u lanqas huwa "impressed" mad-Dipartiment.

LIMSUK - KIRI TA' UFFIĊINI U "WAREHOUSES"

L-ONOR.

BERTU PACE staqsa lill-Ministru tal-Kummerċ: Jista' l- Ministru jgħid mingħand min inkrew l-uffiċini u l-"warehouses" tal-LIMSUK?

B'liema terminu ta' żmien u b'liema prezz?

ONOR.

LEO BRINCAT: Il-LIMSUK, permezz ta` kumitat maħtur mill-Bord tal- Kumpanija, kienet għażlet li tilqa` l-offerta mibgħuta minn Papillon Trading Ltd. b`seħħ minn nhar il-15 ta` Lulju 1990 b`dan iċ-ċens ta` l-art fis-sena:-

L-ewwel sena: Lm6,500 It-2 u t-3 sena: Lm7,500 wara: Lm7,500 (b`żieda ta` 5% kull tliet snin)

"YOUTH FOR EUROPE III" - PROGRAMM

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: B'riferenza għat-tweġiba għall-mistoqsija parlamentari tiegħi numru 2554, u peress li jidher ċar mit-tweġiba numru 238 dwar l-istess suġġett li l-Ministru jaf li jeżistu dawn id-dokumenti mitlubin minni, u peress ukoll li jiena kulma għamilt kien li tlabt lill- Ministru jpoġġi kopja ta' l-istess dokumenti fuq il-Mejda tal-Kamra, nerġa' nitlob lill-Ministru jirrispondi b'mod trasparenti bla telf ta' żmien mhux ġustifikat.

ONOR.

EVARIST BARTOLO: B'referenza għall-Mistoqsija Parlamentari Nru. 2828 ta' l-Onor.

Deputat, qiegħed inpoġġi fuq il-mejda tal-Kamra kopji tad- dokumenti mitluba minnu u li dwarhom qatt ma ntqal li ma kontx naf bl- esistenza tagħhom.

Minn dawn id-dokumenti joħroġ ċar il-fatt li tilgħab kemm tilgħab bil- kliem, il-membri ta' l-aġenzija nazzjonali "Youth for Europe III" ltaqgħu darba biss, jiġifieri fid-29 ta' Lulju 1996 u minkejja il-pjani, proponimenti u possibiltajiet li ta' spiss jissemmew f'dawn id-dokumenti, baqa' ma sar xejn konkret sa l-aħħar t'Ottubru 1996.

ĦAL-LIJA - XOGĦOL FUQ IT-TORRI

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'xogħol sar fuq it-Torri ta' Ħal-Lija minn meta l-Partit Laburista ġie afdat bit-tmexxija tal- pajjiż?

Jista' jgħid ukoll x'inhi s-sitwazzjoni bħalissa dwar dan it- Torri?

ONOR.

EVARIST BARTOLO: Ninforma lill-Onor.

Interpellant li t-tweġiba ser tingħata f'seduta oħra.

GĦAQDIET VOLONTARJI - SUSSIDJI

L-ONOR.

TONIO BORG staqsa lill-Prim Ministru: Wara l- introduzzjoni fis-sajf 1996 ta' sussidji lill-għaqdiet volontarji li jagħtu servizz ta' "first aid" u "life saving" fuq numru ta' bajjiet matul is- sajf, jista' l-Ministru jgħid x'hemm maħsub għal din is-sena f'dan il- qasam?

ONOR.

ALFRED SANT: Jekk bil-kliem introduzzjoni ta' sussidji lill- għaqdiet volontarji l-Onor Interpellant qed jalludi ghas-St John Rescue Corps, ninsab infurmat li dawn l-hekk imsejħa sussidji kienu jikkonsistu biss fi provista ta' ikel u petrol, kiri ta' mobile caravan u self ta' equipment li reġa' ttieħed lura.

Dan kien f'Awissu tas-sena l-oħra, mifrux fuq tlett bajjiet u provdut fil- weekend biss malajr, malajr qabel l-Elezzjoni.

Għal din is-sena, il-Gvern ħaseb li joħloq servizz ta' Lifeguards ta' livell professjonali biex jgħassu l-bajjiet prinċipali matul il-ġranet tas-Sajf.

Għal dan il-għan, ġiet ivvutata għall-ewwel darba s-somma ta' Lm30,000 taħt id-Dipartiment tal-Protezzjoni Ċivili.

Id-Dipartiment qed jaħseb ukoll biex jorganizza taħriġ ta' Lifesaving ta' livell internazzjonali u jixtri l-apparat meħtieġ biex dan is-servizz jibda jingħata fuq bażi regolari, u mhux bħal ma sar is-sena l-oħra meta kien jingħata biss fil-weekends.

REĠISTRAZZJONI ĊIVILI - SISTEMA TA' "COMMON DATA BASE"

L-ONOR.

TONIO BORG staqsa lill-Prim Ministru: Jista' l-Prim Ministru jgħid f'liema stadju waslet is-sistema ta' "Common Data Base" li nbdiet taħt l-amministrazzjoni preċedenti u li taqa' taħt id-Dipartiment ta' Reġistrazzjoni Ċivili?

ONOR.

ALFRED SANT: Il-progress fuq is-sistema tal-Common Database miexi kif ippjanat.

S'issa hemm 141 uffiċjal f'16-il dipartiment tal-Gvern differenti mqabbda mas-sistema permezz tal-computers.

Fil-preżent qed jiġu proċessati 10 talbiet oħra biex ikollhom aċċess għal din is-sistema.

SERVIZZI KORRETTIVI - "PROBATION OFFICERS"

L-ONOR.

TONIO BORG staqsa lill-Prim Ministru: Jista' l-Prim Ministru jgħid kemm hemm persuni mpjegati fid-Dipartiment tas-Servizzi Korrettivi li huma kwalifikati sabiex iservu ta' "probation officers"?

ONOR.

ALFRED SANT: Fid-Dipartiment tas-Servizzi Korrettivi, hemm erba (4) persuni mpjegati li huma kwalifikati u appuntati sabiex iservu ta' Probation Officers.

"PROBATION OF OFFENDERS ACT 1957"

L-ONOR.

TONIO BORG staqsa lill-Prim Ministru: Jista' l-Prim Ministru jgħid jekk hemmx il-ħsieb li l-"Probation of Offenders Act, 1957" tiġi emendata sabiex tirrifletti iktar il-bżonnijiet tal-lum?

ONOR.

ALFRED SANT: Nitlob lill-Onor Interpellant jirreferi l-mistoqsija tiegħu lill-Ministru konċernat.

VALLETTA/TAS-SLIEMA - SERVIZZ TA' TRASPORT PUBBLIKU

L-ONOR.

JOE BORG staqsa lill-Ministru għat-Trasport u Portijiet: Jista' l-Ministru jikkonsidra li ssir rotta ċirkolari ġdida tas-servizz tat- trasport pubbliku, liema rotta tkun bejn il-Belt Valletta u Tas-Sliema imma li tgħaddi minn Triq il-Punent, iċ-Ċirku ta' l-Imsida, Triq Bieb it-Torri, fl-Imsida u Triq Nazju Ellul u Triq Sliema fil-Gżira u li tkompli minn Rue d'Argens lejn is-Savoy u Tas-Sliema sabiex jittaffew l-inkonvenjenzi li qed isofru r-residenti ta' dawn l-inħawi?

ONOR.

JOE DEBONO GRECH: Ninforma lill-Onorevoli Nterpellant li għaddejt it-talba tiegħu lill-Awtorita' dwar it-Trasport Pubbliku biex tikkunsidrha wara li jitlesta' l-proġett f'Tal-Qroqq.

DQIQ - SUSSIDJU

L-ONOR.

JEAN PIERRE FARRUGIA staqsa lill-Ministru tal-Kummerċ: Jista' l-Ministru jirrispondi l-mistoqsija parlamentari numru 2631 ċioe' jgħid kemm hu s-sussidju fuq id-dqiq?

Peress li hawn għajdut li se jispiċċa, jikkonferma l-Ministru li dan is-sussidju se jinżamm?

ONOR.

LEO BRINCAT: Is-sussidju fuq id-dqiq li qed jingħata bħalissa lill- furnara għall-produzzjoni tal-ħobża Maltija huwa ta` Lm1.40,3 kull xahar.

L-għajdut li hawn li dan is-sussidju se jispiċċa huwa bla bażi.

MOSTA - SANTA MARGERITA - "PLOT"

L-ONOR.

ANĠLU FARRUGIA staqsa lill-Ministru tad-Djar: Jaf il- Ministru li "plot" li tinsab f'Santa Margerita, il-Mosta quddiem il-bandli s'issa għadha ma ġietx żviluppata u li s-sinjuri li ismijiet tagħhom qed nibgħathom under separate cover li kienu ġew magħżula għall-teħid ta' "plot" simili mill-Housing Authority u li dan id-dritt intilef minħabba għoti ta' l-istess art lill-"handicapped" tilfu dan id-dritt wara sitt xhur u li sal-lum għadhom jistennew li jingħataw "plot" jew post fejn joqogħdu?

Jista' l-Ministru jgħid jekk il-każ tas-sinjuri msemmija jimmeritax attenzjoni speċjali?

ONOR.

FREDDIE PORTELLI: Is-Sinjuri indikati mill-Onorevoli Membru applikaw bħala koppja miżżewwġa għall-"plot" fil-Mosta.

F'dan il-lokal kien hemm 2 "plots" għall-miżżewġin, fejn skond il- kundizzjonijiet tal-ħarġa, applikanti b'diżabilita' kellhom preferenza għall-"plot" waħda.

Fil-fatt il-persuna b'diżabilita' inzertat telgħet l- ewwel bil-polza u ngħatat "plot".

Il-"plot" l-ieħor ġie meħud mill-applikanti li ġew fit-tieni post fil- polza.

Il-familja indikata ġiet it-tielet u b'hekk baqgħet riserva.

Sal-lum dawn iż-żewġ "plots" ma ġewx ritornati lura lill-Awtorita' tad- Djar.

PULIZIJA - GĦASSA MA' L-ISKOLA TA' L-IMQABBA

L-ONOR.

JOE FARRUGIA staqsa lill-Prim Ministru: Minħabba li normalment ħdejn l-iskejjel ikun hemm pulizija waqt il-ħin tad-dħul u tal- ħruġ ta' tfal, jista' l-Ministru jara li jkun hemm pulizija ħdejn l-iskola primarja ta' l-Imqabba minħabba li l-awtoritajiet konċernati qed jgħidu li hemm nuqqas ta' pulizija fid-distrett?

ONOR.

ALFRED SANT: Ninsab infurmat illi kull meta l-esiġenzi tas-servizz jippermettu, jintbagħat Pulizija fejn kull skola, inkluż dik ta' l-Imqabba.

MQABBA - TRIQ SEJBA - TISWIJA

L-ONOR.

JOE FARRUGIA staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jara li titranġa Triq Sejba, fl- Imqabba peress li din tinstab f'pożizzjoni ħażina ħafna?

ONOR.

CHARLES BUHAGIAR: Triq is-Sejba waqgħat għal ġol-barrieri ta' biswita' snin ilu, u meta ntradmet, il-materjal tar-radam baqa' jistrieħ.

Il-Kunsill Lokali diġa nefaq ħafna spejjeż għat-tiswija tagħha filwaqt li perit mid-Diviżjoni tax-Xogħlijiet ipprepara rapport fuq l-istat tat-triq.

Jidher ċar minn dan ir-rapport li t-triq trid tinqala' u terġgħa tinbena, xogħol li jinvolvi spiża kbira u li bilfors jrid jitwettaq skond ir-riżorsi u l-prijoritajiet tad-Dipartiment.

MINISTERU TA' L-EDUKAZZJONI - "TRANSFERS"

L-ONOR.

JEAN PIERRE FARRUGIA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm seħħew "transfers" fid-dipartimenti li jaqgħu taħt ir-responsabbilta' tiegħu mis-17/1/97 'il hawn?

ONOR.

EVARIST BARTOLO: Peress li l-informazzjoni mitluba għadha qed tinġabar, it-tweġiba ser tingħata f'seduta oħra.

MINISTERU TAL-KUMMERĊ - "TRANSFERS"

L-ONOR.

JEAN PIERRE FARRUGIA staqsa lill-Ministru tal-Kummerċ: Jista' l-Ministru jgħid kemm seħħew "transfers" fid-dipartimenti li jaqgħu taħt ir-responsabbli tiegħu mis-17/1/97 'il hawn?

ONOR.

LEO BRINCAT: Mis-17 ta` Jannar 1997, saru żewġ (2) trasferimenti fid-dipartimenti li jaqgħu taħt ir-responsabbilta` tiegħi: trasferiment għal dipartiment fil-Ministeru tiegħi u ieħor minn dipartiment li jaqa` taħt il-Ministeru tigħi għal Ministeru ieħor.

MINISTERU TAT-TURIŻMU - "TRANSFERS"

L-ONOR.

JEAN PIERRE FARRUGIA staqsa lill-Ministru tat-Turiżmu: Jista' l-Ministru jgħid kemm seħħew "transfers" fid-dipartimenti li jaqgħu taħt ir-responsabbilta' tiegħu mis-17/1/97 'il hawn?

ONOR.

KARMENU VELLA: Ma sar l-ebda caqlieq ta'haddiema bla bzonn fid- Dipartimenti li jaqghu taht ir-responsabbilita' tieghi.

MINISTERU TA' L-INDUSTIJA - "TRANSFERS"

L-ONOR.

JEAN PIERRE FARRUGIA staqsa lill-Ministru ta' l-Industrija: Jista' l-Ministru jgħid kemm seħħew "transfers" fid-dipartimenti li jaqgħu taħt ir-responsabbilta' tiegħu mis-17/1/97 'il hawn?

ONOR.

JOHN ATTARD MONTALTO: Ninforma lill-Onor.

Interpellant illi mis-17 ta` Jannar 1997 `l hawn saru 4 transfers ta` persuni li kienu jahdmu mad- Dipartiment ta`l-Industrija u gew trasferiti ma` Ministeri kif muri hawn taht:-

Nadette Falzon _ Ministeru tax-Xoghlijiet Pubblici u Kostruzzjoni Connie Bianchi - Ministeru ghall-Affarijiet Ekonomici u Finanzi Emly Chircop - Ministeru ghat-Trasport u Portijiet Odette Micallef - Ministeru ta` l-Industrija

MINISTERU TAL-ĦARSIEN SOĊJALI - "TRANSFERS"

L-ONOR.

JEAN PIERRE FARRUGIA staqsa lill-Ministru tal-Ħarsien Soċjali: Jista' l-Ministru jgħid kemm seħħew "transfers" fid- dipartimenti li jaqgħu taħt ir-responsabbilta' tiegħu mis-17/1/97 'il hawn?

ONOR.

EDWIN GRECH: B`referenza għall-mistoqsija parlamentari numru 2874, rigward in-numru ta` `transfers` mogħtija mis-17 ta` Jannar 1997 il-quddiem fid-dipartimenti li jaqgħu taħt ir-responsabbilta` tiegħi, ninforma lill- Onor. Interpellant li l-informazzjoni mitluba hija kif inhu ġej:-

Kien hemm `transfer` wieħed mid-Dipartiment tas-Sigurta` Soċjali għall- NEA (Seg); `Secondment` wieħed mid-Dipartiment tax-Xogħol għall-ETC u `Termination of Secondment`ta` persuna mill-ETC.

POSTA LTD

L-ONOR.

MICHAEL BONNICI staqsa lill-Ministru għat-Trasport u Portijiet: Jista' l-Ministru jinformani fejn huwa ppjanat li jsir il- post ġdid li jalloka l-Posta Ltd?

Kemm huwa stmat li jiswa dan il-post u kemm hija stmata l-ispiża nvoluta?

ONOR.

JOE DEBONO GRECH: Jien infurmat li Posta Ltd. qiegħda tħejji pjanijiet biex tieħu l-operat taħha fis-Central Supplies f'Ħal-Qormi.

Posta Ltd. flimkien mal-Periti tal-Ministeru tax-Xogħolijiet qed ifasslu pjanti ġodda biex jakkomodaw il-ħtieġijiet ta' Posta Ltd.

Għadha ma ġietx stmata l-ispiża involuta ta' dan il-proġett.

FMSS - SEJĦA GĦALL-APPLIKAZZJONIJIET

L-ONOR.

CHRIS CARDONA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra x'ġara minn sejħa għall-applikazzjonijiet li ħarġet il-Fondazzjoni għax- Xjenzi u Servizzi Mediċi f'Awissu li għadda għall-post ta' Communications Executive, Segretarja u Accounts Clerk?

Jista' l-Ministru jqiegħed fuq il- Mejda tal-Kamra lista bl-isem u l-indirizzi flimkien mal-kwalifiki ta' kull applikant għal din is-sejħa li dehret fil-ġurnali f'Awissu ta' l-1996?

Jista' l-Ministru jgħid min intgħażel għal kull post u x'salarju ngħata lil kull impjegat ġdid?

ONOR.

MICHAEL FARRUGIA: L-applikazzjoni għas-sejħa li ħarġet il- Fondazzjoni għax-Xjenzi Mediċi u Servizzi f` Awissu 1996 għal post ta` Communications Executive, Segretarja u Accounts Clerk qatt ma ġew ipproċessati minħabba l-ordni li ta l-Prim Ministru preċedenti mat-tħabbira tad-data ta` l-Elezzjoni Ġenerali, u kif stipulat fiċ-ċirkulari OPM Circular No. 23-96` tat-23 ta` Settembru 1996.

FMSS - IMPJEGATI

L-ONOR.

CHRIS CARDONA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid min huma, x'karigi jokkupaw u x'salarji għandhom l-impjegati kollha tal-Fondazzjoni għax-Xjenzi u Servizzi Mediċi?

Jista' l-Ministru jgħid permezz ta' liema sejħa ġew impjegati dawn il-ħaddiema ta' din il-Fondazzjoni u d-data preċiża ta' l-ingaġġ tagħhom rispettivament?

ONOR.

MICHAEL FARRUGIA: L-informazzjoni għal din il-mistoqsija hu kif ġej:

ISEM KARIGA SALARJU DATA TA` SEJĦA INGAGG

Emanuel Attard Kap Eżekuttiv Lm 15,000 19.02.96 Public call

applications

E.T.C permit

Emanuel Falzon Management Lm 9,000 01.08.94 Position of Consultant for Special Hotel Services Trust in Govt.`s Hospitals

Pauline Segretarja Lm 5,000 01.06.96 Position of Azzopardi Special

Trust

Emanuel Grech Office Lm 5,400 01.10.96 Position of Administrator Special (Site) Trust

Anthony Dakin Labourer Lm 3,120 01.06.6 Through

E.T.C.

Joe Gerada Kap Eżekuttiv Lm 8,000 01.03.93 Position of (Sedqa) Special

Trust

FMSS - UFFIĊINI

L-ONOR.

CHRIS CARDONA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kif kienet ittieħdet id-deċiżjoni li l-Fondazzjoni għax-Xjenzi u Servizzi Mediċi titrasferixxi l-uffiċini tagħha mill-iSptar San Luqa għal Gattard House fil- Blata l-Bajda?

Jista' l-Ministru jgħid x'kera titħallas fis-sena għall- post li din tokkupa?

ONOR.

MICHAEL FARRUGIA: Il-minuti tal-Bord tal-F.M.S.S tat-3 ta` Marzu 1995 juru biss li l-Kuntratt għal dawn il-flats kien ġie ffirmat.

Il-fundazzjoni għax-Xjenza Mediċi u Servizzi qed tħallas kera ta` Lm11,000 fis-sena għal dawn il-flats.

FMSS - LAQGĦAT TAL-BORD

L-ONOR.

CHRIS CARDONA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jqiegħed fuq il- Mejda tal-Kamra kopja tal-minuti tal-laqgħat tal-Bord tal-Fondazzjoni għax- Xjenzi u Servizzi Mediċi mit-8 ta' Diċembru, ta' l-1990 sa l-aħħar ta' Novembru 1996?

ONOR.

MICHAEL FARRUGIA: Ma nħossx li l-minuti tal-laqgħat tal-Bord tal- Fondazzjoni għax-Xjenzi Mediċini u Servizzi għandhom jitpoġġew fuq il-mejda tal-Kamra, għax dan jista jkollu implikazzjonijiet kuntrattwali.

FONDAZZJONI ITALO-MALTIJA MONTE TABOR

L-ONOR.

CHRIS CARDONA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jqiegħed fuq il- Mejda tal-Kamra rendikont preċiż ta' xi tħallset il-Fondazzjoni Italo- Maltija Monte Tabor mill-Gvern direttament permezz tal-Vot Kapitali taħt id- Diviżjoni tas-Saħħa jew mill-Fondazzjoni għax-Xjenzi u Servizzi Mediċi għal servizzi li din tat fuq il-bini ta' l-iSptar San Raffaele?

Jista' l- Ministru jgħid jekk fil-ħlasijiet li saru kienx hemm xi spejjeż u kemm kienu li l-Fondazzjoni Monte Tabor kellha tħallas lill-uffiċċju professjonali tal-Perit Richard England?

Jista' l-Ministru jgħid ukoll jekk dan l-uffiċċju professjonali tħallasx direttament mill-Gvern jew mill- FMSS għal servizzi li ta u fil-fatt kemm kienu dawn l-ammonti?

ONOR.

MICHAEL FARRUGIA: Tweġiba tingħata f'xi seduta oħra

FMSS - REKLAMAR

L-ONOR.

CHRIS CARDONA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid x'nefqet il- Fondazzjoni għax-Xjenzi u Servizzi Mediċi f'reklamar mit-8 ta' Diċembru ta' l-1990 sa l-aħħar ta' Novembru ta' l-1996 billi jagħti "breakdown" dettaljat tal-ħlasijiet li saru u lil min?

Min kienu l-aġenti tar-reklamar ta' din il-Fondazzjoni f'dawn l-aħħar sitt snin?

ONOR.

MICHAEL FARRUGIA: L-informazzjoni għal din il-mistoqsija hu kif ġej:

Under Advertising

1992 Nil

1993 Nil

1994 Malta Derm 1994 (Convention)

Re: St Luke`s Refurbishment

AMMONT

Sign It Lm4,400 Prestige Promotion Service Lm 214 Mrs Joyce German Lm 161 Malta Derm `94 Lm1,600 Caritas Lm 209

1995 Career Opportunities Advert

The Trade Club Lm1,376 The Times Lm 7

1996 Associated news Ltd.

Lm1,155 R.G.B. Television Productions Lm 340

L-aġenti tar-riklamar kienu kif indikati hawn fuq.

EDUKAZZJONI - FIERA TAL-KARRIERI

L-ONOR.

ANTON TABONE staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk hemmx il-ħsieb li terġa' tittella' il-Fiera dwar il-Karrieri jew kif magħrufa aħjar l- "Careers Convention" kif sar matul dawn l-aħħar ħames snin?

Jekk fl- affermattiv, jista' jgħid jekk din il-Fiera hijiex se tinżamm f'Għawdex - kif imiss - peress li kienet daħlet l-użanza li talterna bejn Malta u Għawdex?

ONOR.

EVARIST BARTOLO: It-tweġiba hija fl-affermattiv.

Il-fiera se ssir skond il-pjan.

AIR MALTA - "CABIN CREW"

L-ONOR.

MICHAEL REFALO staqsa lill-Ministru tat-Turiżmu: Jista' l-Ministru jgħid jekk il-kontenut u effett ta' ftehim kollettiv fuq il- livell ta' l-għajxien tal-ħaddiema, bħal dak li għadu kif ġie ffirmat bejn il-"management" u l-"cabin crew" ta' l-Air Malta jistax jiġi kkjarifikat li hu ta' natura kummerċjali?

ONOR.

KARMENU VELLA: Il-kontenut u l-effet ta' ftehim kollettiv bejn il- 'management' u l-'cabin crew' ta'l-Air Malta huwa ta' natura kunfidenzjali.

KUNSILL MALTI GĦAX-XJENZA U TEKNOLOĠIJA - "SOLAR PANELS"

L-ONOR.

FRANCIS AGIUS staqsa lill-Prim Ministru: Jista' l-Prim Ministru jagħti informazzjoni fiex waslet l-integrazzjoni tas-"solar panels" mat-"telephone booths" inizjattiva tal-Kunsill Malti għax-Xjenza u Teknoloġija flimkien ma' l-Institute for Energy Technology?

ONOR.

ALFRED SANT: Jien infurmat li l-Korporazzjoni Telemalta bagħtet korrispondenza lill-Kunsill Malti għax-Xjenza u Teknoloġija li tinkludi lista ta' cardphone kiosks pubbliċi, madwar Malta u Għawdex, sabiex tiġi kkunsidrata l-integrazzjoni tas-solar panels mat-telephone booths.

Jien infurmat ukoll li meta l-Kunsill Malti għax Xjenza u Teknoloġija jibgħat ir-rapport finali tiegħu lill-Korporazzjoni, din tkun f'pożizzjoni li tipproċedi biex tintroduċi s-sistema msemmija.

ĦABS ĊIVILI - AMNESTIJA

L-ONOR.

FRANCIS AGIUS staqsa lill-Prim Ministru: Billi l-Prim Ministru qies illi d-deċiżjoni li tingħata amnestija lil żewġ ħabsin li qatlu anzjana kienet "liberali żżejjed", jista' jassigura kif deċiżjonijiet bħal dawn ma jerġgħux jirrepetu ruħhom 'il quddiem?

ONOR.

ALFRED SANT: Tweġiba tingħata f'xi seduta oħra.

TOROQ - STALLAZZJONI TA' BOZOZ ĠODDA

L-ONOR.

FRANCIS AGIUS staqsa lill-Ministru tal-Kummerċ: Jista' l- Ministru jgħid x'se tkun il-"policy" tal-Gvern rigward l-istallazzjoni ta' bozoz ġodda fit-toroq? (1) Kemm hu proġettat li jikber u jiżdied dan is- servizz? (ii) Fuq liema kriterji jiġu magħżula f'postijiet/toroq f'kull każ?

ONOR.

LEO BRINCAT: Sakemm l-affarijiet jiġu studjati sewwa, il-`policy` tibqa` l-istess bħalma kienet fi snin li għaddew, jiġifieri jiġu approvati dawk it-talbiet li l-aktar jidhru li jkunu urġenti.

AIR MALTA - "STAFF"

L-ONOR.

FRANCIS AGIUS staqsa lill-Ministru tat-Turiżmu: Jista' l-Ministru jgħid fuq liema kriterji uħud mill-i"staff" temporanju (b'kuntratt) kien miżmum u li wħud ġie terminat l-impjieg tagħhom? (i) Jista' l-Ministru jagħti n-numri rispettivi? (ii) Jista' jgħid jekk u meta hemm il-ħsieb li jerġgħu jinfetħu?

ONOR.

KARMENU VELLA: Nitlob lill-Onor.

Interpellant ikun aktar preciz fil-mistoqsija tieghu.

ENEMALTA - QTUGĦ TA' DAWL

L-ONOR.

FRANCIS AGIUS staqsa lill-Ministru tal-Kummerċ: Jista' l- Ministru jagħti informazzjoni rigward qtugħ ta' dawl li jinvolvi diversi sigħat f'"areas" estensivi matul ix-xhur ta' Novembru u Diċembru, 1996 u Jannar 1997?

Jista'fejn hu possibbli, jagħti x'kienet ir-raġuni f'kull każ?

ONOR.

LEO BRINCAT: Nitlob lill-Onor.

Membru jkun aktar speċifiku biex inkun nista` nagħti t-tagħrif meħtieġ.

ENEMALTA - QTUGĦ TA' DAWL

L-ONOR.

FRANCIS AGIUS staqsa lill-Ministru tal-Kummerċ: Jista' l- Ministru jagħti spjega għaliex il-qtugħ fil-provvista ta' l-elettriku qiegħed ikun avżat mod u mbagħad jirriżulta li jkun ferm itwal?

ONOR.

LEO BRINCAT: Nitlob lill-Onor.

BAĦAR IĊ-ĊAGĦAQ - TRIQ IL-PURZJUNKULA

L-ONOR.

EDWIN VASSALLO staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jieħu passi meħtieġa biex Triq il-Purzjunkula, f'Baħar iċ-Ċagħaq fejn tagħti għat-Triq il-Kosta tkun irranġata biex jonqos il-periklu għal karozzi li jkunu ħerġin minn din it- triq għal Triq il-Kosta?

ONOR.

CHARLES BUHAGIAR: Tajt struzzjonijiet lid-Dipartiment tat-Toroq biex isiru konsultazzjonijiet mit-"Traffic Control Board" biex isir xi forma ta' "Traffic Management" fil-lokal.

BAĦAR IĊ-ĊAGĦAQ - TRIQ IL-KOSTA - "BUS SHELTER"

L-ONOR.

EDWIN VASSALLO staqsa lill-Ministru għat-Trasport u Portijiet: Jista' l-Ministru jieħu passi biex fi Triq Kosta fejn hemm il- "bus stop" ħdejn it-triq li tagħti għal White Rocks, isir "bus shelter"?

ONOR.

JOE DEBONO GRECH: Ninforma lill-Onorevoli Nterpellant li t-talba tiegħu qed tkun ikkunsidrata mill-Awtorita' dwar it-Trasport Pubbliku.

Tajjeb nsemmi li, peress li l-Awtorita' għandha domanda kbira għall-Bus Shelters u wieħed jifhem li dawn ma jistgħux isiru kollha f'daqqa.

MOSTA - TRIQ L-ASSEMBLEA NAZZJONALI - ARBLU TAD-DAWL

L-ONOR.

EDWIN VASSALLO staqsa lill-Ministru tal-Kummerċ: Jista' l-Ministru jieħu l-passi meħtieġa biex arblu tad-dawl li miegħu hemm il- "cables" f'tarf Triq l-Assemblea Nazzjonali, Mosta li llum li nbena l-bini qiegħed fin-nofs u jikkawża periklu għall-karozzi?

Jista' dan l-arblu jiġi mneħħi biex b'hekk il-periklu jitneħħa wkoll?

ONOR.

LEO BRINCAT: L-arblu msemmi mill-Onor.

Membru sejjer jitneħħa wara li jsiru x-xogħlijiet meħtieġa fi żmien qasir.

AIR MALTA - TITJIET TA' SKEDA U "CHARTER"

L-ONOR.

MICHAEL REFALO staqsa lill-Ministru tat-Turiżmu: B'riferenza għat-tweġiba mogħtija għall-mistoqsija parlamentari numru 2549, peress li ħafna mill-informazzjoni mitluba tintbagħat mill-Air Malta lill- IATA u mill-Association of European Airlines u sussegwentement tiġi ppubblikata, jista' l-Ministru jagħti għalhekk l-informazzjoni mitluba fil- mistoqsija parlamentari numru 2549, relattivament biss għal parti li għandha x'taqsam mar-"rate factor"?

ONOR.

KARMENU VELLA: Ma ghandi xejn aktar xi nzid mar-risposta tieghi ghal mistoqsija parlamentari 2549.

FORZI ARMATI

L-ONOR.

LAWRENCE GONZI staqsa lill-Prim Ministru: Jista' l-Prim Ministru jinforma lill-Kamra jekk hemmx il-ħsieb li jkun hemm "intake" ġdid fil-Forzi Armati ta' Malta u jekk iva meta?

ONOR.

ALFRED SANT: Nirreferi lill-Onor Membru għat-tweġiba li tajt fid-9 ta'Diċembru 1996 għall-mistoqsija numru 71.

SKEJJEL - "CARETAKERS"

L-ONOR.

LAWRENCE GONZI staqsa lill-Ministru ta' l-Edukazzjoni u Kultura Nazzjonali: Jista' l-Ministru jinforma lill-Kamra jekk u meta se titħallas is-sahra li nħadmet minn numru ta' "caretakers" fl-iskejjel tal- Gvern li minn Ġunju 1996 intalbu joqogħdu għassa ma' l-iskejjel wara l-ħin u dan minħabba li kienet qegħda tiġi stallata s-sistema tal-"computers" f'kull skola?

ONOR.

EVARIST BARTOLO: L-ammont ta' siegħat li nħadmu minn kull individwu qed jinġabru mill-iskejjel.

Hekk kif jinġabru kollha jiġu pproċessati u jsir il-pagament.

WSC - TIBDIL FL-UFFIĊĊJU TAĊ-"CHAIRMAN"

L-ONOR.

FRANCIS ZAMMIT DIMECH staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jinforma lill-Kamra jekk iċ- "Chairman" il-ġdid tal-Korporazzjoni għas-Servizzi ta' l-Ilma ordnax tibdil konsiderevoli fl-uffiċċju tiegħu u jekk fl-affermattiv, fiex jikkonsisti preċiżament dan it-tibdil, min se jagħmel ix-xogħol fuqu jew jipprovdi s- servizzi meħtieġa u kemm se tkun l-ispiża totali li se tintnefaq għal dan l- iskop?

ONOR.

CHARLES BUHAGIAR: Tweġiba tingħata f'xi seduta oħra

"LOCAL COUNCILS' CONTRACTS UNIT" - PROMOZZJONIJIET

L-ONOR.

FRANCIS ZAMMIT DIMECH staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jinforma lill-Kamra fiex waslu l-promozzjonijiet li kienu pendenti fil-"Local Councils' Contracts Unit"?

ONOR.

CHARLES BUHAGIAR: Bħala parti mir-ristrutturazzjoni li tinħtieġ issir fid-Diviżjoni tax-Xogħlijiet il-"Local Councils Contracts Unit" issa ser tibda tagħmel parti mill-"Construction and Maintenance Department".

L- Onor. Membru japprezza li meta ħarġet is-sejħa għall-applikazzjonijiet biex jimtlew vakanzi fil-"Local Councils Contracts Unit" il-kondizzjonijiet u l- ħtiġijiet tal-Unit kienu differenti minn dawk li hemm bħalissa.

Għaldaqstant issa jridu jiġu identifikati dawk il-vakanzi li verament jeżistu skond iċ-ċirkostanzi preżenti.

Bħal ma jaf l-Onor Membru dawn id- diffikultajiet jinqalgħu kif kien ġara fl-amministrazzjoni l-oħra meta kienet saret ir-ristruzzjoni fid-Dipartiment tax-Xogħlijiet.

MINISTERU TAX-XOGĦLIJIET PUBBLIĊI U KOSTRUZZJONI - "LIASON OFFICERS"/KONSULENTI

L-ONOR.

FRANCIS ZAMMIT DIMECH staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jinforma lill-Kamra kemm hemm uffiċjali pubbliċi jew anke persuni minn barra s-servizz pubbliku fuq kuntratt fil-Ministeru tiegħu li qed jaqdu d-doveri ta' "liason officers" jew konsulenti, kif ukoll min huma u x'doveri preċiżi qed jaqdu?

ONOR.

CHARLES BUHAGIAR: Fil-Ministeru hawn żewġ persuni minn barra s- servizz pubbliku fuq kuntratt li jagħmlu xogħol ta' konsulenti.

Dawn huma il-perit Martin Debono li x-xogħol li jwettaq ġie spjegat fil-mistoqsija parlamentari numru 2538 (seduta numru 23) u s-sinjorina Michelle Tanti BA(English & Communications Studies)PGCE li hi maħtura bħala assistenta personali b'responsabilitajiet ta' "public relations".

Barra minn hekk il-ministru juża s-servizzi ta' diversi "Liason Officers" fid-dipartimenti konċernati.

Dawn huma:

Claudio Tonna - Xogħlijiet lill-Kunsilli Lokali Raymond Tabone - Xogħol ta' Toroq David Mallia - Xogħol tal-Korporazzjoni għas-Servizzi ta' l-Ilma Karl Borġ - Xogħol tad-Dipartiment ta' l-Artijiet Nicholas Aquilina - Xogħol tad-Dipartiment tad-Drenaġġ.

Hemm il-ħsieb li dawn il-"liasons officers" jiffurmaw nukliju ta' "Customer Care Department" fi ħdan id-Dipartiment tax-Xogħlijiet Pubblici u Kostruzzjoni bħala parti mir-ristrutturazzjoni li qegħda issir.

TAQSIMA XOGĦLIJIET - "LOCAL COUNCILS' CONTRACTS UNIT"

L-ONOR.

FRANCIS ZAMMIT DIMECH staqsa lill-Ministru għax-Xogħlijiet Pubbliċi u Kostruzzjoni: B'riferenza għall-mistoqsija parlamentari numru 76, jista' l-Ministru jinforma lill-Kamra xi żviluppi kien hemm fir- ristrutturazzjoni tat-Taqsima Xogħlijiet u fid-definizzjoni tax-xogħol tal- "Local Councils' Contracts Unit"?

ONOR.

CHARLES BUHAGIAR: Kif ġie spjegat fid-diskussjoni tal-estemi nhar il-5 ta' Frar 1997 fir-ristrutturazzjoni tat-Taqsima Xogħlijiet ġie iffurmat unit wieħed, imsejjaħ "Construction and Maintenance Unit" li fih inġabar id-"direct labour" kollu li kien hemm f'din it-taqsima.

Dan sar għar-raġunijiet ta' flessibilita' u "management" aħjar.

Ix-xogħol li kien isir mill-"Local Councils Contracts Unit" issa qiegħed isir minn dan il- unit il-ġdid.

WSC - KONSULENT

L-ONOR.

FRANCIS ZAMMIT DIMECH staqsa lill-Ministru għax-Xogħlijiet Pubbliċi u Kostruzzjoni: B'riferenza għall-mistoqsija parlamentari numru 75 rigward l-ingaġġ ta' konsulent mal-Korporazzjoni għas-Servizzi ta' l- Ilma, jista' l-Ministru jinforma lill-Kamra jekk minn dak inhar 'il quddiem, sarx xi ingaġġ kif indikat f'dik id-domanda, u jekk fl- affermattiv, lil min u taħt liema kondizzjonijiet?

ONOR.

CHARLES BUHAGIAR: Minn dak inhar il-Korporazzjoni għas-Servizzi ta' l-Ilma ħatret lill-perit Philip Grech bħala konsulent fuq it-tħejjija ta' "National Master Plan" għall-"Storm Water" bil-kundizzjonijiet kif imsemmija fil-kuntratt li ser jitpoġġa fuq il-mejda tal-kamra.

TOROQ

L-ONOR.

FRANCIS ZAMMIT DIMECH staqsa lill-Ministru għax-Xogħlijiet Pubbliċi u Kostruzzjoni: B'riferenza għall-mistoqsija parlamentari tiegħi numru 78, jista' l-Ministru jqiegħed fuq il-Mejda tal-Kamra kopja tar-rapport indikat?

ONOR.

CHARLES BUHAGIAR: Il-kopja tar-rapport li qiegħed jirreferi għaliha l-Onor.

Interpellant tqiegħdet fuq il-mejda tal-kamra b'risposta għal mistoqsija parlamentari 78.